**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 24 Σεπτεμβρίου 2024, ημέρα Τρίτη και ώρα 10.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Λάζαρου Τσαβδαρίδη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης».

### Στη συνεδρίαση παρέστησαν ο Υπουργός Ψηφιακής Διακυβέρνησης, κ. Δημήτριος Παπαστεργίου, ο Υφυπουργός Ψηφιακής Διακυβέρνησης, κ. Κωνσταντίνος Κυρανάκης, καθώς και αρμόδιοι υπηρεσιακοί παράγοντες.

### Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καραμανλή Άννα, Κεδίκογλου Συμεών, (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Ιλχάν Αχμέτ, Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Κανέλλη Γαρυφαλλιά (Λιάνα), Κομνηνάκα Μαρία, Γραμμένος Βασίλειος, Χήτας Κωνσταντίνος, Πέρκα Θεοπίστη (Πέτη), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Βαλτογιάννης Διονύσιος και Μπαράν Μπουρχάν.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Κυρίες και κύριοι συνάδελφοι, καλημέρα. Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης».

### Στη συνεδρίαση παρίστανται ο Υπουργός Ψηφιακής Διακυβέρνησης, κ. Δημήτριος Παπαστεργίου και ο Υφυπουργός Ψηφιακής Διακυβέρνησης κ. Κωνσταντίνος Κυρανάκης.

### Ως προς τον προγραμματισμό των επόμενων συνεδριάσεων, η πρότασή μου είναι να συνεχίσουμε την επεξεργασία του σχεδίου νόμου αύριο Τετάρτη 25/09/2024 και ώρα 13:00΄ το μεσημέρι με την ακρόαση των εξωκοινοβουλευτικών προσώπων, την Πέμπτη 26/09/2024 και ώρα 13:00΄με τη συζήτηση επί των άρθρων και τη Δευτέρα 30/09/2024 και ώρα 16.00΄ το απόγευμα με τη δεύτερη ανάγνωση του νομοσχεδίου.

### Στο σημείο αυτό, θα ήθελα οι Εισηγητές και οι Ειδικοί Αγορητές να προτείνουν τους φορείς που θα κληθούν στην επόμενη συνεδρίασή μας. Οι προτάσεις παρακαλώ να κατατεθούν και γραπτώς στη Γραμματεία της Επιτροπής, ώστε να καταρτιστεί ο σχετικός κατάλογος των φορέων, σύμφωνα με τα οριζόμενα στην παράγραφο 5 του άρθρου 38 του Κανονισμού της Βουλής, τον οποίο θα σας ανακοινώσω στη συνέχεια.

### Θέλετε τον λόγο για τον προγραμματισμό, κυρία Καραγεωργόπουλου; Παρακαλώ έχετε τον λόγο.

### ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Κύριε Πρόεδρε, αντιλέγουμε σε όλο τον σχεδιασμό, καταγγέλλοντας μια μεθόδευση. Το νομοσχέδιο αυτό κατατέθηκε αργά το βράδυ της Παρασκευής, ώρα 23:32΄. Σύμφωνα με τον Κανονισμό της Βουλής, νομοσχέδια κατατίθενται ως Πέμπτη στις 20.00΄. Ακολούθως, σύμφωνα με τον Κανονισμό της Βουλής, η έναρξη της κατ’ αρχήν συζήτησης πρέπει να απέχει μία τουλάχιστον εβδομάδα από την ημέρα κατάθεσης. Αυτό δεν έχει συμβεί. Σήμερα έχουμε ημέρα Τρίτη. Επίσης, μεταξύ του πρώτου σταδίου επεξεργασίας και της β΄ ανάγνωσης -του δεύτερου σταδίου- πρέπει να μεσολαβεί τουλάχιστον διάστημα 7 πλήρων ημερών και επιπλέον το νομοσχέδιο που κατατέθηκε την Παρασκευή στις 23 .32΄ δεν έχει καμία σχέση με το νομοσχέδιο που τέθηκε σε διαβούλευση, το οποίο είναι εξόχως σοβαρό και κάνει να αποσυρθεί ακριβώς γιατί δεν έχει τεθεί σε διαβούλευση στη μορφή που εμφανίστηκε και κατατέθηκε. Έχουν αλλάξει πάρα πολλά άρθρα, έχουν προστεθεί άρθρα, έχουν αφαιρεθεί άλλα και το περιεχόμενό του διαφέρει σε πάρα πολλά σημεία. Συνεπώς θα πρέπει να το αποσύρει η Κυβέρνηση εδώ και τώρα. Ευχαριστώ.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Κυρία Καραγεωργοπούλου, όταν επικαλείστε τον Κανονισμό, θέλω να είστε λίγο πιο προσεκτική. Να πω κατ’ αρχάς το εξής ότι από την ημέρα κατάθεσης του νομοσχεδίου μέχρι την πρώτη συζήτηση του νομοσχεδίου δεν είναι 7 ημέρες με βάση τον Κανονισμό, είναι 3 μέρες. Αυτές οι 3 μέρες, Παρασκευή με Τρίτη έχουν καλυφθεί και το προαπαιτούμενο του Κανονισμού έχει πληρωθεί απολύτως.

### Όσον αφορά το χρονικό σημείο, το οποίο είναι από την λήξη της συζήτησης επί των άρθρων μέχρι τη β΄ ανάγνωση του νομοσχεδίου, πραγματικά ο Κανονισμός προβλέπει διάστημα 7 ημερών, δίνει όμως και τη δυνατότητα σε περιπτώσεις να συντέμνεται αυτός ο χρόνος και αντί για 7 μέρες να έχουμε τουλάχιστον 2. Και εδώ αυτός ο ορισμός του Κανονισμού υφίσταται. Δηλαδή, τελειώνει η συζήτηση επί των άρθρων την Πέμπτη 26 Σεπτεμβρίου και ξανασυζητάμε τη β΄ ανάγνωση τη Δευτέρα, που σημαίνει ότι Παρασκευή, Σάββατο, Κυριακή, Δευτέρα, υπάρχουν 4 πλήρεις μέρες. Δεν είναι 7, αλλά είναι 4 περισσότερες, δηλαδή από τις 2, που δίνει τη δυνατότητα ο Κανονισμός να συζητήσουμε το νομοσχέδιο.

### ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Κύριε Πρόεδρε, γνωρίζετε πολύ καλά ότι είμαι πολύ επιμελής και τον Κανονισμό τον διαβάζω. Εγώ αναφέρομαι στα άρθρα 85, 89 και 90. Εσείς σε ποια άρθρα αναφέρεστε για αυτό που αντικρούσατε;

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): 89.6. Διαβάστε το 89.6…

### ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Σε ό,τι αφορά το κατεπείγον, παρακαλώ αιτιολογήστε το, γιατί δεν υπάρχει διαδικασία κατεπείγοντος, ειδικά για ένα νομοσχέδιο το οποίο εισάγεται σε αυτή τη μορφή, χωρίς να έχει περάσει από τη βάσανο της διαβούλευσης.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Κυρία Καραγεωργοπούλου, δεν μιλάμε για διαδικασία κατεπείγοντος. Δίνεται η δυνατότητα από τον Κανονισμό. Δεν μιλάμε για κατεπείγον, αυτό είναι κάτι άλλο για να χρειάζεται να το δικαιολογήσουμε. Είναι κανονική διαδικασία, υπάρχει διάστημα από 2 ως 7 μέρες, στο οποίο μπορούμε να συζητήσουμε ως Επιτροπή κανονικά το νομοσχέδιο, χωρίς να πηγαίνουμε κόντρα στις προβλέψεις του Κανονισμού. Αυτή είναι η τοποθέτηση του Προεδρείου.

### Να προχωρήσουμε λοιπόν στις προτάσεις για τους φορείς.

### Τον λόγο έχει ο Εισηγητής της Πλειοψηφίας, ο κύριος Ιωάννης-Μιχαήλ Λοβέρδος.

### ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Εισηγητής της Πλειοψηφίας): Εμείς ζητούμε να κληθούν οι εκπρόσωποι του «Ελληνικό Κτηματολόγιο» της Συντονιστικής Επιτροπής Συμβολαιογραφικών Συλλόγων Ελλάδος, της Ολομέλειας των Δικηγορικών Συλλόγων Ελλάδος, του ΤΕΕ, της Ομοσπονδίας Δικαστικών Επιμελητών Ελλάδος, της ΚΕΔΕ, Κεντρική Ένωση Δήμων Ελλάδος, των συλλόγων εργαζομένων του «Ελληνικό Κτηματολόγιο» του ΣΕΚΤ και ΠΑΣΕΚΤ δηλαδή, του Πανελλήνιου Συλλόγου Πτυχιούχων Μηχανικών Γεωπληροφορικής και Τοπογραφίας, της ΠΟΜΙΔΑ, της Πανελλήνιας Ομοσπονδίας Ιδιοκτητών Ακινήτων, τους ΣΕΓΕΚ, του Συνδέσμου Εταιρειών Γεωπληροφορικής και Κτηματολογίου και του ΣΕΒ, του Συνδέσμου Επιχειρήσεων και Βιομηχανιών. Αυτές είναι οι προτάσεις της Νέας Δημοκρατίας.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Να τις καταθέσετε και εγγράφως παρακαλώ, κύριε Λοβέρδο.

### Να περάσουμε στον Εισηγητή της Μειοψηφίας, τον κύριο Γεώργιο Καραμέρο, για τις δικές του προτάσεις.

### ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας): Καλή σας ημέρα. Το Σωματείο Εργαζομένων στο Κτηματολόγιο, την Πανελλήνια Ομοσπονδία Εργαζομένων στο ΥΠΕΧΩΔΕ, την Ανώτατη Διοίκηση Ενώσεων Δημοσίων Υπαλλήλων ΑΔΕΔΥ, το Δικηγορικό Σύλλογο Αθηνών, τη Συντονιστική Επιτροπή Συμβολαιογραφικών Συλλόγων Ελλάδας και τον Διοικητή της Εθνικής Αρχής Κυβερνοασφάλειας.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Να περάσουμε στον Ειδικό Αγορητή από το ΠΑΣΟΚ - Κίνημα Αλλαγής, κ. Ιλχάν Αχμέτ.

### ΙΛΧΑΝ ΑΧΜΕΤ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»): Καλημέρα σας. Συμβολαιογραφικός Σύλλογος Αθηνών, Δικηγορικός Σύλλογος Αθηνών Τεχνικό Επιμελητήριο Ελλάδος -αυτά υπήρχαν και στην εισήγηση της Πλειοψηφίας- Σύνδεσμος Εταιρειών Γεωπληροφορικής και Κτηματολογίου, Σύλλογος Μελετητών Ελλάδος, Σωματείο Εργαζομένων Κτηματολογίου, ΑΔΕΔΥ και τέλος, Πανελλήνια Ομοσπονδία Εργαζομένων στο ΥΠΕΧΩΔΕ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. του Κ.Κ.Ε.):** Συμφωνώ σε πολλά από αυτά, αλλά να προσθέσω το Περιφερειακό τμήμα Βορειοανατολικού Αιγαίου του ΤΕΕ, γιατί υπάρχει ένα οξυμένο πρόβλημα στην περιοχή της Λέσβου που είναι γνωστό στο Υπουργείο. Έχουν έρθει πολλές φορές υπουργοί και έχουν υποσχεθεί ότι θα λυθεί το πρόβλημα, όμως παραμένει και παρακαλώ επειδή αφορά πολύ μεγάλη έκταση, νομίζω το γνωρίζετε, να κληθούν για να ακουστούν.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κύριε Πρόεδρε. Κάποιοι από τους φορείς ακούστηκαν από συναδέλφους, θα τους επαναλάβω, είναι λίγοι. Καλούμε και εμείς την ΑΔΕΔΥ, επίσης την Πανελλήνια Ομοσπονδία Εργαζομένων Σωματείων, Πανελλήνια Ομοσπονδία Εργαζομένων ΥΠΕΧΩΔΕ, Σωματείο Εργαζομένων στο Κτηματολόγιο, τον Δικηγορικό Σύλλογο Αθηνών και Πειραιώς, καθώς επίσης και το Συμβολαιογραφικό Σύλλογο Εφετείων Αθηνών, Πειραιώς, Αιγαίου και Δωδεκανήσου. Σας ευχαριστώ, κύριε Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Πέρκα.

**ΘΕΟΠΙΣΤΗ ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε. Μπορεί να επαναληφθούν μερικοί φορείς, Ένωση Μηχανικών Δημοσίων Υπαλλήλων, Σωματείο Εργαζομένων στο Ελληνικό Κτηματολόγιο, Ειδική Υπηρεσία Συντονισμού Ταμείου Ανάκαμψης, αντιπροσωπεία της Ευρωπαϊκής Επιτροπής στην Ελλάδα, Δικηγορικός Σύλλογος Αθηνών, Συμβολαιογραφικός Σύλλογος Εφετείων Αθηνών, Πειραιώς, Κέντρο Κτηματολογικών Μελετών, Σύλλογος Μελετητών Ελλάδας και Πανελλήνιος Σύνδεσμος Διπλωματούχων Αγρονόμων Τοπογράφων Μηχανικών.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘ΝΙΚΗ’»):** Κύριε Πρόεδρε, καλυφθήκαμε από τους συναδέλφους. Ευχαριστώ,

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ –ΖΩΗ ΚΩΝΣΤΑΝΤΟΠΟΥΛΟΥ»):** Ορθά αναφέρθηκα στα άρθρα του Κανονισμού και κακώς διορθώσατε αυτά που δεν έκανε να διορθώσετε για να καλύψετε ακριβώς τα δικά σας προβλήματα και τις δικές σας εσφαλμένες καταθέσεις και χρονικές ανακολουθίες. Κατ’ άρθρο 85 του Κανονισμού τα νομοσχέδια και οι προτάσεις νόμων κατατίθενται στη Βουλή και καταχωρίζονται σε ιδιαίτερο βιβλίο κατά υπουργεία και κατά τη χρονολογική σειρά που κατατίθενται. Η κατάθεση γίνεται έως την ημέρα Πέμπτη και ώρα 8. Η κατάθεση του παρόντος έγινε 20/9 και ώρα 23:32. Κατ’ άρθρο 89 η έναρξη της καταρχήν συζήτησης να απέχει τουλάχιστον μία εβδομάδα από την ημέρα κατάθεσης. Αυτό έθιξα και κακώς διορθώσατε αυτό που ορθά είπα. Η παράγραφος 6 του άρθρου 89 δεν θίχτηκε από εμάς. Εμείς δεν σας μιλήσαμε για το έγγραφο της πρόσκλησης, δεν έθιξα αυτό ότι δεν ακολουθήθηκε. Άλλο πράγμα είπα και κακώς αντιλέξατε.

Σε σχέση με τους προτεινόμενους φορείς, η Πλεύση Ελευθερίας προτείνει την Εθνική Επιτροπή Δικαιωμάτων του Ανθρώπου, το Σωματείο Εργαζομένων στο Κτηματολόγιο, την Πανελλήνια Ομοσπονδία Ιδιοκτητών Ακινήτων, τον Συμβολαιογραφικό Σύλλογο Αθηνών, Πειραιώς, Αιγαίου και Δωδεκανήσου, τον Δικηγορικό Σύλλογο Πειραιά, το Εθνικό Κέντρο Δημόσιας Διοίκησης και Αυτοδιοίκησης, τη Γενική Γραμματεία Πληροφοριακών Συστημάτων Δημόσιας Διοίκησης, την Ολομέλεια Προέδρων Δικηγορικών Συλλόγων, τον Συνήγορο του Πολίτη, το Ινστιτούτο του Καταναλωτή. Θα τα παραδώσουμε και γραπτώς ευχαριστώ και επιφυλασσόμαστε για την τυχόν προσθήκη άλλου φορέα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Καραγεωργοπούλου, εγώ δεν έχω τώρα διάθεση να συνεχίσω την αντιπαράθεση μαζί σας. Απλά, όμως, επειδή είμαι υποχρεωμένος να εφαρμόσω τον Κανονισμό…

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ –ΖΩΗ ΚΩΝΣΤΑΝΤΟΠΟΥΛΟΥ»):** Δεν τον εφαρμόζετε, αυτό είναι το πρόβλημα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Καραγεωργοπούλου, σας παρακαλώ πολύ. Ο Κανονισμός εφαρμόζεται απολύτως και σε σχέση με το γράμμα του Κανονισμού και σε σχέση με αυτά που συμβαίνουν στη Βουλή, έτσι όπως έχει διαμορφωθεί η διαδικασία και με βάση τον Κανονισμό. Είναι και κάποια πράγματα τα οποία ξεπερνάνε τον Κανονισμό δεν έχουν, αν θέλετε, διατυπωθεί με σαφήνεια στον Κανονισμό, και υπάρχει και η πρακτική της Βουλής, η οποία ακολουθείται τα τελευταία πολλά χρόνια και αυτή την πρακτική ακολουθούμε. Σε αυτή, λοιπόν, τη λογική της πρακτικής, σε συνδυασμό της πρακτικής που ακολουθούμε όλα αυτά τα χρόνια και με τα προβλεπόμενα από τον Κανονισμό, το άρθρο 89 παράγραφος 6 λέει, μεμφθήκατε τον Πρόεδρο της Επιτροπής ότι ξεκίνησε να κάνει τη συζήτηση του νομοσχεδίου σήμερα, ενώ κατατέθηκε το νομοσχέδιο την Παρασκευή. Σωστά; Λέει, λοιπόν, το άρθρο 89 παράγραφος 6, ότι μπορεί να γίνει συζήτηση στην Επιτροπή…

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ –ΖΩΗ ΚΩΝΣΤΑΝΤΟΠΟΥΛΟΥ»):** Ξέρω πολύ καλά τι λέει.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Όχι, δεν ξέρετε πολύ καλά, γιατί αν ξέρατε… Σας παρακαλώ πολύ, δεν έχετε τον λόγο. Δεν έχετε τον λόγο. Λέει, λοιπόν, το άρθρο 89 παράγραφος 6, που δεν πάμε στην πρακτική εδώ είναι το γράμμα του Κανονισμού, ότι η πρόσκληση μπορεί να κοινοποιείται και δύο τουλάχιστον ημέρες πριν την ημέρα της πρώτης συνεδρίασης της Επιτροπής. Άρα, λοιπόν, η πρόσκληση υπήρξε. Καταλαβαίνετε τώρα τι λέτε; Μεμφθήκατε το Προεδρείο ότι δε λειτουργεί σωστά η Επιτροπή, γιατί από την κατάθεση του νομοσχεδίου την Παρασκευή μέχρι την Τρίτη δεν έχουν μεσολαβήσει οι προβλεπόμενες μέρες με βάση τον Κανονισμό. Σας λέω, ο Κανονισμός λέει ότι μπορεί από την πρόσκληση που λαμβάνουν τα μέλη μέχρι την πρώτη συνεδρία της Επιτροπής θα πρέπει να απέχει τουλάχιστον αυτό το χρονικό διάστημα δύο ημέρες. Από την Παρασκευή ως την Τρίτη έχουμε τέσσερις ημέρες. Τώρα το αν κατατέθηκε το νομοσχέδιο την Παρασκευή το βράδυ δεν είναι θέμα της Επιτροπής. Δεν είναι κάτι που αφορά την Επιτροπή αν κατατέθηκε το νομοσχέδιο την Πέμπτη. Δεν έχει να κάνει με εμάς.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ –ΖΩΗ ΚΩΝΣΤΑΝΤΟΠΟΥΛΟΥ»):** Δεν κατατέθηκε την Πέμπτη, κατατέθηκε την Παρασκευή.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Την Παρασκευή. Δεν έχει να κάνει, όμως, με εμάς, δεν έχει να κάνει με τη λειτουργία της Επιτροπής.

Τον λόγο έχει η κυρία Πέρκα.

**ΘΕΟΠΙΣΤΗ ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Εγώ μια δήλωση θέλω να κάνω, δεν θα επεκταθώ. Η αλήθεια είναι ότι αυτή η Κυβέρνηση μας έχει συνηθίσει σε φαστ τρακ διαδικασίες, πολλές φορές δεν τηρούνται οι χρόνοι, αλλά το πιο ουσιαστικό σε αυτή τη διαδικασία είναι τα άρθρα που έρχονται εκτός διαβούλευσης. Από τη μια μας παραπονιούνται ότι δεν έχουνε αντιπολίτευση και δεν μπορούν να λειτουργήσουν, από την άλλη δεν ακούν τα κόμματα όλης της αντιπολίτευσης που θέλουμε να συνεισφέρουμε και τους φορείς και την κοινωνία. Αυτό ήθελα να δηλώσω. Δεν συμβαίνει πρώτη φορά, νομίζω ότι αυτή είναι η συνήθης διαδικασία. Έρχονται άρθρα πολλά τη μέρα της κατάθεσης. Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να ολοκληρώσω την τοποθέτηση σε σχέση με την εφαρμογή του Κανονισμού. Μπορεί να γίνομαι κουραστικός, αλλά πρέπει να το πω, οφείλω να το πω, γιατί κάθε φορά ξεκινώντας τη συνεδρίαση και κάνοντας τον προγραμματισμό πάντα η Πλεύση Ελευθερίας έχει διαφωνία, σε σχέση με την εφαρμογή ή όχι του Κανονισμού. Συνέχεια και συνέχεια και συνέχεια λέμε τα ίδια πράγματα, εξηγούμε τα ίδια πράγματα, δεν γίνονται κατανοητά, δεν πιστεύω ότι δεν γίνονται κατανοητά γιατί δεν μπορεί να τα καταλάβει η συνάδελφος από την Πλεύση Ελευθερίας. Δεν γίνονται κατανοητά, γιατί θέλει να υπάρξει ένας αντιπολιτευτικός λόγος, εδώ στην Επιτροπή ξεκινώντας το νομοσχέδιο.

Να πω, λοιπόν, τι προβλέπει ο Κανονισμός. Προβλέπει την κατάθεση του νομοσχεδίου μέχρι την πρώτη συζήτηση χρονικό διάστημα τουλάχιστον δύο ημερών, να μεσολαβεί δηλαδή, από την κατάθεση του νομοσχεδίου μέχρι την πρώτη συζήτηση χρονικό διάστημα τουλάχιστον δύο ημερών. Εδώ, στο συγκεκριμένο νομοσχέδιο, από την Παρασκευή ως την Τρίτη πληρώθηκε απολύτως αυτός ο όρος του Κανονισμού, είναι τέσσερις ημέρες. Μετά στη δεύτερη συνεδρίαση, που είναι η ακρόαση των εξωκοινοβουλευτικών προσώπων, θέλουμε τουλάχιστον 24 ώρες από την πρώτη συνεδρίαση, σήμερα η συνεδρίαση είναι στις 10, αύριο και στη 13.00 το μεσημέρι. Άρα, είναι πολύ περισσότερες ώρες από τις 24, άρα και αυτό το άρθρο το 38 του Κανονισμού πληρούται. Δεν υπάρχει χρονικό διάστημα το οποίο υποχρεωτικά πρέπει να παρέλθει για να πάμε από την ακρόαση των εξωκοινοβουλευτικών προσώπων στη συζήτηση επί των άρθρων. Το βάζουμε την επόμενη μέρα, για να έχουν όλα τα μέλη της Επιτροπής τη δυνατότητα να επεξεργαστούν τις προτάσεις των εξωκοινοβουλευτικών προσώπων και να κάνουμε τη συζήτηση επί των άρθρων. Επίσης, από τη συζήτηση επί των άρθρων μέχρι τη δεύτερη ανάγνωση, λέει ο Κανονισμός, ότι το διάστημα θα πρέπει να είναι από 2 έως 7 μέρες. Εμείς τελειώνουμε τη συζήτηση επί των άρθρων την Πέμπτη, από την Πέμπτη μέχρι τη Δευτέρα είναι 4 ημέρες. Άρα, λοιπόν, όλα τα άρθρα και τα προβλεπόμενα από τον Κανονισμό έχουν τηρηθεί, σε σχέση με την πρόταση που έχω κάνει.

Επειδή έχω δεχτεί από την αρχή αυτής της Συνόδου, που τελειώνει τώρα, διάφορες επιθέσεις, παρατηρήσεις, αν θέλετε παραινέσεις, να μπορούμε να νομοθετούμε το δυνατόν με μεγαλύτερη χρονική άνεση για να γίνεται και μια καλύτερη νομοθέτηση, το έχω σεβαστεί αυτό. Καταλαβαίνω τη δυσκολία που έχουν όλα τα μέλη της Επιτροπής, γιατί δεν είναι μόνο οι αρμοδιότητές τους σε αυτή την Επιτροπή, είναι και η Ολομέλεια, είναι και άλλες Επιτροπές, έχουν και τις περιφέρειες τους. Όσο μπορώ, στα πλαίσια που μπορεί να υπάρχουν, προσπαθώ να βρω χρόνο για να μπορούμε να κάνουμε όσο το δυνατόν πιο άνετη κουβέντα, πιο άνετη συζήτηση και πιο άνετη νομοθέτηση. Αυτά είχα να πω. Σίγουρα μπορεί να υπάρξουν αν θέλετε και πιο άνετοι τρόποι για να νομοθετήσουμε, θα το δούμε αυτό στην πορεία.

Τον λόγο έχει ο κύριος Υφυπουργός.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Να ενημερώσω απλά το Σώμα ότι η διαδικασία της διαβούλευσης, η οποία διήρκησε πάνω από 15 ημέρες - όπως προβλέπει ο νόμος και όπως προβλέπει και η σωστή νομοθέτηση - δημιούργησε το χώρο για αρκετά σχόλια. Αυτά τα σχόλια, λοιπόν, όπως έχει νόημα να γίνεται σε μια διαβούλευση, ενσωματώθηκαν κάποια από αυτά στο νέο νομοσχέδιο. Αυτό είναι το νόημα της διαβούλευσης. Αν είναι να κατατίθεται ακριβώς ένα σχέδιο νόμου πανομοιότυπο πριν και μετά τη διαβούλευση, σημαίνει ότι η Κυβέρνηση έχει κλειστά τα αυτιά της.

Άρα, λοιπόν, αν κάποιος συνάδελφος έχει αντίρρηση επί των νέων άρθρων, που παρουσιάζονται μετά τη διαβούλευση και τα οποία βασίζονται στα σχόλια της διαβούλευσης, παρακαλούμε να το αναφέρει, για να δούμε συγκεκριμένα πού έχει αντίρρηση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Προτού δώσω τον λόγο στους Εισηγητές και τους Ειδικούς Αγορητές για τις τοποθετήσεις τους, παρακαλώ κύριε Δημητριάδη από τους «Σπαρτιάτες», για να προτείνετε φορείς. Ορίστε.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Έχουμε καλυφθεί από τους φορείς και θα καταθέσουμε γραπτώς σε λίγο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο Εισηγητής της Πλειοψηφίας, κ. Λοβέρδος.

**ΙΩΑΝΝΗΣ-ΜΙΧΑΗΛ ΛΟΒΕΡΔΟΣ (Εισηγητής της Πλειοψηφίας):** Κύριε Πρόεδρε, αφού καλωσορίσω τον Υπουργό κύριο Παπαστεργίου και τον Υφυπουργό κύριο Κυρανάκη στις εργασίες της Επιτροπής μας, να ευχηθώ «καλημέρα» κυρίες και κύριοι συνάδελφοι, καταρχάς, για τα όσα άκουσα, εγώ είμαι από τους ανθρώπους που όταν κάτι δεν πάει καλά ή είναι στραβό, είμαι από τους πρώτους που το επισημαίνουν, ακόμη και αν αφορά και τη δική μας Κυβέρνηση. Αν κάτι δεν έχει τηρηθεί στην διαδικασία, όπως προβλέπεται από τον Κανονισμό της Βουλής.

Εδώ, όμως, δεν βλέπω κάποιο πρόβλημα. Αντίθετα, θα έλεγα ότι, αυτή τη στιγμή, το Υπουργείο Ψηφιακής Διακυβέρνησης λειτούργησε σωστά. Το νομοσχέδιο ήταν επί μέρες στη διαβούλευση. Μάλιστα, ο αρχικός σχεδιασμός ήταν να κατατεθεί νωρίτερα το νομοσχέδιο στη Βουλή, αλλά επειδή η διαβούλευση ήταν ενδιαφέρουσα, κρατήθηκε και πολλές από τις εισηγήσεις που έγιναν στη διαβούλευση ενσωματώθηκαν στο τελικό κείμενο του νομοσχεδίου, το οποίο εγώ το είχα στα χέρια μου το Σάββατο. Δεν με αιφνιδίασε τίποτα, όπως υποθέτω δεν αιφνιδίασε και τους περισσότερους εξ ημών. Και άρα, δεν κατανοώ για ποιο λόγο γίνεται αυτή η συζήτηση, η οποία μάς πήρε ήδη μισή ώρα.

Και ερχόμαστε στο νομοσχέδιο. Και επειδή, όπως ξέρετε, για να μην κακοκαρδίσω και τον φίλο μου Γιώργο Καραμέρο, επειδή εγώ μιλάω πάντα εκτός χειρογράφου, δεν θα διαβάσω κανένα χειρόγραφο, απλώς έχω κάποιες σημειώσεις εδώ κυρίως, για τα νούμερα των άρθρων και ούτω καθεξής.

Λοιπόν, τι είναι αυτό το νομοσχέδιο και γιατί, κατά τη γνώμη μου, είναι πάρα πολύ σημαντικό. Ο επίσημος τίτλος είναι «Ολοκλήρωση της Κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του Ν.Π.Δ.Δ. «Ελληνικό Κτηματολόγιο» και λοιπές διατάξεις του Υπουργείου Ψηφιακής Διακυβέρνησης». Αυτός είναι ο τίτλος του νομοσχεδίου και όλο αυτό ακούγεται πολύ ωραίο, πολύ βαρύγδουπο. Στην πράξη, όμως, τι κάνουμε με αυτό το νομοσχέδιο;

Με αυτό το νομοσχέδιο, νομίζω ότι φέρνουμε μια πολύ μεγάλη αλλαγή και μια πολύ μεγάλη καινοτομία και γι’ αυτό και είναι σημαντικό αυτό το νομοσχέδιο και χαίρομαι που είναι αρκετοί συνάδελφοι στην Αίθουσα της Γερουσίας της Βουλής, κάτι που δεν συνηθίζεται στις συνεδριάσεις των Επιτροπών. Και γιατί είναι σημαντικό.

Ξέρετε, εγώ είμαι δημοσιογράφος από το 1985. Η κυρία Ακρίτα ίσως είναι περισσότερα χρόνια από μένα, αλλά πάντως είμαι αρκετά χρόνια - κοντεύω τα 40. Από το 1985, είχε αρχίσει να γίνεται μια συζήτηση περί κτηματολογίου, η οποία εντάθηκε στη δεκαετία του ‘90. Από τότε μέχρι τώρα, συζητάμε για το κτηματολόγιο. Μολονότι δεν ήμουν ειδικός, στο δικό μου το μυαλό και πολλών άλλων Ελλήνων, το ελληνικό κτηματολόγιο θύμιζε κάτι σαν το γεφύρι της Άρτας - ολημερίς το χτίζανε, το βράδυ γκρεμιζόταν. Δεν μπορούσαμε να ολοκληρώσουμε κάτι που υπήρχε, από δεκαετίες, σε περιοχές, όπως τα Δωδεκάνησα, χάρη στους Ιταλούς ή στην Κύπρο, χάρη στους Βρετανούς. Υπήρχε εδώ και πάρα πολλές δεκαετίες σε τέτοιες περιοχές. Και αυτό, εμείς, παρά τη γενναία επιδότηση που μας έδινε η Ευρωπαϊκή Ένωση, δεν μπορούσαμε να το ολοκληρώσουμε. Έχουν περάσει, από τότε που ξεκίνησε αυτή η διαδικασία, πάνω από 30 χρόνια. Το καταλαβαίνετε; Πάνω από 30 χρόνια, περισσότερα χρόνια και από το μετρό της Θεσσαλονίκης, το οποίο επιτέλους θα λειτουργήσει στα τέλη Νοεμβρίου. Αδιανόητες καταστάσεις. Αυτονόητα πράγματα, που έπρεπε να είχαν γίνει και αποτελούν κεντρικό θέμα σε ολόκληρη την Ευρώπη και όχι μόνο στην Ελλάδα, δεν είχαν ολοκληρωθεί.

Με αυτό τον τρόπο και με ατελείωτες γραφειοκρατικές διαδικασίες, φτάσαμε στο 2024. Έχουν γίνει πολύ μεγάλες πρόοδοι επί Κυβερνήσεως Νέας Δημοκρατίας, από το 2019 και έπειτα. Έχει καλυφθεί πολύ μεγάλο μέρος του 100% της χώρας που πρέπει να ενταχθεί στο ελληνικό κτηματολόγιο. Όμως, η Κυβέρνηση αυτή του Κυριάκου Μητσοτάκη, με Υπουργό τον Παπαστεργίου και Υφυπουργό τον Κυρανάκη, αποφάσισε να προχωρήσει δυναμικά και να ολοκληρώσει το κτηματολόγιο μέσα το 2025, εκμεταλλευόμενη φυσικά και τις δυνατότητες, που πλέον δίνονται και που δεν υπήρχαν παλαιότερα, της ψηφιακής τεχνολογίας. Αυτό είναι το κεντρικό θέμα του νομοσχεδίου. Γι’ αυτό το θέμα συζητούμε και αυτό το θέμα θα κληθούμε, στην Ολομέλεια, την άλλη βδομάδα να το ψηφίσουμε και να το συζητήσουμε.

Στόχος, λοιπόν, είναι η επιτάχυνση της κτηματογράφησης, η απλούστευση των διαδικασιών και η αξιοποίηση της τεχνολογίας, με σκοπό την επίλυση χρόνιων προβλημάτων. Υπήρχαν και περιπτώσεις που δεν μπορούσες να κάνεις μια αγοραπωλησία, δεν μπορούσες να μπορείς να κάνεις μια μεταβίβαση ακινήτου, ακριβώς λόγω αυτών των προβλημάτων. Έτσι χάνονταν συμφέροντα. Θίγονταν δικαιολογημένα έννομα συμφέροντα. Μετά από τις δεκαετίες αυτές των καθυστερήσεων.

Η Κυβέρνηση δεσμεύεται συνεπώς να ολοκληρώσει την κτηματογράφηση μέσα στο 2025. Φιλόδοξος στόχος; Αναμφίβολα. Δεν είναι εύκολο κάτι που δεν έγινε επί 30 χρόνια να γίνει μέσα στον επόμενο ενάμιση χρόνο. Αλλά, σήμερα υπάρχουν οι δυνατότητες, υπάρχουν τα μέσα για να γίνει κάτι τέτοιο, γιατί υπάρχει τεχνολογία και γιατί υπάρχει και η απόφαση του Υπουργείου να προχωρήσει με συνέπεια σε αυτή την κατεύθυνση.

Ήδη, όλα τα ακίνητα μεταφέρονται στο Ελληνικό Κτηματολόγιο και τα όσα Υποθηκοφυλακεία υπήρχαν και δεν έχουν καταργηθεί - νομίζω ότι είναι 15 ακόμα, αν δεν κάνω λάθος, κύριε Υφυπουργέ - θα έχουν κλείσει και αυτά μέσα το 2025, ούτως ώστε να έχει ολοκληρωθεί η διαδικασία αυτή μέχρι το 2025.

Θα μου πείτε - και κατανοώ - ότι θα υπάρξουν κάποιοι που θα πουν «Ωραία τα λόγια, αλλά στην πράξη θα γίνει αυτό;». Θα το κρίνουμε όταν έρθει η ώρα. Στην πράξη. Η πρόθεση μας, πάντως, και η αποφασιστικότητά μας ως κυβερνώντος κόμματος, είναι αυτή.

Λοιπόν, με τον τρόπο αυτό, θα υπάρξει επιτέλους και ακριβής και ασφαλής καταγραφή της ακίνητης περιουσίας όλων των Ελλήνων και, φυσικά, και του ελληνικού δημοσίου, ώστε να μη γίνονται και αυτές οι παρεξηγήσεις, που πολλές φορές γίνονται, σε ποιον ανήκει τι.

Το δεύτερο στοιχείο που θα πρέπει να επισημάνουμε σε ότι αφορά το ζητούμενο νομοσχέδιο είναι η επιτάχυνση και ψηφιοποίηση της διαδικασίας διόρθωσης των χωρικών μεταβολών. Δεν είχα προσωπική εμπειρία, αλλά είναι ένα από τα σημαντικότερα ζητήματα που λύνει αυτό το νομοσχέδιο, γιατί όπως μου εξήγησαν άνθρωποι με τους οποίους μίλησα, ήταν αρκετά περίπλοκη και δύσκολη η κατάσταση μέχρι τώρα.

Με την ενιαία διαδικασία διόρθωσης στοιχείων καθιερώνεται ένα απλοποιημένο πλαίσιο για τη διόρθωση των γεωμετρικών δεδομένων, όπως τα όρια των οικοπέδων. Δεν υπήρχαν αυτά. Χωρίς την ανάγκη προσφυγής στα δικαστήρια. Καταλαβαίνετε με τον τρόπο αυτό αποφορτίζουμε και τα δικαστήρια, τα οποία, πολλές φορές θα μπορούσαν με ένα απλό τρόπο να μην πηγαίνουν σε μια δικαστική διαδικασία που και χρονοβόρα είναι και επιβαρύνει το δικαστικό έργο.

Σε αυτή τη διαδικασία οι μηχανικοί θα έχουν αυξημένο ρόλο μετά από πιστοποίηση που θα τους δίνεται. Επίσης, θα έχουμε και την εικοσιτετράωρη ηλεκτρονική υποβολή πράξεων. Μέσω της νέας ψηφιακής πλατφόρμας οι πολίτες και οι επαγγελματίες θα μπορούν να υποβάλλουν τις πράξεις τους ηλεκτρονικά οποιαδήποτε μέρα και οποιαδήποτε ώρα, ακόμα και Κυριακή, ακόμη και Κυριακή μεσάνυχτα τάξη - δε θα καταθέτουμε νομοσχέδια Κυριακή μεσάνυχτα, να μην το μπερδεύουμε - για όσους έχουν περιορισμένο χρόνο και κατά τις εργάσιμες ώρες.

Το τρίτο σημείο που είναι και αυτό πάρα πάρα πολύ σημαντικό και εκεί νομίζω είναι και η καρδιά του θέματος, γιατί έχουμε τη δυνατότητα αυτή πλέον, όχι ως κυβέρνηση, ως κοινωνία, ως παγκόσμια κοινωνία, τη χρήση τεχνητής νοημοσύνης στο νομικό έλεγχο των συμβολαίων. Το Κτηματολόγιο γίνεται ο πρώτος δημόσιος φορέας στη χώρα μας που αξιοποιεί την τεχνητή νοημοσύνη για τη λήψη διοικητικών αποφάσεων. Σημαντικό, πολύ σημαντικό.

Δοκιμάσαμε επί αρκετά χρόνια την ανθρώπινη νοημοσύνη στο δημόσιο, αλλού το πετύχαμε, αλλού όχι. Τώρα, είναι η σειρά και της τεχνητής νοημοσύνης που μπαίνει στην καθημερινότητά μας με πολύ μεγάλη δυναμική, με όλες τις ενδεχόμενες ενστάσεις που μπορεί να έχουν κάποιοι για την τεχνητή νοημοσύνη. Είναι, όμως, το εργαλείο που χρησιμοποιεί περισσότερο από όλα η παγκόσμια κοινότητα πλέον. Η τεχνητή νοημοσύνη θα συμβάλει στη μείωση χρονοβόρων διαδικασιών αυξάνοντας την αποτελεσματικότητα και επιταχύνοντας τις υπηρεσίες προς τον πολίτη.

Το τέταρτο στοιχείο είναι πάρα πολύ σημαντικό και αυτό και αφορά την εξωδικαστική λύση για τα οικόπεδα που αποχαρακτηρίστηκαν ως δασικά και επιστρέφουν στους ιδιοκτήτες τους χωρίς ταλαιπωρία. Αυτό είναι ένα πάγιο αίτημα νομίζω. Δεν είμαι βουλευτής της επαρχίας, αλλά είναι ένα πάγιο αίτημα από όλους τους συναδέλφους που έρχονται από την περιφέρεια, γιατί δέχονται πολλές πιέσεις από τις τοπικές κοινωνίες και δικαιολογημένα. Δηλαδή, σε περιπτώσεις όπου αντιρρήσεις κατά των δασικών χαρτών γίνονται δεκτές, οι κτηματολογικές εγγραφές θα τροποποιούνται αυτόματα υπέρ του ιδιοκτήτη χωρίς δικαστική απόφαση.

Μέχρι τώρα χρειάζονταν να υπάρξει δικαστική απόφαση. Ξέρετε πόσο χρονοβόρα είναι η δικαστική διαδικασία και ενδεχομένως, θίγονταν πολλά συμφέροντα μέχρι τώρα, νόμιμα και δίκαια. Με αυτό τον τρόπο προστατεύουμε και εξασφαλίζουμε τους ιδιοκτήτες και τη σωστή απεικόνιση των ακινήτων τους. Επιπλέον, υπήρξε μια περίπτωση που εγώ δεν τη γνώριζα και μου την εξήγησαν από το Υπουργείο πάρα πολύ καλά και πρέπει να πω ότι εντυπωσιάστηκα ότι υπήρχε πρόβλημα. Ήταν και πάγιο αίτημα της ΠΟΜΙΔΑ, η οποία, υποθέτω θα το αναφέρει και στην αυριανή ακρόαση της.

Είναι οι περιπτώσεις πολυκατοικιών όπου τώρα μπορεί να γίνει μέτρηση του ακριβούς εμβαδού των διαμερισμάτων με ψηφιακό τρόπο. Άλλοτε λέγαμε ότι ένα διαμέρισμα είναι 100 τετραγωνικά. Τώρα, με την ψηφιακή μέτρηση προκύπτει ότι είναι 105. Ο ιδιοκτήτης όταν βγει αυτή η νέα μέτρηση δε μπορεί να τροποποιήσει τα τετραγωνικά του συμβολαίου του για το διαμέρισμα, παρά μόνο με τη συναίνεση όλων των υπολοίπων ιδιοκτητών της πολυκατοικίας. Κάποιοι μπορεί να έχουν άλλα συμφέροντα, μπορεί να μη βρίσκονται και για διάφορους λόγους αυτή η διαδικασία καθυστερεί πάρα πολύ πάλι με πλήγμα στα συμφέροντα του ιδιοκτήτη ή των ιδιοκτητών αυτού του διαμερίσματος.

Πλέον, λοιπόν, ο ιδιοκτήτης θα μπορεί να προβαίνει στη μονομερή τροποποίηση του συμβολαίου του υπό τον όρο ότι δε θα θίγονται τα δικαιώματα των υπολοίπων συνιδιοκτητών όσον αφορά την οριζόντια ιδιοκτησία. Αντίστοιχη ρύθμιση υπάρχει και για τα γεωτεμάχια που έχουν πάνω τους κτίσμα.

Ένα πέμπτο σημαντικό ζήτημα είναι ότι διασώζονται τα ακίνητα αγνώστου ιδιοκτήτη. Υπάρχουν πολλά τέτοια. Όσοι ιδιοκτήτες έχουν αναγνωριστεί πρωτόδικα ως ιδιοκτήτες έναντι του δημοσίου για ακίνητα που ήταν αρχικά αγνώστου ιδιοκτήτη ή λόγω χρησικτησίας δικαιώνονται πλέον οριστικά και αμετάκλητα, καθώς το δημόσιο δεν θα προσβάλει όπως γινόταν παγίως μέχρι τώρα, αποφάσεις αυτές με ένδικα μέσα.

Τέλος, υπάρχει μονομερής τροποποίηση σύστασης. Δηλαδή, τελειώνει ο παραλογισμός με την απαιτούμενη σύμφωνη γνώμη όλων των ιδιοκτητών της πολυκατοικίας όταν πρέπει να αλλάξουν τα τετραγωνικά σε νέο συμβόλαιο.

Αυτό το νομοσχέδιο είναι κατά τη γνώμη μου πάρα πολύ σημαντικό, γιατί εξασφαλίζει ταχύτερες και ασφαλέστερες συναλλαγές, μείωση της γραφειοκρατίας, τεχνολογικό εκσυγχρονισμό και οικονομική ανάπτυξη και επειδή εγώ σέβομαι πάντα τον Κανονισμό, κύριε Πρόεδρε, θα διακόψω εδώ.

Επειδή εγώ δεν φείδομαι και όταν βλέπω κάτι στραβό το λέω, στη συγκεκριμένη περίπτωση θέλω δημοσίως να εκφράσω τα προσωπικά μου συγχαρητήρια στον Υφυπουργό, κ. Κυρανάκη και στο επιτελείο του, οι οποίοι, έχουν κάνει εξαιρετική δουλειά και έχουν δουλέψει πάρα πολύ πάνω σε αυτό το νομοσχέδιο. Όταν κάτι βλέπω ότι είναι σωστό είμαι υποχρεωμένος να το αναγνωρίσω, γιατί πρέπει όλοι να είμαστε δίκαιοι άνθρωποι και να βλέπουμε το σωστό εκεί που υπάρχει και το λανθασμένο όπου υπάρχει, αλλά να μην προσπαθούμε να ανακαλύπτουμε σώνει και καλά κάτι στραβό για να θίξουμε κανέναν.

Το νομοσχέδιο αυτό, κατά τη γνώμη μου, πρέπει να υπερψηφιστεί από όλους. Δεν εμπεριέχει ιδεολογικά ή άλλα πολιτικά κίνητρα που μπορεί να έχουμε διαφορετική προσέγγιση, αλλά βέβαια είναι δικαίωμα των κομμάτων της αντιπολίτευσης να πράξουν ότι νομίζουν και όπως όλοι μας, δημοσίως κρινόμαστε. Σας ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Καραμέρος.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Κύριε Πρόεδρε, για τρίτη φορά μέσα σε μερικούς μήνες, ασχολούμαστε με το Κτηματολόγιο και αυτή τη φορά μάλιστα καλούμαστε να επεξεργαστούμε ένα σχέδιο νόμου που περιέχεται στον τίτλο «η ολοκλήρωση της κτηματογράφησης».

Στο σχέδιο που αναρτήθηκε στη διαβούλευση υπήρχαν εντός κειμένου οι λέξεις «περαίωση» και «περάτωση». Είχαμε στο νου ότι η Κυβέρνηση θα ερχόταν να κηρύξει με αυτήν την αυτοπεποίθηση της επικοινωνιακής δεινότητας την ολοκλήρωση ενός έργου δεκαετιών ,αλλά οι σφοδρές αντιδράσεις όσων συμμετείχαν στη διαβούλευση σας οδήγησαν σε αναδίπλωση, εξ ου και έγινε αυτή η συζήτηση πριν την έναρξη της συζήτησης για τις αλλαγές.

Έναρξη ισχύος, λοιπόν, για την κτηματογράφηση και καθεστώς λειτουργούντως Κτηματολογίου από δω και στο εξής για να ενσωματωθούν οι εκκρεμότητες σε νέα φάση και να προσποιηθεί η κυβέρνηση ότι η σχετικοποίηση του πλαισίου για την κτηματογράφηση αποτελεί και οριστική λύση στο πρόβλημα.

Κύριε Υπουργέ, κύριε Υφυπουργέ στο πρώτο άρθρο που αφορά στους σκοπούς του νομοσχεδίου διαβάζουμε ένα βασικό πρόβλημα που διέπει τη λειτουργία του Κτηματολογίου και θα γιγαντωνόταν εάν δεν υπαναχωρούσατε. Μιλάω για την ενίσχυση της ασφάλειας δικαίου, που είναι και το κρίσιμο ζήτημα που προσπαθείτε να αντιμετωπίσετε αλλά δεν το πετυχαίνετε, μολονότι είναι η τρίτη φορά μέσα σε ένα χρόνο που φέρνετε ένα σχέδιο νόμου για το Κτηματολόγιο. Αναρωτιέμαι εάν οι προηγούμενες νομοθετικές πρωτοβουλίες της κυβέρνησης ενίσχυσαν, όντως, την ασφάλεια δικαίου. Ας φέρω ένα παράδειγμα. Στο υποκατάστημα Περιστερίου στη Δυτική Αθήνα, που είναι και η εκλογική περιφέρεια του κ. Λοβέρδου, έχει διαπιστωθεί ότι η απόσπαση των συμβολαιογραφικών πράξεων από τη ράχη των τόμων, που εσείς οι ίδιοι προωθήσατε με το άρθρο 28 του ν. 5086/2024, φέτος δηλαδή, οδήγησε σε πρόχειρη επανατοποθέτηση των πράξεων στους τόμους με άναρχο τρόπο, δυσκολεύοντας το έργο της Υπηρεσίας και, κυρίως, εντείνοντας το αίσθημα της ανασφάλειας δικαίου των πολιτών που προσπαθούν μέσα σε γραφειοκρατικά εμπόδια να κατοχυρώσουν τις περιουσίες τους.

Εσείς, ως Κυβέρνηση, μετράτε εκατομμύρια σελίδες που ψηφιοποιούνται, αλλά, ευτυχώς, βρίσκονται ευσυνείδητοι εργαζόμενοι που παρατήρησαν την πλημμελή εκτέλεση του έργου της ψηφιοποίησης και καλούν την ηγεσία να διορθώσει άμεσα τα κακώς κείμενα για να μην επεκταθούν τα φαινόμενα αλλοίωσης των δεδομένων που διαθέτει το Κτηματολόγιο σε έργα ψηφιοποίησης του ίδιου αναδόχου ή ακόμη και άλλων αναδόχων που οι πράξεις τους δεν ελέγχθηκαν λεπτομερώς. Γι’ αυτούς τους ευσυνείδητους εργαζόμενους που διορθώνουν τα κακώς κείμενα των αναδόχων επιφυλάξατε αρχικά τον εκβιασμό της οριστικής παύσης, δηλαδή της απόλυσής τους σε περίπτωση που, για κάποιο λόγο μέσα στον φόρτο εργασίας και την υποστελέχωση, δεν ανταποκρίνονταν στην προθεσμία πέντε εργάσιμων ημερών για την καταχώρηση των πράξεων. Μιλάω γι’ αυτό το άρθρο 12 που αποσύρατε, αλλά να γνωρίζουν οι Έλληνες πολίτες ότι φέρατε ένα άρθρο μέσα σ’ αυτό το νομοσχέδιο που έλεγε ότι εάν δεν ολοκληρώσουν μία πράξη οι υπάλληλοι απολύονται μετά από πέντε ημέρες. Δείχνει τις προθέσεις μας, έστω κι αν κάνατε πίσω. Μπορεί, λοιπόν, το νομοσχέδιο να μην τον συμπεριλαμβάνει τελικά, δημιουργείται, όμως, κύριε Υφυπουργέ, ένα κάκιστο προηγούμενο, ένα καθεστώς εκβιασμού, στην πραγματικότητα, για τους ανθρώπους της δημόσιας διοίκησης που με άκαμπτα στεγανά στους μισθούς, με ελλιπή νομική προστασία από τη διοίκηση και ένα κόστος ζωής που συνεχώς ανεβαίνει, αντιμετωπίζουν μια δύσκολη καθημερινότητα. Έχουμε, λοιπόν, κάθε λόγο να ανησυχούμε για όσα πρόκειται να πράξετε στο μέλλον για να υπηρετήσετε μια ιδεοληψία σας εις βάρος κάθε εργασιακού δικαιώματος.

Κυρίες και κύριοι, πρέπει να λάβουμε σοβαρά υπόψη μας τη συμμετοχή των εφαρμογών τεχνητής νοημοσύνης τόσο στο Κτηματολόγιο όσο και στη δημόσια διοίκηση γενικότερα. Μόλις πριν από δύο μήνες, τον περασμένο Ιούλιο, γίναμε μάρτυρες μιας εκτεταμένης κυβερνοεπίθεσης στο Κτηματολόγιο την οποία το Γραφείο Τύπου του φορέα υποβάθμισε μιλώντας με βεβαιότητα για την αποτυχία απόκτησης προσωπικών δεδομένων, προσχωρώντας, μάλιστα, και σε στατιστικά τρικ για απώλειες διοικητικών πράξεων που δεν συνεπάγονται κίνδυνο για το Κτηματολόγιο. Περαιτέρω ενημέρωση, όμως, δεν είχαμε για ενδεχόμενη εγκατάσταση κάποιου ransomware στα συστήματα, παρότι το Γραφείο Τύπου μας άφησε σε αναμονή για νέα ενημέρωση. Δεν υπήρξε. Φαίνεται πως, ό,τι δεν είναι επικοινωνιακά εκμεταλλεύσιμο για την κυβέρνηση, δεν αξίζει μιας πλήρους και τεκμηριωμένης ενημέρωσης για την κοινή γνώμη.

Να πω και κάτι τώρα, μιας και μας δίνεται η ευκαιρία και είστε και οι δύο εδώ. Πήγα στο περίπτερο του Υπουργείου Ψηφιακής Διακυβέρνησης στη Διεθνή Έκθεση Θεσσαλονίκης προχθές. Καλή η επικοινωνία αλλά έχει και ένα όριο. Είναι δυνατόν να στήνετε - γιατί αυτό έχει κόστος, ενοίκιο ανά τετραγωνικό για το περίπτερο και κόστος για την υλοποίηση του περιπτέρου – έναν ολόκληρο χώρο με σανό, στάχια και χορευτικές μηχανές για να διαφημίσετε την πλατφόρμα στην οποία είχαν υποχρέωση οι πολίτες να ανεβάσουν τον καθαρισμό των οικοπέδων, με τις συνέπειες που γνωρίζουμε όλοι για την αυτοδιοίκηση, για τη συσσώρευση αυτών των υπολειμμάτων στους δημόσιους χώρους και τον άτσαλο τρόπο με τον οποίο το κάνατε; Είναι δυνατόν να βάζετε στην Έκθεση Θεσσαλονίκης ξαπλώστρες και πετσέτες για να διαφημίσετε το «MyCoast», την ώρα που όλο το καλοκαίρι στην Ανατολική Αττική δίνουμε αγώνα για να μην παραχωρήσετε 46 στρέμματα σε ιδιώτη; Κάνετε, δηλαδή, περίπτερο στη ΔΕΘ με ξαπλώστρες, πετσέτες, μαγιό, σωσίβια για μπρατσάκια, κύριε Υπουργέ, και από την άλλη εκχωρείτε 46 στρέμματα μέσα στην Αττική, στο Λαγονήσι , σ’ έναν ιδιώτη μέσω της ΕΤΑΔ. Ξέρετε και η επικοινωνία έχει ένα όριο γιατί γίνεται κάποια στιγμή εξόχως προβληματική.

Είμαστε απαισιόδοξοι, για να γυρίσω στο αντικείμενο, για την ταχύτητα εναρμόνισης του εθνικού δικαίου με τον συγκεκριμένο Κανονισμό. Μιλώντας τώρα για την τεχνητή νοημοσύνη, τη διάταξη που αφορά την εφαρμογή νομικού ελέγχου χωρίς δεσμευτική αρμοδιότητα, που παρουσιάζετε εσείς η κυβέρνηση ως μια καινοτομία που θα συμβάλλει στην επιτάχυνση των διαδικασιών. Για νομοτεχνικούς λόγους υπάρχει αναφορά στον πρόσφατο Κανονισμό για την τεχνητή νοημοσύνη, τον 1689/2024 και γενικότερα στο ισχύον νομικό πλαίσιο, αλλά αυτό δεν αρκεί από μόνο του για να κατοχυρώσει την ασφάλεια των εφαρμογών σε ένα ταλαιπωρημένο Κτηματολόγιο. Θα το πω απλά. Έρχεστε εδώ, νομοθετείτε προκειμένου να προχωρήσετε σε κάποιον διαγωνισμό, σε απευθείας ανάθεση για ένα λογισμικό, πάγια πρακτική όλο αυτό τον χρόνο που είσαστε στο Υπουργείο, αλλά να δούμε και επί της ουσίας πώς θα λειτουργήσει, να μας εξηγήσετε.

Υπάρχει ζήτημα ταχύτητας, λοιπόν, εναρμόνισης του εθνικού δικαίου με το συγκεκριμένο Κανονισμό εάν λάβουμε υπόψη την ενσωμάτωση της πράξης για τις ψηφιακές υπηρεσίες του 2022, μόλις πριν από μερικούς μήνες. Είναι ανάγκη να προχωρήσουμε άμεσα στην ταυτοποίηση των κινδύνων που αντιμετωπίζει το Κτηματολόγιο και τα συστήματά του και να σταθμίσουμε τον κίνδυνο που συνεπάγεται χρήση τεχνητής νοημοσύνης στο νομικό έλεγχο και, κυρίως, στα δεδομένα που καλείται να διαχειριστεί. Πολλές φορές ο νομικός έλεγχος γίνεται σε ένα πεδίο σύγκρουσης συμφερόντων και γι’ αυτό είναι αναγκαία η συμβολή των καταρτισμένων νομικών της Υπηρεσίας. Εάν μπορούσαμε απλά να πατήσουμε ένα κουμπί και να έχουμε επιτάχυνση χωρίς τον κίνδυνο ανασφάλειας δικαίου για τους πολίτες, θα είχαμε ήδη προχωρήσει και στο δικαστικό τομέα, αλλά γνωρίζουμε και γνωρίζετε καλά και είστε νομικός, γι’ αυτό και δεν έχει δεσμευτικό χαρακτήρα η εισήγηση της εφαρμογής, ότι τα σύνθετα προβλήματα δεν αντιμετωπίζονται μόνο με την τεχνολογία και με υπεραπλουστευτικές λύσεις. Έχουμε χρέος να σχεδιάσουμε ένα μέλλον λαμβάνοντας υπόψιν τα οφέλη αλλά και τις προκλήσεις, τους κινδύνους, για να μην ωραιοποιώ τις λέξεις, της τεχνητής νοημοσύνης και όχι να προτάσσουμε το βραχυπρόθεσμο στόχο της ταχύτητας και του στενού οικονομικού κόστους έναντι του μακροπρόθεσμου στόχου της κοινωνικής δικαιοσύνης και της συνοχής. Καταλαβαίνω ότι αυτές οι λέξεις ενδεχομένως δεν σας είναι ιδιαίτερα αρεστές, αλλά είναι μια πραγματικότητα ιδιαίτερα όταν μιλάμε για τις περιουσίες των πολιτών που πρέπει να είναι σε προτεραιότητα.

Έχουμε χρέος, λοιπόν, να σχεδιάσουμε ένα μέλλον, και εσείς νομοθετείτε, σε ένα πλαίσιο το οποίο θα έχει πραγματικά τη λογική της υλοποίησης της ψηφιακής μετάβασης, γιατί την ίδια ώρα που φέρνετε αυτά - μιλάω συνολικά σαν Υπουργείο και όχι από εσάς προσωπικά - λιμνάζουν πάρα πολλά έργα, παραμένουν ανεκτέλεστα, ο ψηφιακός σχεδιασμός του Υπουργείου Ψηφιακής Διακυβέρνησης στέκεται σε κουπόνια επιδότηση υψηλών ταχυτήτων στα αστικά κέντρα, το έργο «Ultra – Fast Broadband» έχει γίνει ανέκδοτο μεταξύ μας, κ. Παπαστεργίου, και κάθε φορά που σας βλέπω εδώ σας ρωτάω τι έγινε. Ήρθε να υπογράψει η Terna Fiber να προχωρήσει το έργο των 880 εκατομμυρίων ευρώ, να πάει το γρήγορο ίντερνετ και στην ελληνική περιφέρεια; Ήρθε; Δεν ήρθε ακόμα. Επτά lot για όλη τη χώρα, τα 4 η Terna Fiber, τα 3 η Cosmote, έχει κάνει το 1 από τα 3 η Cosmote, η Terna Fiber 880 εκατ. Ευρώ, κρίσιμο για την ψηφιακή μετάβαση, δεν έχει έρθει καν υπογράψει. Τι θα κάνετε, είσαστε ένα χρόνο στο Υπουργείο. Να δηλώνουν οι μεγάλες εταιρείες - και δεν στέκομαι στη συγκεκριμένη - μεγάλο ανεκτέλεστο και να καρπώνονται οφέλη από το Ελληνικό Χρηματιστήριο; H δουλειά σας είναι να προχωρήσουν οι υποδομές όχι να βάζετε σανό, κυριολεκτικά, και ξαπλώστρες στη Διεθνή Έκθεση Θεσσαλονίκης και μη σας φαίνεται λαϊκισμός αυτό, σας μιλάv επί της ουσίας για το τι είναι ουσιαστική ψηφιακή μετάβαση. Δεν διαφωνώ ότι και εσείς έχετε την αγωνία και θέλετε να προχωρήσετε, πρέπει να πράξετε όμως, είστε σε θέση ευθύνης.

Ολοκλήρωση της κτηματογράφησης με εκκρεμότητες δεν είναι ολοκλήρωση. Περίπου ένα χρόνο μετά, βρισκόμαστε μπροστά στην τυπική ολοκλήρωση και στην ουσιαστική παραδοχή ότι οι εκκρεμότητες θα διευθετηθούν με κάποιο τρόπο σε κάποια περίσταση. Πρακτικά, λοιπόν, και δεν μας είναι ευχάριστο να το λέμε, δεν ολοκληρώνεται η κτηματογράφηση. Θεσμοθετούνται διορθώσεις σε καθεστώς λειτουργούντος Κτηματολογίου και, ευτυχώς, υπήρξε, έστω και στο τελικό κείμενο, κάποια κατοχύρωση για το πλήθος εκπρόθεσμων αρχικών δηλώσεων που καλείται να αντιμετωπίσει το Κτηματολόγιο.

Ενδεικτικό, επίσης, της προσέγγισης της Κυβέρνησης είναι ότι θα αντιμετωπίσει το φαινόμενο της ανασφάλειας δικαίου από την ανάρτηση ιδιοκτησιών ως αγνώστου ιδιοκτήτη απλά κρύβοντας το κάτω από το χαλί.

Θα είναι τυπικά προσωρινά ως αγνώστου ιδιοκτήτη, αλλά δεν θα είναι με αυτό τον χαρακτηρισμό αναρτημένα για να αποφευχθούν μάλλον ουρές αγανακτισμένων πολιτών στα υποκαταστήματα του κτηματολογίου.

Σε άλλες διατάξεις η κοινοποίηση μιας αίτησης διόρθωσης μετά την υποβολή της είναι υποχρέωση του αιτούμενου και πιστοποιείται ψηφιακά από δικαστικούς επιμελητές. Δεν μπορεί μια υπηρεσία του Υπουργείου Ψηφιακής Διακυβέρνησης να μην συμβάλλει στη διάχυση της πληροφορίας χρησιμοποιώντας τη διαλειτουργικότητα. Έχουμε δει σε υπό διαβούλευση νομοσχέδια που υποβάλλονται από άλλα υπουργεία ότι θα γίνονται παραδεκτά αυτόματα τα στοιχεία που έχουν καταχωρηθεί στην ενιαία ψηφιακή πύλη της δημόσιας διοίκησης. Γιατί να μην αξιοποιηθεί η βάση δεδομένων του κτηματολογίου για να κοινοποιούνται αυτόματα οι αιτήσεις διόρθωσης στους συνιδιοκτήτες και τους όμορους ιδιοκτήτες; Είναι ένα ερώτημα.

Είχε αξιοποιηθεί και από τη δική μας κυβέρνηση η δυνατότητα αποστολής ειδοποίησης τα διαθέσιμα e-mail των πολιτών στη Γενική Γραμματεία Πληροφοριακών Συστημάτων. Θα έπρεπε να έχουμε προχωρήσει κάποια βήματα μπροστά και στις κοινοποιήσεις και όχι να χρησιμοποιούμε τον ψηφιακό μετασχηματισμό μόνο επικοινωνιακά όπως προείπα.

Κλείνω με μια αναφορά στα πολυσυζητημένα προβλήματα υποστελέχωσης που βιώνει τόσο το Κτηματολόγιο όσο και οι άλλες κρίσιμες υπηρεσίες του Υπουργείου Ψηφιακής Διακυβέρνησης. Πριν λίγες ημέρες κύριε Υφυπουργέ, αναφέρατε δικαίως, ότι ο τομέας της πληροφορικής πληρώνει καλά. Ισχύει όμως αυτό για το δημόσιο; Δεν ισχύει. Και πρέπει με κάποιο τρόπο δια νόμου να είναι δυνατόν να πληρώνει καλά για να προσελκύσει τα πιο φωτεινά μυαλά και να μην είμαστε στην έκθεση του Οργανισμού Ηνωμένων Εθνών - population prosperities -η 11η σε όλο τον κόσμο με 153.000 νέους Έλληνες να έχουν μεταναστεύσει στο εξωτερικό το 2022. Σε μια θλιβερή λίστα όπου στις πρώτες 11 χώρες είναι το Σουδάν, το Πακιστάν, η Ινδία, η Ουκρανία 8η λόγω πολέμου και να είμαστε 11οι, όταν έχετε ένα αφήγημα braingain ψηφιακής μετάβασης, η επιτυχία της οικονομίας. Kάτι δεν λειτουργεί σωστά και έχει να κάνει με τις αμοιβές και ιδιαίτερα στον ψηφιακό χώρο είναι σημαντικό. Εκτός εάν παρακολουθούμε γιατί γίνεται στην ελληνική κοινωνία και στην αγορά, φτιάχνετε εσείς την Εθνική Αρχή Κυβερνοασφάλειας και την ίδια ώρα μία πολυεθνική εταιρία συμβούλων προκηρύσσει θέσεις που έχουν να κάνουν με την κυβερνοασφάλεια. Καταλαβαίνετε τι εννοώ. Δηλαδή, εσείς νομοθετείτε, φτιάχνετε την Αρχή και η εταιρία συμβούλων που φτιάχνει και τα περισσότερα νομοσχέδια της κυβέρνησης Μητσοτάκη κάνει προσλήψεις για να σας τους διαθέσει και προφανώς όχι με τις αμοιβές που πληρώνονται αυτοί οι άνθρωποι που δίνουν καθημερινά τη μάχη στο Κτηματολόγιο και τις άλλες υπηρεσίες. Και αυτό είναι μια πραγματικότητα.

Θα έχουμε την ευκαιρία να μιλήσουμε και με τους φορείς και στη δεύτερη ανάγνωση και κατ’ άρθρον. Περιμένουμε με ενδιαφέρον τις παρατηρήσεις των φορέων στην αυριανή συνεδρίαση αν και ήδη από το σχολιασμό στη διαβούλευση προκύπτουν νέα κοινά σημεία που δεν καλύπτει η κυβέρνηση. Δεν λέμε ότι είναι εύκολο να πατήσετε ένα μαγικό κουμπί και να το ολοκληρώσετε. Δεν κάνουμε άγονη κριτική. Προφανώς είναι ένας δύσκολος αλγόριθμος το κτηματολόγιο και αναφέρθηκε ο Εισηγητής της Νέας Δημοκρατίας για τη πολυετή προσπάθεια που άλλοι έκαναν κι άλλοι όχι τις τελευταίες δεκαετίες.

Το κτηματολόγιο ολοκληρώνεται τυπικά, αλλά ουσιαστικά εκκρεμεί και αυτή είναι η βασική σας ευθύνη ως κυβέρνηση Μητσοτάκη και των επιλογών που κάνατε στο 1ο, 2ο, 3ο, νομοσχέδιο που μας φέρνετε. Επιφυλασσόμαστε να τοποθετηθούμε ως προς την ψήφο μας στην Ολομέλεια και θα έχουμε την ευκαιρία να πούμε περισσότερα στις υπόλοιπες συνεδριάσεις.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει τώρα ο Ειδικός Αγορητής απ’ το ΠΑΣΟΚ - Κίνημα Αλλαγής, ο κ. Ιλχάν Αχμέτ.

**ΑΧΜΑΤ ΙΛΧΑΝ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Καλημέρα σας και πάλι. Το Κτηματολόγιο, καταλαβαίνουμε εμείς, σαν ΠΑΣΟΚ, ότι ο πρωθυπουργός έχει δεσμευτεί άπειρες φορές και έχει βάλει πολιτικό στόχο το 2025 να τελειώσει το κτηματολόγιο. Όμως το να τελειώσεις το κτηματολόγιο δεν είναι να καταργήσεις την κτηματογράφηση και το κτηματολόγιο. Και θα επιχειρηματολογήσουμε σήμερα στις γενικές αρχές τι εννοούμε με αυτό και ποια η σχέση με το Ταμείο Ανάκαμψης. Και, τελικά, όχι μόνο δεν θα βοηθηθεί το κτηματολόγιο να τελειώσει, αλλά θα χαθούν και τεράστια κονδύλια.

Αγαπητοί συνάδελφοι, μετά από αυτή την εισαγωγική μου παρατήρηση, θα περίμενε ίσως κανείς πως ο συγκεκριμένος νόμος θα ολοκλήρωνε τη διαδικασία της κτηματογράφησης, ωστόσο παρατηρούμε ότι μόνο αυτό δεν γίνεται. Αντιθέτως, γινόμαστε θεατές σε ένα αιφνίδιο τερματισμό, σε έναν αιφνίδιο θάνατο, με ένα πολύ άγαρμπο και πρόχειρο θα έλεγε κανείς τρόπο.

Τελειώνει το κτηματολόγιο. Και τι εννοούμε. Τα κενά, κατά περιοχές, όλοι ξέρουμε ήταν πάρα πολύ μεγάλα. Θα καλύπτονται βάσει του νομοσχεδίου αυτού με την πάροδο του χρόνου και κατά τη φυσική ροή των δικαιοπραξιών. Τι σημαίνει αυτό. Θα έρθει κάποιος μετά από πέντε χρόνια που θα έχει πεθάνει η μάνα του να κάνει μια αποδοχή, θα θελήσει κάτι να πουλήσει και θα διαπιστώσει ότι έχει πρόβλημα, πρέπει να κάνει γεωμετρική αλλαγή. Δηλαδή η μπάλα πάει πλέον στον πολίτη και φεύγει από το κτηματολόγιο. Με την αντίληψη που στην αρχή της σύνταξης του κτηματολογίου πριν από 30 χρόνια είχε συζητηθεί αναλυτικά το θέμα αυτό. Είχε απορριφθεί η αντίληψη ότι το κτηματολόγιο πρέπει να ολοκληρωθεί από τους πολίτες, γιατί αυτό θα ήταν δυσβάσταχτο. Διότι και αυτή η επαναφορά σας ξανά του πολίτη μέσα μόνο προβλήματα θα φέρει. Ενώ η κυβέρνηση, επικοινωνιακά, επικεντρώνεται στις σχετικές πρόνοιες ή διατάξεις των συμπληρωματικών διατάξεων που αφορούν την τεχνητή νοημοσύνη και την απελευθέρωση των δικαιοπραξιών, αγνοεί όμως τις σοβαρές επιπτώσεις που θα έχει η αλλαγή της φιλοσοφίας σύνταξης του κτηματολογίου.

Ποια ήταν η αρχική φιλοσοφία; Ότι το κτηματολόγιο είναι μια εργασία συλλογική και συνολική η αντιμετώπιση της. Δηλαδή, υπήρχε το στάδιο των μελετητών, της προ ανάρτησης, της ανάρτησης, των ενστάσεων, διόρθωση των λαθών και μετά ανάρτηση. Ενώ, τώρα, αυτό αλλάζει εντελώς και θα σας πούμε γιατί αλλάζει εντελώς και πάει στη διαδικασία του να κλείσουν τη κτηματογράφηση και να έχουμε ένα «αγνωστολόγιο». Δεν θα έχουμε κτηματολόγιο, θα έχουμε ένα «αγνωστολόγιο».

Η μεταφορά των μελετών, στις οποίες δεν έχει γίνει ανάρτηση στο ήδη κορεσμένο κτηματολόγιο, δημιουργεί μια σειρά από προβλήματα.

Πρώτον. Ανασφάλεια δικαίου στους πολίτες. Θα γίνει η ανάρτηση χωρίς ούτε καν να έχει ολοκληρωθεί η προδικασία. Το σύστημα θα βασίζεται σε αμφισβητήσιμα δεδομένα, διότι δεν θα ξέρουμε τι γίνεται εκεί. Με τη βιασύνη σας, κλείνετε την κτηματογράφηση.

Δεύτερον. Μη ταύτιση στόχων του παρόντος νομοθετήματος με τους χρηματοδότες του έργου, με το Ταμείο Ανάκαμψης. Και εκεί προσοχή, για ένα αποτελεσματικό σύστημα κτηματολογίου. Γιατί η χρηματοδότηση δεν είναι μόνο για να τελειώσει το κτηματολόγιο, αλλά να είναι και αποτελεσματικό. Ούτε με τη δέσμευση του πρωθυπουργού για ένα πλήρες κτηματολόγιο. Άρα, αθετείτε δυο υποχρεώσεις με το παρόν νομοσχέδιο.

Σύμφωνα με τις προδιαγραφές, το ποσοστό συλλογής δικαιωμάτων πρέπει να ξεπερνά το 55%, για να θεωρούνται επεξεργάσιμοι, με βάση δεδομένων, οι πίνακες και τα διαγράμματα. Είναι προφανές ότι στις μελέτες χωρίς προανάρτηση, τα ακίνητα εν δυνάμει στο σύνολό τους θα εμπλακούν στη διαδικασία διόρθωσης γεωμετρικών στοιχείων, το σύνολό τους. Για τις μελέτες που βρίσκονται στη φάση μετά την προανάρτιση αλλά πριν την ανάρτηση, μεγάλο ποσοστό δικαιωμάτων επίσης θα ενταχθεί σε αυτή τη διαδικασία, κύριε Υπουργέ. Η διαφορά μεταξύ όσων έχουν υποβάλλει δήλωση και όσων δεν το έχουν πράξει, εξαιτίας βέβαια της κατάστασης που δημιούργησαν οι συνεχείς παρατάσεις και της δυνατότητας κατάθεσης εκπρόθεσμης δήλωσης χωρίς συνέπειες πριν από την τελική ανάρτηση είναι ότι αυτοί που δεν έχουν υποβάλλει δήλωση, διατρέχουν τον κίνδυνο να χάσουν μέρος ή το σύνολο της ιδιοκτησίας τους. Αυτό συμβαίνει επειδή οι ιδιοκτησίες τους θα καταγραφούν ως αγνώστου ιδιοκτήτη στους πίνακες.

Με τις παρούσες διατάξεις του νομοσχεδίου, κάθε περίπτωση αντιμετωπίζεται μεμονωμένα. Γι’ αυτό λέμε ότι πλέον τελειώνει η φιλοσοφία του κτηματολογίου όπως την ξέραμε. Μεμονωμένα, σε τυχαίο και απροσδιόριστο χρόνο. Δηλαδή, δεν ξέρουμε πότε αυτό θα ολοκληρωθεί. Όταν ο πολίτης, μια μέρα, θελήσει να κάνει κάτι. Η συλλογική συμμετοχή καταργείται. Τα μη δηλωμένα ακίνητα αυξάνονται δραματικά αφού κλείνετε τη κτηματογράφηση, ενώ οι λανθασμένες εγγραφές πολλαπλασιάζονται.

Ο χρόνος δε εκδίκασης των σφαλμάτων είναι απρόβλεπτος και σαφώς μεγαλύτερος από τον χρόνο ολοκλήρωσης των μελετών. Η διαδικασία θα κοστίζει περισσότερο – αφού τα κλείνετε - και θα υλοποιείται από επιστήμονες που δεν γνωρίζουν ούτε καν το περιβάλλον. Το ομαδικό παζλ της κτηματογράφησης που επιλύετε συλλογικά από τα προηγούμενα νομοθετήματα, πλέον αντικαθίσταται από τυχαίες και ατομικές παρεμβάσεις, κύριε Υπουργέ.

Με τις διατάξεις του νομοσχεδίου, ένας τεράστιος όγκος εργασίας και εκκρεμοτήτων από τις μη ολοκληρωμένες διαδικασίες κτηματογράφησης μεταφέρεται στο λειτουργό κτηματολόγιο, το οποίο ήδη αντιμετωπίζει σοβαρά προβλήματα υποστελέχωσης, καθυστερήσεων στην εκτέλεση υπαρχουσών αρμοδιοτήτων, εκσυγχρονισμού και συστημάτων πληροφορικής. Πότε θα αντιμετωπιστούν τα παραπάνω ζητήματα; Πώς παράλληλα θα αντιμετωπιστούν τα προβλήματα και οι ελλείψεις στις μελέτες κινηματογράφησης, οι οποίες δεν έχουν ελεγχθεί από τους δικαιούχους δικαιωμάτων μέσω της δημοσιότητας των αναρτημένων κτηματολογικών πινάκων και διαγραμμάτων; Πώς θα διαχειριστείτε τον όγκο εργασίας που θα προκύψει από τις αιτήσεις διόρθωσης; Πώς θα διεκπεραιωθεί το πλήθος των δευτεροβάθμιων αποφάσεων επί των αιτήσεων διόρθωσης, όπως προβλέπεται από το άρθρο 9, παράγραφος 2, του νομοσχεδίου; Πόσος χρόνος θα απαιτηθεί από τα αρμόδια στελέχη του λειτουργούντος κτηματολογίου για να ανταποκριθούν στο τεράστιο φόρτο εργασίας που τους ανατίθεται;

Η μη παρουσία οποιουδήποτε μαθηματικού μοντέλου και η προσφυγή στην επιβολή κατά εξαίρεση του δημοσιοϋπαλληλικού κώδικα ποινών, αποτελεί ένδειξη ότι η ουσία των προβλημάτων του λειτουργώντας Κτηματολογίου, δεν έχει κατανοηθεί πλήρως από εσάς. Έντεκα χρόνια μετά και 29 χρόνια από την ψήφιση του βασικού νόμου 2305/95 για το Κτηματολόγιο, μετά από τέσσερις κρίσιμες νομοθετικές τροποποιήσεις και δύο χρόνια πριν την αναμενόμενη ολοκλήρωση της κτηματογράφησης για το σύνολο της χώρας, οι διατάξεις του παρόντος νομοσχεδίου αναιρούν πλήρως τα οφέλη των προ υπαρχόντων νομοθετημάτων.

Στο Εθνικό Σχέδιο Ανάκαμψης και Ανθεκτικότητας «Ελλάδα 2.0», καθορίζονται στόχοι, όπως το 85% και το 95% των δικαιωμάτων ιδιοκτησίας να φτάσουν στο στάδιο της δημόσιας ανάρτησης το δεύτερο τρίμηνο του 2024 και 2025, αντίστοιχα. Αυτοί οι στόχοι αποτελούν προαπαιτούμενο για την υποβολή της 5ης και 6ης αίτησης πληρωμής από το Ταμείο. Επιπλέον, μέχρι το δεύτερο τρίμηνο του 2025, πρέπει να ολοκληρωθεί η μετάβαση στη νέα οργανωτική δομή του Ελληνικού Κτηματολογίου με την κατάργηση όλων των Υποθηκοφυλακείων, κάτι που αποτελεί προαπαιτούμενο για την εκταμίευση της 8ης πληρωμής από το Ταμείο Ανάκαμψη. Παρότι, όμως, τα παραπάνω ορόσημα σχετίζονται με την πρόοδο της κτηματογράφησης, για να πάρουμε τα λεφτά, το Ταμείο που έχει χρηματοδοτήσει σε προγενέστερα προγράμματα άμεσα τη σύνταξη του Κτηματολογίου, στο συγκεκριμένο χρηματοδοτεί έργα πληροφορικής υποδομής και ψηφιοποίησης των αρχείων Υποθηκοφυλακείων, που εκτελούνται από το Ελληνικό Κτηματολόγιο. Το ξέρετε αυτό.

Σε αυτό το σημείο, όμως, θα θέλαμε να παραθέσουμε πως οι περισσότεροι κάτοχοι δεν γνωρίζουν ούτε πού είναι τα ακίνητά τους ή δεν θεωρούν ότι αξίζει να τα δηλώσουν. Αυτό το 15% των αδήλωτων δικαιωμάτων παρουσιάζεται σε όλες τις μελέτες του ΚΤ5. Θα πρέπει, λοιπόν, με βάση αυτά τα στοιχεία να γίνει αναθεώρηση του απόλυτου αριθμού δικαιωμάτων που προσδιόρισαν τα ποσοστά των στόχων που αναφέρονται στο Σχέδιο Ανάκαμψης. Οι διατάξεις του νομοσχεδίου - και αυτό θα είναι πραγματικό πρόβλημα με το Ταμείο Ανάκαμψης - συγκρούονται με τις δεσμεύσεις έναντι του. Δηλαδή, τις δεσμεύσεις της Κυβέρνησης προς το Ταμείο Ανάκαμψης, καθώς θεωρεί πως με την ανάρτηση των κτηματολογικών πινάκων και διαγραμμάτων στην ιστοσελίδα του Ελληνικού Κτηματολογίου, ανεξαρτήτως του τρόπου και ποιότητας σύνταξή τους, καλύπτονται απαιτήσεις. Έλα δε όμως που δεν καλύπτονται! Εσείς νομίζετε ότι μόνο με την ανάρτηση, το τέλος της κτηματογράφησης τελειώνει τις υποχρεώσεις σας.

Ωστόσο, το κείμενο, κύριε Υπουργέ, που έχει υπογραφεί μεταξύ της Ευρωπαϊκής Ένωσης και της Ελλάδας – δεν ξέρω αν το γνωρίζει αυτό ο Πρωθυπουργός, που πρέπει να το γνωρίζει - ρητά ορίζει ότι οι διαδικασίες πρέπει να ολοκληρωθούν σύμφωνα με τις διατάξεις του νόμου 2308/95, όπως τροποποιήθηκε με το άρθρο 3 του νόμου 4821/2021. Πρέπει, δηλαδή, να ολοκληρωθούν σύμφωνα με τις ισχύουσες διατάξεις νόμων ή προβλέψεις υπουργικών αποφάσεων ή προδιαγραφές ή συμβάσεως αναθέσεων μελετών. Με λίγα λόγια ό,τι προσπαθεί να καταργήσει το παρόν νομοσχέδιο. Δηλαδή, είναι υποχρέωση σας για να πάρετε τα λεφτά, να πρέπει να ολοκληρωθεί η κτηματογράφηση βάσει αυτών των νομοθετημάτων, τα οποία καταργείτε. Πώς θα σας εκταμιεύσουν τα χρήματα;

Σύμφωνα με τον ν. 2308/95 για την επεξεργασία των δηλώσεων και την καταχώρηση των δικαιωμάτων στους τελικούς πίνακες και τα δικαιώματα που περιλαμβάνονται στα τελικά κτηματολογικά στοιχεία, καταβάλλεται υπέρ του Ελληνικού Κτηματολογίου ανταποδοτικό τέλος κτηματογράφησης. Είναι νομίζω 36 ευρώ. Η διαχείριση αυτού του τέλους, καθώς αφορά χρήματα που εισφέρει ο πολίτης για ένα συγκεκριμένο σκοπό, γίνεται δεσμευτικά βάσει των ισχυουσών νομικών διατάξεων, υπουργικών αποφάσεων, προδιαγραφών και συμβάσεων για την ανάθεση μελετών. Όσα επιχειρεί, δηλαδή, να καταργήσει το νέο νομοσχέδιο. Δηλαδή, εγώ δίνω 35 ευρώ για να γίνει μια σωστή δουλειά και όλα αυτά τα καταργεί.

Η μη συμμόρφωση με αυτές τις διατάξεις θέτει ζήτημα αφερεγγυότητας του ελληνικού κράτους στο ίδιο επίπεδο με την αφερεγγυότητα που εμφανίζεται μέσω του νομοσχεδίου έναντι των δικών σας δεσμεύσεων προς το Ταμείο Ανάκαμψης. Το κτηματολογικό τέλος που έχει ήδη συλλεχθεί από όλους τους πολίτες και θα συνεχίσει να συλλέγεται από τους πολίτες, θεωρείται επαρκές για τη χρηματοδότηση των διαδικασιών της κτηματογράφησης αφήνοντας μάλιστα πλεόνασμα στο Ελληνικό Κτηματολόγιο. Είστε ο μόνος οργανισμός που έχει πλεόνασμα. Οι πολίτες είναι οι κύριοι χρηματοδότες του έργου, κύριε Υπουργέ. Με ποια αιτιολογία θα ζητηθεί από τους χρηματοδότες του έργου να παραιτηθούν από διαδικασίες που διασφαλίζουν την ορθή εγγραφή των δικαιωμάτων τους, καθώς και τον έλεγχο της ορθότητας αυτής κλείνοντας τα κτηματολόγια και την κτηματογράφηση κατ’ αυτόν τον τρόπο, οι οποίες ήταν νομικά κατοχυρωμένες και πρακτικά εφαρμοσμένες. Με ποια ερμηνεία της ανταποδοτικότητας θα κληθούν οι πολίτες, κάτοχοι δικαιωμάτων, να καταβάλουν πολλαπλάσιες δαπάνες τώρα αυτό θα κλείσει, για αμοιβές πιστοποιημένων μηχανικών, δικαστικών επιμελητών, δικών τους μηχανικών, δικηγόρων αφού κλείσει. Μόνο με δικαστήριο μπορεί να διορθωθεί αυτό, ενώ το τέλος της κτηματογράφησης ήδη κάλυπτε τις δαπάνες για την οριστική εγγραφή του δικαιώματός τους.

Για όλους αυτούς τους λόγους, κύριοι συνάδελφοι, επιφυλασσόμαστε, επί της αρχής, και θεωρούμε ότι υπάρχει μεγάλο πρόβλημα και αυτό το νομοσχέδιο δεν ξέρω αν μπορεί να διορθωθεί τελικά από εσάς. Διότι, αλλάζει εντελώς τη φιλοσοφία, ακυρώνει όλα τα προηγούμενα νομοθετήματα, όλη τη φιλοσοφία. Θα έχετε 100% πρόβλημα με το Ταμείο Ανάκαμψης ως προς την λειτουργία και βέβαια εμείς, κατά τη συζήτηση επί των άρθρων, δεν θα σταθούμε μόνο στα γενικά που είπαμε, θα σας αποδείξουμε άρθρο με άρθρο αυτά που φέρνετε. Τι καταργεί, τι σκοπεύετε να κάνετε, αν θέλετε να το δώσετε στους ιδιώτες. Θα τα πούμε όλα εδώ στην κατ’ άρθρο συζήτηση. Και θα καταθέσουμε βέβαια και οκτώ προτάσεις σαν τομέας ψηφιακής διακυβέρνησης του ΠΑΣΟΚ, το τι πρέπει να κάνετε για αυτό το θέμα του Κτηματολογίου. Οπότε θα σας ακούσουμε τώρα για τις γενικές αρχές και στη δεύτερη συνεδρίαση της Επιτροπής, θα πάμε πιο αναλυτικά. Ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Σήμερα, ολοκληρώνεται η διαδικασία κτηματογράφησης και την οδηγεί σε μια ξαφνική και απρόβλεπτη διακοπή. Η Κυβέρνηση διακηρύσσει ότι πλησιάζουμε στο τέλος αυτού του πολυετούς έργου, όμως, αντί να δημιουργεί συνθήκες ολοκλήρωσης αποσταθεροποιεί τη διαδικασία με προτάσεις που θα επιφέρουν μακροχρόνιες και σοβαρές συνέπειες για τους πολίτες και τη νομική ασφάλεια της χώρας μας.

Το Κτηματολόγιο, πραγματικά, αποτελεί ένα από τα μεγαλύτερα δημόσια έργα. Είναι το μεγαλύτερο δημόσιο έργο, είναι θεμελιώδες καθώς αποτελεί εργαλείο προγραμματισμού και ορθολογικής οργάνωσης του χώρου και μαζί με το χωροταξικό σχεδιασμό είναι στρατηγικό εργαλείο για την αειφόρο ανάπτυξη. Και στα δύο, όμως, αυτή η Κυβέρνηση νομίζω ότι δεν τα έχει πάει καθόλου καλά. Η Ελλάδα είναι η μόνη χώρα χωρίς πλήρως ολοκληρωμένο Κτηματολόγιο. Αυτό λειτουργεί και ως τροχοπέδη στην αειφόρα ανάπτυξη, όπως είπαμε, όπως και η κύρωση των δασικών χαρτών, η ολοκλήρωση των πολεοδομικών σχεδίων, ο καθορισμός αιγιαλών και παραλίας, η έλλειψη τίτλων σε πολλές περιοχές, η έλλειψη ψηφιοποίησης των υποθηκοφυλακείων, η πολυνομία, η εκτεταμένη χρήση του θεσμού της χρησικτησίας, της προστασίας του δημοσίου συμφέροντος από τις καταπατήσεις εις βάρος του δημοσίου, το ξεκαθάρισμα με τη μοναστηριακή περιουσία και βεβαίως με την τραγική υποστελέχωση των αρμόδιων υπηρεσιών, κυρίως και ποιοτικά και ποσοτικά με έμπειρο και εξειδικευμένο προσωπικό στα ακίνητα. Νομικούς, τοπογράφους, μηχανικούς, μηχανικούς Π.Ε. Πληροφορικής.

Η προηγούμενη Κυβέρνηση της Νέας Δημοκρατίας, αφαίρεσε την αρμοδιότητα της εποπτείας του Κτηματολογίου από το αρμόδιο Υπουργείο που είναι το ΥΠΕΝ και τη μετέφερε στο Υπουργείο Ψηφιακής Πολιτικής. Είναι τεράστιο λάθος να αντιλαμβάνεται κάποιος το Κτηματολόγιο μόνο ως ψηφιακό έργο. Συγχρόνως, όμως, η Κυβέρνηση με αυτή την επιλογή της, αγνόησε και υποβάθμισε για ακόμα μια φορά τους σχετικούς κλάδους των μηχανικών και των δικηγόρων, εφόσον, τεχνική και νομική ύλη αποκόπηκε από το φυσικό και θεματικό φορέα το ΥΠΕΝ και το Υπουργείο Δικαιοσύνης και όλα αντιμετωπίζονται ως βάσεις δεδομένων. Βεβαίως, η Νέα Κυβέρνηση της Νέας Δημοκρατίας χαρακτηρίζεται από καθυστερήσεις και παραλείψεις στον τομέα του Κτηματολογίου.

Οποιαδήποτε ρύθμιση που αποσκοπεί στη διευκόλυνση της καθημερινότητας των πολιτών, μας βρίσκει σύμφωνους και υπάρχουν τέτοιες διατάξεις στο νομοσχέδιο. Θα αναφερθούμε. Μεταξύ του νομοσχεδίου που δόθηκε στη διαβούλευση και αυτό που κατατέθηκε στη Βουλή - είναι το σχόλιο που έκανα - ότι υπάρχουν αρκετές αυτή τη φορά βελτιώσεις. Πολλές από αυτές, είτε σε επιμέρους άρθρα είτε σε συνδυασμό μεταξύ τους δείχνουν ότι η αλλαγή φιλοσοφίας στη σύνταξη του Κτηματολογίου δεν είναι μονόδρομος ακόμη και για τους συντάκτες του νομοσχεδίου. Η προηγούμενη δεσμευτική ημερομηνία 20/9/24 έχει πλέον καταργηθεί. Η αναγκαιότητα ένταξης κάθε περιοχής σε καθεστώς λειτουργούντα Κτηματολογίου θα αξιολογηθεί ξεχωριστά. Επαναλαμβάνεται μια δεσμευτική προθεσμία υποβολής εκπρόθεσμων δηλώσεων. Θα υπάρχει στην κατά άρθρων συζήτηση αναφορά σε όλες αυτές τις προβλέψεις.

Ωστόσο, το νομοσχέδιο δεν κρίνεται από δυνητικές προθέσεις, κ. Υπουργέ, αλλά από το γεγονός ότι δίνεται η δυνατότητα να ξεπεραστεί αυτή η κόκκινη γραμμή που μέχρι τώρα παρουσιαζόταν ως βεβαιότητα από τις παρεμβάσεις του κυρίου Υφυπουργού, ότι, δηλαδή δεν θα δοθεί σε όσους έχουν υποβάλλει δήλωση στο Κτηματολόγιο η δυνατότητα να συνεργαστούν με το μελετητή και να κρίνουν την ορθότητα της μελέτης που τους αφορά μέσα από τις διαδικασίες της προανάρτησης και της ανάρτησης. Αυτή η διαδικασία είναι ατομική, αλλά, επειδή γίνεται ταυτόχρονα από πολλούς καταλήγει να είναι συλλογική συνολική και κυρίως έγκαιρη. Αυτό είχε ως αποτέλεσμα, να ναρκοθετείται η ολοκλήρωση της σύνταξης του Κτηματολογίου για πάρα πολλά χρόνια.

Το προτεινόμενο νομοσχέδιο δεν είναι μια πρόταση για την ολοκλήρωση της κτηματογράφησης. Στην ουσία του, τερματίζει τη λογική της συνολικής και ορθής καταγραφής των ακινήτων και των δικαιωμάτων ιδιοκτησίας σε αυτά. Τα υπάρχοντα κενά είναι τεράστια κατά περιοχές και η Κυβέρνηση προτείνει να καλυφθούν με την πάροδο του χρόνου και μέσα από τη φυσική ροή των δικαιοπραξιών. Αυτή η προσέγγιση είχε απορριφθεί από ειδικούς στο παρελθόν και επανέρχεται τώρα, δημιουργώντας, ακόμα μεγαλύτερα προβλήματα. Εδώ, οφείλετε να τοποθετηθείτε στο αν αυτή η διάταξη παραβιάζει:

Πρώτον, τις δεσμεύσεις της χώρας απέναντι στο Ταμείο Ανάκαμψης. Ακούστε, είναι ξεκάθαρο ότι το νομοσχέδιο παραβιάζει αυτές τις δεσμεύσεις έναντι των χρηματοδοτών του έργου όσο και έναντι του Ταμείου Ανάκαμψης. Στο Εθνικό Σχέδιο Ανάκαμψης και Ανθεκτικότητας Ελλάδα 2.0 καθορίζονται στόχοι όπως το 85% και το 95% των δικαιωμάτων ιδιοκτησίας να φτάσουν στο στάδιο της δημόσιας ανάρτησης το δεύτερο τρίμηνο του 2024 ή του 2025 αντίστοιχα. Αυτοί οι στόχοι, αποτελούν προαπαιτούμενα για την υποβολή της πέμπτης και της έκτης αίτησης πληρωμής από το Ταμείο. Επιπλέον, πρέπει, μέχρι το δεύτερο τρίμηνο του 2025 να ολοκληρωθεί η μετάθεση στη νέα οργανωτική δομή του Ελληνικού Κτηματολογίου με την κατάργηση όλων των Υποθηκοφυλακείων, κάτι που αποτελεί προαπαιτούμενο για την εκταμίευση της όγδοης πληρωμής από το Ταμείο.

Οι διατάξεις του νομοσχεδίου, και αυτό θα είναι το πραγματικό πρόβλημα με το Ταμείο Ανάκαμψης, συγκρούονται με τις δεσμεύσεις έναντι του, καθώς, θεωρεί πως με την ανάρτηση των κτηματολογικών πινάκων και διαγραμμάτων στην ιστοσελίδα του Ελληνικού Κτηματολογίου ανεξαρτήτως τρόπου και ποιότητα σύνταξης, καλύπτουν τις απαιτήσεις του Ταμείου. Ωστόσο, το κείμενο που έχει υπογραφεί μεταξύ της Ευρώπης και της Ελλάδας, ορίζει ρητά, ότι, οι διαδικασίες πρέπει να ολοκληρωθούν σύμφωνα με τις διατάξεις του νόμου 2308/95 όπως τροποποιήθηκε με το άρθρο 3 του νόμου 4821/21. Πρέπει να ολοκληρωθούν, δηλαδή, σύμφωνα με τις ισχύουσες διατάξεις νόμων, τις προβλέψεις υπουργικών αποφάσεων, τις προδιαγραφές, τις συμβάσεις ανάθεσης των μελετών. Με λίγα λόγια, σύμφωνα με ότι ακριβώς προσπαθεί να καταργήσει το νομοσχέδιο.

Σε αυτό το νομοσχέδιο, παρατηρείται εισαγωγή διατάξεων με παραπλανητικό χαρακτήρα, οι οποίες παρουσιάζονται ως δήθεν ολοκλήρωση της διαδικασίας κτηματογράφησης, με σκοπό να παρακαμφθούν υποχρεώσεις προς το Ταμείο Ανάκαμψης. Καθώς πλησιάζουμε στην ολοκλήρωση του σχεδίου Ανάκαμψης Ελλάδα 2, 0 είναι βέβαιο ότι τέτοιες πρακτικές δυστυχώς θα βλέπουμε συχνά, θα πολλαπλασιαστούν. Το μήνυμα που θα μεταδοθεί από το Κοινοβούλιο προς όλους τους διαχειριστές των προγραμμάτων είναι να μην ανησυχούν, καθώς, κοινοβουλευτικά, θα επικυρωθεί η ολοκλήρωση των έργων ακόμα και αν δεν έχουν ολοκληρωθεί στην πραγματικότητα.

Δεύτερον, το Ταμείο παραβιάζει τις δεσμεύσεις της πολιτείας απέναντι στους πολίτες ιδιοκτήτες. Οι πολίτες που είναι βασικοί χρηματοδότες του έργου, καλούνται να επωμιστούν επιπλέον κόστος που μέχρι τώρα επιβάρυνε τον φορέα και τώρα μεταφέρεται στους ίδιους. Επωμίζονται το κόστος του δικαστικού επιμελητή, του πιστοποιημένου μηχανικού, του μηχανικού και δικηγόρου που θα συντάξουν τα υπομνήματα προκειμένου ο πιστοποιημένος μηχανικός να διατυπώσει την απόφασή του μέσα σε ένα δεκαήμερο, όπου στο νομοσχέδιο περιλαμβάνεται πιθανά και η κατάθεση ερωτήσεων προς τη νομική υπηρεσία του Ελληνικού Κτηματολογίου. Από την ανάλυση συνεπειών ρύθμισης, αυξάνονται τα έσοδα του ελληνικού δημοσίου και μειώνονται οι δαπάνες. Κάνει οικονομία το δημόσιο, πληρώνουν οι πολίτες.

Το Ελληνικό Κτηματολόγιο, με την αποκλειστική χρηματοδότηση από τους κατόχους ιδιοκτησιακών δικαιωμάτων, έχει καταστεί αυτοχρηματοδοτούμενος και πλεονασματικός φορέας και σύμφωνα με την ανάλυση συνεπειών, προβλέπεται να αυξήσει περαιτέρω τα έσοδα των πλεονασμάτων με μείωση δαπανών κλπ. Αυτή είναι η στρατηγική της Κυβέρνησης. Παντού.

Τρίτο, καταπατά τη φιλοσοφία με την οποία έχει χτιστεί το Κτηματολόγιο. Μέχρι σήμερα η σύνταξη του Κτηματολογίου ήταν καθολική, ενιαία και ταυτόχρονη για κάθε ΟΤΑ. Τώρα, οδηγούμαστε σε αποσπασματική σύνταξη ανά περίπτωση, ανά ακίνητο, ανά χρονικό διάστημα, κάτι που διαστρεβλώνει τη συνολική προσέγγιση και αυτό είναι πάρα πολύ σοβαρό. Ως μοναδικό επιχείρημα για τις ρυθμίσεις, αναφέρεται η ολοκλήρωση της ένταξης της χώρας στο λειτουργούν Κτηματολόγιο. Οι ρυθμίσεις είναι ουσιαστικές για την κεντρική κυβερνητική δέσμευση να ολοκληρωθεί το Κτηματολόγιο το 2025. Αυτό είναι το ορόσημο, αυτός είναι ο στόχος. Όχι πως και γιατί, ώστε η χώρα να αποκτήσει ένα ενιαίο ψηφιακό σύστημα.

Πάμε στις προβλέψεις του νομοσχεδίου, πού οδηγούν και σε ποια πραγματικότητα. Μέσα σε αυτό το λειτουργούν Κτηματολόγιο, θα συνυπάρχουν περιοχές που βρίσκονται σε διαφορετικά στάδια σύνταξης μελετών. Παράδειγμα. Μελέτες χωρίς προανάρτηση, μελέτες χωρίς ανάρτηση, μελέτες στις οποίες έχει ολοκληρωθεί η ανάρτηση, αλλά, δεν έχουν δημοσιοποιηθεί εκθέσεις επί των αιτήσεων διόρθωσης. Μελέτες που έχουν υποβληθεί αίτηση διόρθωσης, αλλά, δεν έχουν δημοσιοποιηθεί εκθέσεις. Μελέτες που έχουν ολοκληρώσει τη διαδικασία και όλο αυτό θα είναι στο λειτουργούν Κτηματολόγιο.

Αυτή η ασάφεια δημιουργεί κατηγορίες ακινήτων με διαφορετικά καθεστώτα. Ακίνητα που δεν έχουν δηλωθεί εξ ολοκλήρου, ακίνητα που δηλώθηκαν και δεν θίγονται από τις διατάξεις του νομοσχεδίου, αυτά που θίγονται και έχουν υποβάλει αίτηση διόρθωσης, αυτά που δεν έχουν τη δυνατότητα να υποβάλουν αίτηση διόρθωσης, αυτά που θίγονται από τις υποβληθείσες αιτήσεις διόρθωσης, αυτά που ενδεχομένως θα θιγούν από αιτήσεις διόρθωσης που θα υποβληθούν, αυτά που υπόκεινται στη διαδικασία του κεφαλαίου β΄ του νομοσχεδίου.

Τίθενται κρίσιμα ερωτήματα. Αυτό που εντυπωσιάζει, τόσο στη διαβούλευση όσο και ενόψει της συζήτησης στη Βουλή, είναι η παντελής έλλειψη κατάθεσης στοιχείων, που θεωρητικά και λογικά το Ελληνικό Κτηματολόγιο έχει. Λοιπόν, πριν την ψήφιση του νομοσχεδίου, απαιτείται να παρουσιαστούν συγκεκριμένα στοιχεία. Πόσες και ποιες μελέτες εμπίπτουν στις προβλέψεις του νομοσχεδίου; Ποιος είναι ο χρονικός προγραμματισμός για κάθε κατηγορία μελετών; Για κάποιον που δεν έχει υποβάλει δήλωση σε ΟΤΑ, όπου δεν έχει πραγματοποιηθεί η προανάρτηση, δηλαδή για κάποιον που ανήκει στο 55% αυτής της κατηγορίας, πότε το ακίνητό του θα ενταχθεί στο ενιαίο ψηφιακό σύστημα αποτύπωσης; Βέβαια υπό την προϋπόθεση ότι δεν έχει χαρακτηριστεί αγνώστου ιδιοκτησίας. Ποια είναι η εκτίμηση για τον αριθμό των πολιτών που θα προσφύγουν στη διαδικασία διόρθωσης γεωμετρικών στοιχείων;

Δε, προκαλεί εντύπωση ότι στην ανάλυση συνεπειών ρυθμίσεις, το ερώτημα ποιους φορείς ή πληθυσμιακές ομάδες αφορά, δεν γίνεται καμία αναφορά σε αυτή την πληθυσμιακή ομάδα, που θα ταλαιπωρείται για δεκαετίες, χάριν των προβλέψεων του συγκεκριμένου νομοσχεδίου. Πώς θα ανταποκριθεί το λειτουργούν κτηματολόγιο, πραγματικά, στον όγκο της εργασίας και εκκρεμοτήτων που του μεταφέρετε από τις μη ολοκληρωμένες διαδικασίες κτηματογράφησης, ενώ ήδη αντιμετωπίζει σοβαρά προβλήματα υποστελέχωσης, καθυστερήσεων, στην εκτέλεση των υπαρχουσών αρμοδιοτήτων του, εκσυγχρονισμού. Πότε θα αντιμετωπιστούν τα παραπάνω ζητήματα; Πώς παράλληλα θα αντιμετωπιστούν τα προβλήματα και οι ελλείψεις στις μελέτες κτηματογράφησης, οι οποίες δεν έχουν ελεγχθεί από τους δικαιούχους δικαιωμάτων, μέσω της δημοσιότητας των αναρτημένων κτηματολογικών πινάκων και διαγραμμάτων; Πώς θα διαχειριστεί ο όγκος της εργασίας που θα προκύψει από τις αιτήσεις διόρθωσης; Πως θα διεκπεραιωθεί το πλήθος των δευτεροβάθμιων αποφάσεων επί των αιτήσεων διόρθωσης;

Ποιες είναι οι διαφορές μεταξύ των προδιαγραφών του λειτουργούντος κτηματολογίου και του συντασσόμενου κτηματολογίου. Παραδείγματος χάριν. Σε σχέση με τις αποδεκτές αποκλίσεις, την χρησικτησία, την ευελιξία στην αποδοχή διορθώσεων στις ανοχές σφαλμάτων. Εν τέλει, αν η διαδικασία στο συντασσόμενο κτηματολόγιο ως έχει, είναι ορθότερη, ταχύτερη και αποτελεσματικότερη. Θα πρέπει να απαντηθούν και να σας προβληματίσουν, κύριοι Υπουργοί. Γιατί ιδρύεται μητρώο πιστοποιημένων μηχανικών, όταν από το 2021 υπάρχει πρόβλεψη για το μητρώο διαπιστευμένων μηχανικών του κτηματολογίου, με τελευταία τροποποίηση 13. 12. 2023 με τον νόμο 5076. Δικός σας νόμος. Μέτρα, τα οποία θα συμβάλλουν στην ασφαλή και πιθανότατα ταχύτερη ολοκλήρωση της διαδικασίας κτηματογράφησης, παρά το γεγονός ότι βρίσκεται στο τελικό της στάδιο, υπάρχουν. Θα συμφωνούσαμε με την υιοθέτηση μέτρων προς αυτή την κατεύθυνση, τα οποία μπορεί να συνεπάγονται σύντμηση των χρόνων ολοκλήρωσης των μελετών.

Διαφωνούμε, τελείως, με την επιλεχθείσα φρασεολογία που αναπτύσσεται στο σημείο 14 της ανάλυσης συνεπειών. Λέει «Σκοπός της παρούσης ρύθμισης είναι η ολοκλήρωση των διαδικασιών κτηματογράφησης και η ένταξη των περιοχών σε λειτουργούν κτηματολόγιο ώστε κατόπιν επί δεκαετίες καθυστερήσεων να υφίσταται ένα ενιαίο ψηφιακό σύστημα αποτύπωσης των ακινήτων στην ελληνική επικράτεια εντός του 2025». Θα μιλούσαμε για ένα έργο, που αντιμετώπισε και αναμετρήθηκε με τις τεράστιες αδυναμίες του ελληνικού κράτους από την ίδρυση του, όπου διαρκώς δικαιώνονταν νομοθετικά όσοι παραβίαζαν και καταπατούσαν τις προγενέστερες διατάξεις του ιδιοκτησιακού δικαίου, δημιουργώντας ένα χαοτικό πλαίσιο. Για ένα έργο που έγινε και εξελίσσεται με την πλέον σύγχρονη τεχνολογία, όπου έχει συμβάλλει και ένα πολύ μεγάλο τμήμα του επιστημονικού δυναμικού της χώρας. Όπου υπήρξαν καθυστερήσεις, μερικές φορές σημαντικές, που θα μπορούσαν να είχαν αποφευχθεί. Αλλά, για δύο πράγματα είμαστε βέβαιοι, ότι για το μεγαλύτερο ποσοστό των έως τώρα καθυστερήσεων ευθύνονται οι πολιτικές ηγεσίες και ότι αν ψηφιστεί αυτό το νομοσχέδιο, θα περιληφθείτε από τους διαδόχους σας στη λίστα αυτών που συνέβαλαν στις πολύ μεγάλες καθυστερήσεις.

Προφανώς, δεν μπορούμε να ψηφίσουμε αυτό το νομοσχέδιο. Θα σταθούμε στην κατ΄ άρθρον σε κάποια όντως, αλλά όχι τόσο μεγάλης σημασίας, καλές διατάξεις. Πραγματικά, αυτό που κάνετε σε μία χώρα που στερήθηκε εργαλείων τόσα χρόνια, επί δεκαετίες και αυτό, όπως είπαμε, ήταν τροχοπέδη σε οποιαδήποτε αειφόρο ανάπτυξη και να το πηγαίνετε πίσω, γιατί στην πραγματικότητα αυτό κάνει αυτό το νομοσχέδιο. Δεν κλείνει. Κλείνει για το ταμείο το οποίο θα διαμαρτυρηθεί, έχουμε καλέσει και την αντίστοιχη επιτροπή. Δεν είναι αυτή η συμφωνία, δεν θέλει κτηματολόγιο αναρτημένο και ότι να 'ναι. Θέλει ποιοτικό και πραγματικό. Θα βρεθείτε απέναντι στους πολίτες, οι οποίοι θα πηγαίνουν τα επόμενα 10 χρόνια στα δικαστήρια και θα πληρώνουν φυσικά όλα αυτά που είπα.

Σε κάθε περίπτωση, εγώ λέω να πάρετε πίσω το νομοσχέδιο, να γίνει μια σοβαρή διαβούλευση και να πάμε με πραγματικές προτάσεις, σοβαρές, γιατί αυτό το εργαλείο πρέπει να το έχει η χώρα, αλλά πρέπει να το έχει σωστό.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών, (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Ιλχάν Αχμέτ, Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Κτενά Αφροδίτη, Κανέλλη Γαρυφαλλιά (Λιάνα), Κομνηνάκα Μαρία, Μεταξάς Βασίλειος, Γραμμένος Βασίλειος, Χήτας Κωνσταντίνος, Πέρκα Θεοπίστη (Πέτη), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Κόντης Ιωάννης, Βαλτογιάννης Διονύσιος και Μπαράν Μπουρχάν.

**ΛΑΖΑΡΟΣ ΤΣΑΒΔΑΡΙΔΗΣ(Πρόεδρος της Επιτροπής)**: Πριν περάσουμε στην κυρία Κομνηνάκα, να διαβάσω τους φορείς που προτείνω να καλέσουμε στην αυριανή συνεδρίαση της Επιτροπής.

Είναι, λοιπόν, το Ελληνικό Κτηματολόγιο, η Συντονιστική Επιτροπή Συμβολαιογραφικών Συλλόγων Ελλάδος, η Ολομέλεια Προέδρων Δικηγορικών Συλλόγων Ελλάδος, η Ομοσπονδία Δικαστικών Επιμελητών Ελλάδος, η Κεντρική Ένωση Δήμων Ελλάδος, το Σωματείο Εργαζομένων στο Ελληνικό Κτηματολόγιο, ο Πανελλήνιος Σύλλογος Εργαζομένων στο Ελληνικό Κτηματολόγιο, ο Πανελλήνιος Σύλλογος Πτυχιούχων Μηχανικών Γεωπληροφορικής και Τοπογραφίας, η Πανελλήνια Ομοσπονδία Ιδιοκτητών Ακινήτων, ο Σύνδεσμος Εταιρειών Γεωπληροφορικής και Κτηματολογίου, ο Σύνδεσμος Επιχειρήσεων και Βιομηχανιών, ο Διοικητής της Εθνικής Αρχής Κυβερνοασφάλειας, το Τεχνικό Επιμελητήριο Ελλάδος, το Περιφερειακό Τμήμα ΤΕΕ Βορειοανατολικού Αιγαίου, η Ειδική Υπηρεσία Συντονισμού του Ταμείου Ανάκαμψης, η αντιπροσωπεία της Ευρωπαϊκής Επιτροπής στην Ελλάδα, ο Πανελλήνιος Σύνδεσμος Αγρονόμων Τοπογράφων Μηχανικών και η Γενική Γραμματεία Πληροφοριακών Συστημάτων Δημόσιας Διοίκησης.

**ΘΕΟΠΙΣΤΗ ΠΕΡΚΑ (ΠΕΤΗ) ΠΕΡΚΑ (Ειδική Αγορήτρια της Κ.Ο. «Νέα Αριστερά»):** Κύριε Πρόεδρε, η ΕΜΔΥΔΑΣ;

**ΙΛΧΑΝ ΑΧΜΕΤ (Ειδικός Αγορητής της Κ.Ο. «ΠΑΣΟΚ – Κίνημα Αλλαγής»):** Ο Σύλλογος Μελετητών Ελλάδος, που ζητήσαμε εμείς σαν ΠΑΣΟΚ; Υπάρχει ένας Σύλλογος Μελετητών Ελλάδος, τώρα αν λέγεται κάπως λίγο διαφορετικά, δεν το ξέρουμε. Πάντως πρέπει οπωσδήποτε αυτοί οι μελετητές να έρθουν και να καταθέσουν εδώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Κοιτάξτε να δείτε, εδώ πέρα προτάθηκαν από όλα τα κόμματα 33 φορείς.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Να διευκρινίσω στον συνάδελφο, αν μου επιτρέπετε, κύριε Πρόεδρε, ότι οι μελετητές που πιθανότατα αναφέρεστε, είναι ο ΣΕΓΕΚ. Αυτοί είναι οι μελετητές που ασχολούνται με το Κτηματολόγιο, οι οποίοι έχουν κληθεί και από εσάς και από εμάς.

**ΘΕΟΠΙΣΤΗ ΠΕΡΚΑ (ΠΕΤΗ) ΠΕΡΚΑ (Ειδική Αγορήτρια της Κ.Ο. «Νέα Αριστερά»):** Κύριε Πρόεδρε, για την Ένωση Μηχανικών Δημοσίου εμείς επιμένουμε. Είναι πάντα παραγωγική στα νομοσχέδια, τα εξετάζει. Είναι αυτοί που τα δουλεύουν, οι μηχανικοί στο δημόσιο. Το ΤΕΕ δεν καλύπτει την ΕΜΔΥΔΑΣ και ειδικά με το ΤΕΕ τα τελευταία χρόνια έρχεται να υποστηρίξει ότι φέρνει η κυβέρνηση. Τα έχω πει δημόσια για τον πρόεδρο του ΤΕΕ. Δεν μας καλύπτει. Η ΕΜΔΥΔΑΣ είναι πραγματικά οι συνάδελφοι που δουλεύουν όλα αυτά.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Λοιπόν, να πω το εξής. Έχουν προταθεί από τα κόμματα 33 φορείς. Γνωρίζετε πολύ καλά ότι η πρόβλεψη του Κανονισμού είναι για 10 φορείς το μέγιστο. Εμείς που φτάσαμε στους 18. Δεν πιστεύω να έχετε αντίρρηση κυρία Καραγεωργοπούλου γι’ αυτό, που υφιστάμεθα του γράμματος του Κανονισμού και το 10 το κάνουμε 18. Εδώ νομίζω ότι δεν έχετε αντίρρηση να το κάνουμε το 10, 18. Δεν προβλέπεται, αλλά 18, για να έρθουν όσο το δυνατόν περισσότεροι φορείς. Και θεωρώ ότι αυτοί που τελικά επιλέγουμε να καλέσουμε, κυρία Πέρκα, νομίζω ότι όσους δεν καλούμε, επικαλύπτονται ως αρμοδιότητα και ως αντικείμενο, από αυτούς που έχουμε ήδη καλέσει. Θα έλεγα ότι από τις δικές σας προτάσεις, της Νέας Αριστεράς, το σύνολο σχεδόν έχει ικανοποιηθεί, δεν είναι μόνο δύο φορείς από αυτούς που έχετε. Ουσιαστικά σα να προτείνει η κυβέρνηση οι δικές σας προτάσεις είναι.

**ΘΕΟΠΙΣΤΗ ΠΕΡΚΑ (ΠΕΤΗ) ΠΕΡΚΑ (Ειδική Αγορήτρια της Κ.Ο. «Νέα Αριστερά»):** Ήταν οι πιο στοχευμένες, γι’ αυτό, κύριε Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Πάντως, νομίζω ότι για να μπορέσουμε να το κάνουμε και λειτουργικό με βάση την εμπειρία, οι 18 φορείς είναι αρκετοί. Θα υπάρξει δυσλειτουργία και κόπωση και των μελών της Επιτροπής και των ανθρώπων που θα έρθουν εδώ, γιατί αντιλαμβάνεστε ότι αυτό θα κρατήσει πάνω από 5 - 6 ώρες, να μπορέσουμε να τους ακούσουμε με προσοχή και να βγάλουμε και τα συμπεράσματα μας.

**ΘΕΟΠΙΣΤΗ ΠΕΡΚΑ (ΠΕΤΗ) ΠΕΡΚΑ (Ειδική Αγορήτρια της Κ.Ο. «Νέα Αριστερά»):** Δεν διαφωνώ για τον αριθμό τόσο, όσο για το ποιοι προκρίνονται. Ότι έχουμε προτείνει είναι πραγματικά στοχευμένο. Σε ό,τι αφορά την ΕΜΔΥΔΑΣ, επιμένω, γιατί είναι ακριβώς αυτοί οι μηχανικοί οι οποίοι το δουλεύουν, το ΤΕΕ κάνει άλλη δουλειά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κυρία συνάδελφε από την Νέα Αριστερά, να πω, καταρχάς, ότι όντως ήταν στοχευμένες οι προτάσεις και το σύνολο, σχεδόν, μας βρίσκει σύμφωνους. Αυτή η ομοσπονδία που λέτε, ουδέποτε έχει ζητήσει συνάντηση μαζί μας. Ουδέποτε. Ούτε εμπλέκεται με κανένα τρόπο στις εργασίες μηχανικών του κτηματολογίου. Έχει υποβάλλει σχόλια στη διαβούλευση;

Όλοι οι μηχανικοί του δημοσίου είναι μέλη της ΕΜΔΥΔΑΣ, της Ένωσης Μηχανικών Δημοσίων Υπαλλήλων.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αυτή η Ομοσπονδία που λέτε, ουδέποτε ένα χρόνο τώρα, έχει ζητήσει ακρόαση. Ουδέποτε.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Θα τους «μαλώσω». Θα τους πω να ζητήσουν ακρόαση, αν είναι να τους δείτε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δεν είναι θέμα να τους «μαλώσετε». Ίσως να είναι άσχετοι με το αντικείμενο.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Είναι οι άνθρωποι που ξέρουν το αντικείμενο οι μηχανικοί αυτοί και το δουλεύουν, όπως λένε οι μελετητές, που, επίσης, εμπλέκονται και το δουλεύουν, όπως οι δικηγόροι το δουλεύουν.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Έχουν κάνει σχόλια στη διαβούλευση;

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Νομίζω έχουν κάνει.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ωραία! Παρακαλούμε να μας τα προσκομίσετε. Ευχαριστούμε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Παραμένουμε στην πρόταση που μόλις σας κατέθεσα για τους 18 φορείς και να ξεκινήσουμε να τους καλούμε παρακαλώ πολύ, για να προλάβουμε.

Τον λόγο έχει η Ειδική Αγορήτρια του Κομμουνιστικού Κόμματος Ελλάδας, η κυρία Μαρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Κύριε Πρόεδρε, τα τελευταία χρόνια, ερχόμαστε, για πολλοστή φορά, να ψηφίσουμε νομοσχέδια με τίτλο «Εκσυγχρονισμός του Ελληνικού Κτηματολογίου» ήταν ο νόμος 4821/2021, «Νέες Ψηφιακές Υπηρεσίες», «Επιτάχυνση διαδικασιών ολοκλήρωσης» ο νόμος 5076/2023 και άλλα – είπα τα πιο «χτυπητά» - και σήμερα - ολοκλήρωση πάλι λέγεται στην κτηματογράφηση - πάλι με απλοποίηση των διαδικασιών.

Τι έχει αποδειχθεί από όλες αυτές τις επιταχύνσεις, εκσυγχρονισμούς, απλοποιήσεις των διαδικασιών, για ολοκλήρωση της πολύπαθης κτηματογράφησης; Ότι, τελικά, προχωράτε, στην πραγματικότητα, με προβληματικές και άρον - άρον διαδικασίες, που δημιουργούν μεγαλύτερα προβλήματα από αυτά που προσπαθούν να λύσουν. Κι αυτό γιατί, βεβαίως; Γιατί η αγωνία σας δεν είναι πραγματικά να αποτυπωθούν και να διαφυλαχθούν οι μικρές περιουσίες χωρίς, πραγματικά, οικονομικό κόστος και ταλαιπωρία, αλλά αυτό που σας πιέζει, είναι η δέσμευσή σας, γιατί αποτελεί η ολοκλήρωση του κτηματολογίου, ένα από τα δεκάδες αντιλαϊκά προαπαιτούμενα του Ταμείου Ανάκαμψης. Αυτό είναι το άγχος σας. Γιατί; Για να εξασφαλιστεί ένα καθαρό τοπίο στη γη, στη γη - εμπόρευμα, για να προχωρήσουν οι κερδοφόρες επενδύσεις των διαφόρων επιχειρηματικών ομίλων που περιμένουν την πράσινη ανάπτυξη και άλλα.

Σκοπός και αντικείμενο του νομοσχεδίου, λέτε ότι είναι η επιτάχυνση της διαδικασίας κτηματογράφησης, με τη ρύθμιση διαφόρων διατάξεων, συντόμευση της διαδικασίας αυτής και αξιοποίησης αυτή τη φορά, της τεχνητής νοημοσύνης. Όμως, στην πραγματικότητα, όπως πολλές φορές έχουμε τονίσει, όταν συζητάμε σχετικά με το κτηματολόγιο, νομοσχέδια, η ουσία της κάθε φορά ρύθμισης, είναι πώς θα επιταχυνθεί η εμπορία της γης, η αντιμετώπιση προβλημάτων που εμποδίζουν ή δεν διευκολύνουν αυτή την εμπορία, στο πλαίσιο, βεβαίως, της αστικής πολιτικής για τη γη – εμπόρευμα, που αφορά το να χρησιμοποιηθεί η γη, αν θέλετε - και ως διέξοδος σε συσσωρευμένα κεφάλαια. Και βεβαίως, δεν σας απασχολούν οι μικροϊδιοκτήτες που, πραγματικά, έχουν σηκώσει τεράστιο βάρος, ταλαιπωρία και κόστος δυσανάλογο, ακόμα και με την ίδια τους την ιδιοκτησία.

Σε αυτή τη φάση, φέρνετε αυτό το νομοσχέδιο και παρά τα ισχυριζόμενα περί βελτιώσεων και διορθώσεων, το νομοσχέδιο θα έχει ως αποτέλεσμα, τελικά, την απώλεια κρατικής γης και τη νομιμοποίηση ανύπαρκτων ιδιοκτησιών ή προβληματικών ιδιοκτησιακών καταστάσεων και τη νομιμοποίηση παράνομων αλλαγών στη χρήση και τον χαρακτήρα εκτάσεων.

Από την άλλη μεριά, βεβαίως, δεν αλλάζει το βασικό για τους μικροϊδιοκτήτες, ότι συνεχίζετε να πετάτε το μπαλάκι στον κόσμο, πιέζετε να δεχτεί διαδικασίες που δεν εξασφαλίζουν ούτε την ασφάλεια, αν θέλετε, της καταγραφής των ιδιοκτησιών τους που έχει τεράστιο οικονομικό βάρος, ταλαιπωρεί και τελικά, οδηγεί πολλούς από αυτούς, αν όχι να φτάσουν να πληρώσουν κόστος πολλαπλάσιο από την ίδια την αξία των ακινήτων τους, σε ορισμένες από τις περιπτώσεις, αναγκάζονται να εγκαταλείψουν τις ιδιοκτησίες του ή και βεβαίως, κάτι που δεν σας ενοχλεί ιδιαίτερα, πουλάνε σε χαμηλές τιμές σε άλλους ενδιαφερόμενους που αναλαμβάνουν τη διαδικασία, που ενδιαφέρονται για να συγκεντρώνουν γη κι έτσι, από την άλλη πόρτα, αν θέλετε, προχωράει και ο στόχος, τελικά, της μεγάλης συγκέντρωσης γης.

Το υπό συζήτηση νομοσχέδιο εντάσσεται στη γενικότερη κατεύθυνση κατοχύρωσης εμπραγμάτων δικαιωμάτων σε ακίνητα, εξασφαλίζοντας συμπληρωματικά μέτρα για να ξεβαλτώσει η αγορά ακινήτων, που σε συνδυασμό και με τις πρόσφατες αποφάσεις του Συμβουλίου της Επικρατείας, οδηγεί στη συγκέντρωση της γης, σε μεγάλες επενδύσεις για τα διάφορα έργα και αναγκαίες για το κεφάλαιο αλλαγές στη χρήση της γης, που καθυστερούσαν μέχρι σήμερα. Γι’ αυτό, βεβαίως, είναι και ένα από τα προαπαιτούμενα του Ταμείου Ανάκαμψης.

Είναι, παραδείγματος χάρη, χαρακτηριστικό, ότι περιμένουν κυριολεκτικά στην ουρά τεράστιες ξενοδοχειακές επιχειρήσεις, τουριστικά χωριά, στη Βόρεια Εύβοια, στη Δαδιά, στην Αττική, σε περιοχές, δηλαδή, που εκδηλώθηκαν καταστροφικές πυρκαγιές από το 2000 μέχρι σήμερα, ενώ 11.000 είναι τα έργα σε αναμονή του ΑΔΜΗΕ για πάρκα ΑΠΕ. Αυτή είναι η μεγάλη σας έγνοια και βεβαίως, γι’ αυτό επιδιώκετε με ξεπέρασμα των όποιων καθυστερήσεων, να ξεμπλοκάρετε για τους ομίλους, κεφάλαια από τα φθηνά τραπεζικά δάνεια και άλλες κρατικές ενισχύσεις που έρχονται.

Τελικά, όμως, τα χρονικά πλαίσια που βάζετε για την ολοκλήρωση της παράδοσης των μελετών κτηματογράφησης στις περιγραφόμενες στο παρόν περιοχές της επικράτειας της χώρας για να μπουν σε καθεστώς λειτουργούντος κτηματολογίου, σύμφωνα με αυτόν τον γνωστό προγραμματισμό ολοκλήρωσης εντός του 2025, κατά τη γνώμη μας, έτσι όπως στην πραγματικότητα γίνεται, θα δημιουργήσει πολύ περισσότερα προβλήματα, αν δεν μιλάμε για χάος, αφού, εκτός των άλλων, δεν μπορεί να συμβαδίσει με την ολοκλήρωση των δασικών χαρτών και των αντιρρήσεων που έχουν ασκηθεί, όπως αναφέρει και το άρθρο 15. Άλλωστε, μέχρι σήμερα, έχουν εξεταστεί λιγότερο από το 10% των αντιρρήσεων. Είναι ένα χρονικό όριο που οδηγεί σε σοβαρές και τραγικές καταπατήσεις, εκχερσώσεις, κλοπή κρατικής γης και σε μεγαλύτερη οικονομική, βεβαίως, επιβάρυνση των μικρών και μεσαίων ιδιοκτητών.

Θα αναφερθούμε στις επόμενες συνεδριάσεις - γι’ αυτό καλούμε και το Περιφερειακό Τμήμα του Βορειοανατολικού Αιγαίου - για περιπτώσεις, όπως σε περιοχές του Δήμου Μυτιλήνης που, πραγματικά, είναι νομίζω φωτογραφία. Είναι μια από τις χαρακτηριστικές περιπτώσεις των τεράστιων προβλημάτων που δημιούργησε η ανάθεση σε εργολάβους, μεγάλες εταιρείες, με τις ανάλογες, φυσικά, αμοιβές, που, όμως, ήταν διαδικασίες προχειρότατες, ανάγκασε δεκάδες μικροϊδιοκτήτες να καταβάλουν πολύ μεγάλα ποσά προκειμένου να προχωρήσουν σε διορθώσεις των ακινήτων τους, ποσά πολλές φορές δυσανάλογα και με βάση την αξία της ιδιοκτησίας τους. Ή άλλοι έρχονται για πολλοστή φορά από το 2012, αν δεν κάνω λάθος, όταν έγινε η πρώτη κτηματογράφηση, μέχρι σήμερα, που μεσολάβησαν δύο και τρεις φορές επαναχαρακτηρισμοί ορίων κ.λπ., χωρίς να μπορεί πραγματικά να λυθεί το πρόβλημα. Ούτε, βεβαίως και με βάση τις τελευταίες δεσμεύσεις ότι θα λυνόταν με αυτή την διαδικασία που κάνετε τώρα, όπου είπατε ότι προσπαθήσατε να λύσετε το πρόβλημα για περίπου 200 ιδιοκτησίες, τη στιγμή, που το πρόβλημα αφορά πάνω από 10.000 ακίνητα. Αυτό είναι ένα μόνο από τα παραδείγματα, γιατί νομίζω ότι είναι και άλλες περιοχές που έχουν αντίστοιχα θέματα. Θα το δούμε και στην αυριανή ακρόαση των φορέων πιο αναλυτικά.

Στην πραγματικότητα, τι επιδιώκετε με το νομοσχέδιο; Να καταργήσετε στην πράξη περιορισμούς στη χρήση γης προς όφελος του μεγάλου κεφαλαίου και να επιταχύνετε τη συγκέντρωση της γης και τεχνικών έργων, βεβαίως, στο πλαίσιο της στρατηγικής της Ευρωπαϊκής Ένωσης. Γι’ αυτό και κριτήριο του νομοσχεδίου είναι η απλοποίηση, υποτίθεται, της διαδικασίας, ώστε να αντιμετωπιστούν οι πάνω από 50% αμφισβητούμενες καταχωρίσεις κτηματολογίου, για να ολοκληρωθεί αυτό όπως – όπως, στην πραγματικότητα, μέχρι το 2025, αφού αυτή, βεβαίως, η ολοκλήρωση, αποτελεί προϋπόθεση για τις μεταβιβάσεις των ακινήτων και κατ’ επέκταση, για τις επενδύσεις του μεγάλου κεφαλαίου, χωρίς στην πραγματικότητα να σας ενδιαφέρει τι θα γίνει και με ποιον τρόπο αυτές οι εκκρεμότητες θα λυθούν και με πολλά ερωτηματικά, για παράδειγμα, μεγάλες εκκρεμότητες που υπάρχουν στα ζητήματα κληρονομικής διαδοχής κ.λπ..

Εμείς λέμε, πιστεύετε ότι πραγματικά μπορούν μέχρι τις 30 Νοεμβρίου αυτές οι εκκρεμότητες να λυθούν, όταν για παράδειγμα τα πιστοποιητικά νομιμοποίησης κληρονομικού δικαιώματος εκδίδονται από τα δικαστήρια με πολύ μεγαλύτερες καθυστερήσεις, ενώ ακόμα και για να προσδιοριστούν για πολλά από αυτά οι αγωγές -περιμένουμε να ακούσουμε και την Ολομέλεια των Δικηγορικών Συλλόγων- η προθεσμία αυτή δεν φθάνει ούτε για τις τυπικές προθεσμίες που προβλέπει ο νόμος.

Στην κατεύθυνση αυτή, φέρνετε και μια σειρά ρυθμίσεις που αφορούν το προσωπικό και τη χρήση πιστοποιημένων μηχανικών, πέραν του μόνιμου προσωπικού. Είχατε και στο παρελθόν εισάγει διάφορες τέτοιες ρυθμίσεις που στην πραγματικότητα ήταν προβληματικές και ιδιωτικοποιούσαν πολλές από τις υπηρεσίες του ελέγχου και λοιπά.

Είναι, επίσης, γεγονός ότι σημαντική μερίδα ακόμα και από υψηλόβαθμα στελέχη του Κτηματολογίου εκφράζουν σε συναντήσεις, σε προφορικές συζητήσεις και λοιπά, την αντίθεσή τους στις ρυθμίσεις του νομοσχεδίου αυτού, γιατί τόσο ο χρόνος όσο και οι διαδικασίες που προβλέπει ουσιαστικά ακυρώνουν τον ίδιο το χαρακτήρα του Κτηματολογίου ως καταγραφή των ιδιοκτησιών και του χαρακτήρα των εκτάσεων με αξιόπιστο και επιστημονικό τρόπο και εμείς προσθέτουμε βεβαίως ότι αυτό θα έπρεπε να γίνεται, χωρίς όλη αυτή την τεράστια οικονομική επιβάρυνση, ιδιαίτερα για τους μικροϊδιοκτήτες.

Στην πραγματικότητα, αυτό που αποτυπώνει είναι προτεραιότητες που θέτετε και για τους συγκεκριμένο νομοσχέδιο είναι η έκφραση της καταστροφής του περιβάλλοντος στο βωμό της πράσινης εκμετάλλευσης από τους μονοπωλιακούς ομίλους, στο όνομα της πράσινης και ψηφιακής μετάβασης και της «κοινωνικής συμφωνίας» της Ευρωπαϊκής Ένωσης. Αυτό σας καίει και δεν ενδιαφέρεστε βεβαίως με ποιο κόστος αυτό θα γίνει.

Τέλος, εκφράζουμε την αντίθεσή μας στη διαφαινόμενη, όπως ακούγεται, υποβάθμιση της Διεύθυνσης Δασών του Κτηματολογίου σε Τμήμα, αφού πρόκειται για μια Διεύθυνση της οποίας το αντικείμενο αφορά το 60% τουλάχιστον της χερσαίας γης της Ελλάδας και έπρεπε να γίνουν τουλάχιστον 20 νέες προσλήψεις δασολόγων και μηχανικών, για να μπορεί αυτή να ανταποκριθεί στοιχειωδώς στις ανάγκες.

Επίσης, με αφορμή και το συγκεκριμένο νομοσχέδιο, σας καλούμε να αντιμετωπίσετε και το πρόβλημα με τα εφάπαξ των εργαζομένων στο Κτηματολόγιο, υπολογίζοντας το συνολικό εργάσιμο βίο αυτών των εργαζομένων σε αυτό, αλλά και των εργαζομένων στα ιδιωτικά υποθηκοφυλακεία και όχι όπως φαίνεται ότι δηλώνεται ότι θα υπολογίζεται από τότε που το Κτηματολόγιο έγινε νομικό πρόσωπο δημοσίου δικαίου.

Συνολικά, με βάση τα παραπάνω, διαφωνούμε, επί της αρχής, με το νομοσχέδιο. Δεν θέλω να μπω, επειδή είναι αρκετά τα ζητήματα, στα άρθρα. Δεν θέλω να μπω σε επί μέρους τώρα. Θα ακούσουμε και την ακρόαση των φορέων και θα αναφερθώ συνολικά στις επόμενες συνεδριάσεις. Δεν μπορούμε, όμως, να μην επισημάνουμε ότι και οι διαδικασίες που προβλέπονται στα άρθρα 8 έως 10 με βεβαιότητα θεωρούμε ότι θα οδηγήσουν σε ακόμη μεγαλύτερη οικονομική επιβάρυνση μικρούς και μεσαίους ιδιοκτήτες, που τελικά είναι κοινό μυστικό ότι πολλοί από αυτούς οδηγούνται στην εγκατάλειψη των ακινήτων τους, που πολλές φορές με πολύ μεγάλο κόπο απόκτησαν οι ίδιοι ή απέκτησαν από τις οικογένειές τους, γιατί πραγματικά όλη αυτή η ταλαιπωρία, το κόστος και η διαδικασία που τους έχετε φορτώσει είναι πολύ δυσανάλογη με το μέγεθος των ιδιοκτησιών τους.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο Ειδικός Αγορητής από την Ελληνική Λύση, ο κύριος Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, βρισκόμαστε σήμερα εδώ για να συζητήσουμε ένα σχέδιο νόμου του Υπουργείου Ψηφιακής Διακυβέρνησης με τίτλο η «ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης…» και τα λοιπά και τα λοιπά, το ζητούμενο όμως, κύριοι συνάδελφοι και, κύριοι Υπουργοί, δεν είναι να ολοκληρωθεί το Κτηματολόγιο, το οποίο βέβαια είναι ένα έργο που κρατάει από το 1995 και το γνωρίζετε αυτό, αλλά η σύνταξη ενός ορθού κύριε Υφυπουργέ Κτηματολογίου που θα προάγει σίγουρα το αίσθημα ασφάλειας στις συναλλαγές. Έχουν περάσει αρκετά χρόνια και ακόμα μέχρι σήμερα η χώρα δεν έχει μεταβεί από το σύστημα των μεταγραφών και υποθηκών σε ένα νέο σύστημα αυτό του Κτηματολογίου.

Από την πρώτη κιόλας στιγμή είχαν διατυπωθεί από τον νομικό κόσμο της χώρας τόσο για τον τρόπο της μετάβασης όσο και για την επιλογή του νομοθέτη, ενστάσεις, έτσι ώστε να θεσπιστεί με τεκμήρια ακριβείας κατά τις πρώτες εγγραφές, πληθώρα των οποίων ήταν και λανθασμένες, κύριοι Υπουργοί, σε βάρος των πραγματικών δικαιούχων.

Τι ακολούθησε μετά; Κυριολεκτικά, ένα χάος. Χιλιάδες αστοχίες, λάθος αποτυπώσεις ακινήτων, εσφαλμένες εγγραφές δικαιωμάτων και πραγματικών δικαιούχων και φυσικά τεράστια προβλήματα με τους δασικούς χάρτες, όπως όλοι γνωρίζουμε. Όλα τα παραπάνω ακόμα δεν έχουν επιλυθεί και εξακολουθούν βέβαια να ταλαιπωρούν χιλιάδες πολίτες αλλά και επαγγελματίες.

Θέλω να σταθώ στο άρθρο 11 του νομοσχεδίου, στο οποίο προβλέπεται η εισήγηση νομικού ελέγχου με τη χρήση συστήματος της περιβόητης, κύριε Υφυπουργέ, τεχνητής νοημοσύνης. Πρόκειται λοιπόν, για μια εξόχως γενική και προβληματική διάταξη και θα εξηγήσω τι εννοώ με τη λέξη «προβληματική», η οποία δεν επιτυγχάνει το σκοπό της που είναι η εναρμόνιση με τον κανονισμό 2024/1689 της Ευρωπαϊκής Ένωσης. Δεν εξειδικεύει τα κριτήρια της χρήσης της τεχνητής νοημοσύνης -το γνωρίζετε αυτό- το οποίο σημαίνει ότι πάλι θα έρθετε μετά, κύριε Υπουργέ και κύριε Υφυπουργέ, με απανωτές τροπολογίες να ρυθμίσετε τα νομοθετικά κενά της συγκεκριμένης διάταξης. Όπως έγινε και με τον δικαστικό χάρτη του κυρίου Φλωρίδη. Το ίδιο κάνετε και τώρα με το Κτηματολόγιο και την τεχνητή νοημοσύνη.

Γιατί η Κυβέρνησή σας λοιπόν λειτουργεί, τολμώ να πω, με ένα τρόπο πρόχειρο και βεβιασμένο; Πού αποσκοπείτε; Εμείς ρωτάμε ευθέως μέσα από αυτό το Βήμα, κάτι που θα κάνουμε και στις επόμενες συνεδριάσεις και με τους φορείς, θα τοποθετηθούμε γενικότερα και αναλυτικότερα και στην Ολομέλεια. Ρωτάμε λοιπόν, αν οι επιχειρούμενες αλλαγές θα επιδοτηθούν, κύριε Υφυπουργέ, από το Ταμείο Ανάκαμψης. Θέλουμε μια απάντηση σε αυτό. Την ίδια στιγμή που ευαγγελίζεστε την επίσπευση της ολοκλήρωσης του Κτηματολογίου, εκκρεμεί η έκδοση περίπου 350.000-400.000 αποφάσεων επί αντιρρήσεων κατά των δασικών χαρτών, καθώς και αρκετές χιλιάδες αιτήματα διόρθωσης πρόδηλων σφαλμάτων.

Τι σημαίνει πρακτικά αυτό; Να το εξηγήσουμε για να το καταλάβουν και όσοι μας παρακολουθούν και οι συνάδελφοι; Ότι με το εν λόγω νομοσχέδιο, ένας τεράστιος όγκος εργασίας και εκκρεμοτήτων από τις μη ολοκληρωμένες διαδικασίες θα μεταφερθεί στο Κτηματολόγιο. Επίσης, στις διατάξεις του άρθρου 19 περί παράτασης της προθεσμίας επικύρωσης ανώμαλων δικαιοπραξιών, δεν λαμβάνεται μέριμνα για ένα σημαντικό ζήτημα που αφορά σε αρκετές περιοχές της χώρας, στις οποίες πολλοί Έλληνες πολίτες οικοδόμησαν εξοχικές κατοικίες επί διαιρετών τμημάτων χωραφιών και ακολούθησαν πράξεις εφαρμογής, που μετέτρεψαν αυτά τα χωράφια σε οικόπεδα και τα λοιπά.

Το ζήτημα αυτό ταλανίζει ιδιαίτερα τις κοντινές περιοχές Θεσσαλονίκης, περιοχές Χαλκιδικής, Καλλικράτεια, Σωζόπολη κ.λπ.. Τι συνέβη, λοιπόν, σε επίμαχες περιοχές. Αγόραζαν τμήματα χωραφιών οι πολίτες νομίζοντας ότι έχουν χωριστές ιδιοκτησίες, αλλά κατέληξαν να είναι συγκύριοι επί οικοπέδων, με τα σπίτια τους να είναι ουσιαστικά στον αέρα και να αποτελούν κοινή ιδιοκτησία με τους υπόλοιπους συνιδιοκτήτες των σημερινών οικοπέδων. Για να επιλυθεί το πρόβλημα και λόγω κενού νόμου στην προκειμένη περίπτωση πρέπει να συμπράξουν όλοι οι ιδιοκτήτες του οικοπέδου, που σε πολλές περιπτώσεις είναι δεκάδες, για σύνταξη πράξης διανομής και σύστασης οριζόντιων ή κάθετων ιδιοκτησιών, κάτι που είναι πρακτικά αδύνατο είτε γιατί ορισμένοι πολίτες δεν δύνανται οικονομικά και έχουν οφειλές στο δημόσιο, κάτι που δεν επιτρέπει να εκδώσουν φορολογικές ενημερότητες για τη διενέργεια συμβολαίου, είτε γιατί υπάρχουν αποποιήσεις κληρονομιών.

Για τον λόγο, λοιπόν, αυτό, θα πρέπει να θεσπιστεί μια ειδική διάταξη που θα ορίζει ρητά ότι οι καλόπιστοι κύριοι που απέκτησαν τις επίμαχες περιουσίες με οριστικά συμβόλαια θα μπορούν να προβαίνουν μονομερώς σε κατάτμηση και διανομή των οικοπεδικών τμημάτων επί των οποίων βρίσκονται οι ιδιοκτησίες τους, με τις πολεοδομικές υπηρεσίες να υποχρεώνονται να τακτοποιούν ανάλογα τις πράξεις εφαρμογής προς διασφάλιση των περιουσιακών δικαιωμάτων των Ελλήνων πολιτών. Για τα εκτός σχεδίου κυρίως. Είναι κρίμα, λοιπόν, οι εν λόγω ενδιαφερόμενοι συμπολίτες μας, κύριοι Υπουργοί, να μην μπορούν να μεταβιβάσουν την περιουσία τους ούτε καν στα τέκνα τους και να υποτιμάται τοιουτοτρόπως η περιουσία τους κατά τέτοιο τρόπο.

Θα επιφυλαχθούμε για την Ολομέλεια και στις επόμενες συνεδριάσεις, κύριε Υφυπουργέ, θα γίνουμε πιο αναλυτικοί, για να υπάρξουν και κάποιες τροποποιήσεις και κάποιες αλλαγές. Ευχαριστώ πάρα πολύ.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Προεδρεύων της Επιτροπής):** Τον λόγο έχει η κυρία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘ΝΙΚΗ’»):** Κύριε Πρόεδρε, κύριοι Υπουργοί, κυρίες και κύριοι συνάδελφοι, με το σημερινό νομοσχέδιο γινόμαστε όλοι μάρτυρες μιας ακόμα επί φοίτησης της κυβέρνησης. Ενώ μέχρι τώρα η διαδικασία της κτηματογράφησης ήταν επίμονη και πολύπλοκη ξαφνικά η κυβέρνηση αποφάσισε να ολοκληρωθεί η κτηματογράφηση όπως όπως με ένα νόμο και ένα άρθρο.

Με το άρθρο 3 του νομοσχεδίου παρακάμπτετε στάδια της διαδικασίας της κτηματογράφησης, που είχαν θεσπιστεί για το συμφέρον των πολιτών, όπως οι αναρτήσεις και οι ενστάσεις και η εκδίκαση των ενστάσεων και πλέον βαφτίζετε κτηματολόγιο ένα συνονθύλευμα μισών και ανέλεγκτων πληροφοριών. Τίθεται επομένως το ερώτημα, αν το ζητούμενο είναι απλά να ονομάσουμε κτηματολόγιο ένα σύνολο ημιτελών αρχείων, γιατί δεν το κάνατε από την αρχή; Αν ήταν αυτό το ζητούμενο, γιατί δεν αλλάζετε απλά ταμπέλα στα υποθηκοφυλακεία να τα ονομάσετε κτηματολογικά γραφεία, ώστε να μπορείτε να πείτε ότι ολοκληρώσατε το κτηματολόγιο. Θα σας πω γιατί. Γιατί μέχρι να τεθεί το ζήτημα της χρηματοδότησης από το Ταμείο Ανάκαμψης ακολουθούσατε την πεπατημένη που είχατε βρει από προηγούμενες κυβερνήσεις, η οποία ανάγεται στις πρώτες προσπάθειες δημιουργίας του κτηματολογίου στα τέλη της δεκαετίας του 1990. Τώρα, όμως, βιάζεστε να ξεμπερδέψετε γρήγορα και πρόχειρα για να σας δώσει το πράσινο φως το Ταμείο Ανάκαμψης και να εκταμιεύσετε και άλλα δάνεια, αδιαφορώντας για τις συνέπειες στις περιουσίες των Ελλήνων.

Κύριε Υπουργέ, αν υπήρχε τεστ πατρότητας στις μεταρρυθμίσεις που προωθείτε, να είστε σίγουροι ότι θα έβγαινε αρνητικό. Ούτε εσείς ούτε ο κύριος Μητσοτάκης μπορείτε να διεκδικήσετε τον ρόλο του μεταρρυθμιστή, όταν αδιαφορείτε για το πώς γίνεται σωστά η κτηματογράφηση και το μόνο μέλημά σας είναι να πείτε στους δανειστές του Ταμείου ότι τελειώσατε όπως όπως το κτηματολόγιο. Όμως, υπάρχει κάτι στο οποίο κανείς δεν θα αμφισβητήσει την πατρότητα. Στα σφάλματα που αναπόφευκτα θα κληθούν να διορθώσουν με δικά τους έξοδα οι πολίτες. Κάθε δικαστική και εξώδικη αίτηση διόρθωσης των κτηματολογικών σφαλμάτων, που θα προκληθούν από την προχειρότητα των διατάξεων που φέρνετε στη Βουλή, θα φέρει ανεξίτηλα από δω και πέρα τη σφραγίδα της κυβέρνησης και των υπευθύνων του κτηματολογίου. Οι πολίτες των περιοχών που δεν έχει ολοκληρωθεί η κτηματογράφηση δεν πρόκειται να ξεχάσουν το ονοματεπώνυμο αυτών που θα ευθύνονται για την ταλαιπωρία στην οποία σήμερα υποβάλλονται.

Και σαν να μην έφταναν αυτά, θέλετε να κάνετε χρήση και των συστημάτων τεχνητής νοημοσύνης. Θέλετε, δηλαδή, να φτάσετε, να εξελίξετε την προχειρότητα και την ανεπάρκεια σε νέα επίπεδα επικινδυνότητας για την κοινωνία, όπως έγινε στην Ολλανδία με το σκάνδαλο των επιδομάτων τέκνου, όπου τα σφάλματα του αλγόριθμου είχαν τραγικές συνέπειες που κλόνισαν ακόμη και την κυβέρνηση. Αντί να χρησιμοποιήσετε τη τεχνολογία για να παρακολουθείτε τον φόρτο εργασίας και τον αριθμό αιτήσεων που μπορεί να επεξεργαστεί ένα κτηματολογικό γραφείο έρχεστε να μας πείτε ότι θα παράγονται νομικές εισηγήσεις με τεχνητή νοημοσύνη. Αστεία, αλλά και επικίνδυνα πράγματα.

Στη ΝΙΚΗ, έχουμε τρεις προτάσεις που σας τις έχουμε θέσει και με μορφή γραπτής ερώτησης και περιμένουμε απάντηση. Πρώτα απ’ όλα λύστε το ζήτημα της ανομοιομορφίας των πρακτικών που υπάρχουν στα κτηματολογικά γραφεία. Δεν μπορεί να μην υπάρχει ένα σύνολο από κοινές οδηγίες, τις οποίες να μπορεί να επικαλεστεί και ο πολίτης, ώστε να ξέρουν όλοι πως λύνεται ένα πρόδηλο ή μια ειδική περίπτωση καταχώρησης. Αν δεν φτιάξετε ένα σώμα από δεσμευτικές πρακτικές λύσεις για όλων των τύπων τις κλιματολογικές συναλλαγές, η τεχνητή νοημοσύνη θα είναι και άχρηστη και επικίνδυνη.

Δεύτερον, δεν έχει νόημα να βάζετε προθεσμίες διεκπεραίωσης αν δεν ξέρετε την παραγωγική ικανότητα ενός γραφείου κτηματογράφησης. Το άρθρο 12 του νομοσχεδίου, όπως είχε δημοσιευθεί στη διαβούλευση για την πειθαρχική ευθύνη λόγω μη έγκαιρης διεκπεραίωσης, το ανακαλέσατε και καλά κάνετε, όμως το ζήτημα των καθυστερήσεων παραμένει. Αν δεν μελετήσετε τη διαδικασία καταχώρισης κάθε συμβολαίου και δεν εντοπίσετε πού κολλάει η διαδικασία το να βάζετε προθεσμίες είναι απλά εμπαιγμός όλων μας. Σας ζητάμε να οριστεί μηχανισμός παρακολούθησης του χρόνου διεκπεραίωσης του νομικού ελέγχου, αλλά και της καταχώρισης. Κρίσιμο, επίσης, είναι να θεσπιστεί κανόνας ότι τα συμβόλαια και οι γραπτές πράξεις θα προωθούνται για καταχώρηση μόνο βάσει του χρόνου πρωτοκόλλησης, όπως επιβάλλει η αρχή της χρονικής προτεραιότητας και να μη μένει κανένα σύμβολο πίσω ή να επιταχύνεται η καταχώρηση κάποιου άλλου, γιατί αλλιώς θα δημιουργούνται υπόνοιες αδιαφάνειας ή παράβασης καθήκοντος.

Τέλος, σας έχουμε προτείνει, αφού έτσι κι αλλιώς θα κληθούμε να διαχειριστούμε μια μίνι κρίση στα ιδιοκτησιακά μετά την ψήφιση αυτού του νομοσχεδίου που θα δημιουργήσει ασύλληπτο όγκο αιτήσεων διόρθωσης κτηματολογικών σφαλμάτων, να αναλάβουν και οι δικηγόροι ένα μέρος από τις αιτήσεις διόρθωσης κτηματολογικών σφαλμάτων. Διαφορετικά οι πολίτες θα αναγκαστούν να περιμένουν χρόνια να λάβουν απαντήσεις στα αιτήματά τους. Σας προτείνουμε, δηλαδή, να αντιμετωπίσετε το πρόβλημα αυτό με τον ίδιο τρόπο που έχετε αντιμετωπίσει στο νομοσχέδιο την ανάθεση αιτήσεων γεωμετρικής μεταβολής σε πιστοποιημένους μηχανικούς. Μέλημα σας θα πρέπει να είναι πώς να εξυπηρετηθεί ο πολίτης το συντομότερο δυνατό και όχι τα κελεύσματα των δανειστών.

Τέλος, πρέπει να επισημάνουμε το πολύ μεγάλο προβληματισμό μας, να μεταφέρετε στους δήμους τα αρχεία των υποθηκοφυλακείων. Από τη μία βλέπετε ότι οι δήμοι δεν μπορούν να ανταποκριθούν στην κτηματογράφηση και γι’ αυτό τους δίνετε με το άρθρο 5 μία ακόμη προθεσμία, έως τις 15 Οκτωβρίου και από την άλλη με το άρθρο 14 θέλετε να τους αναθέσετε τον ρόλο του αρχειοφύλακα.

Νομίζω όλοι μπορούν να προβλέψουν ότι αυτό δεν θα καταλήξει καλά και πολύτιμα νομικά έγγραφα, που είναι κομμάτι και του πολιτισμού μας, θα κινδυνεύσουν να καταστραφούν. Καλύτερο θα ήταν αυτό το αρχειακό υλικό να το μεταφέρετε στα Γενικά Αρχεία του Κράτους.

Για τα υπόλοιπα ζητήματα, που προκύπτουν από το παρόν σχέδιο νόμου, επιφυλασσόμαστε για την Ολομέλεια.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Προεδρεύων της Επιτροπής):** Τον λόγο έχει Ειδική Αγορήτρια της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Από τη στιγμή που εισήχθη στη χώρα μας το Δίκαιο του Κτηματολογίου, αυτό που πρώτο αναδείχθηκε ως αξία είναι η σημασία του ελέγχου νομιμότητας των εγγραπτέων πράξεων, ως υπέρτατη κτηματολογική αρχή που υπηρετεί την αρχή της ουσιαστικής δημοσιότητας. Η κτηματολογικά εγγραφή τελεί σε εξάρτηση, στην πραγματικότητα, από τη σύννομη καταχώριση. Δηλαδή, την αποτύπωση σε μία βάση δεδομένων, από την οποία εκδίδεται το Κτηματολογικό Φύλλο όλων των νομικών, τεχνικών και λοιπών - κατά την έννοια του νόμου - πληροφοριών επί του ακινήτου, όπως αυτές προκύπτουν με ασφάλεια από δημόσια έγγραφα.

Στο στάδιο που βρίσκεται σήμερα η κτηματογράφηση στις περισσότερες περιοχές της χώρας, οι κλιματολογικές εγγραφές είναι προσωρινές, διότι αποτυπώνονται σε προσωρινούς κτηματολογικούς Πίνακες και διαγράμματα, καθώς δεν έχουν κριθεί αν στο στάδιο αυτό έχουν παρεισφρήσει σφάλματα, οφειλόμενα σε πράξεις ή παραλείψεις των αναδόχων που ανέλαβαν να εγγράψουν τις δηλώσεις ιδιοκτησίας των πολιτών ή και ουσιαστικά σφάλματα, που αφορούν στην ορθότητα του περιεχομένου της διενεργηθείσας εγγραφής. Είναι το ορθό εμπράγματο δικαίωμα που καταχωρήθηκε; Είναι υψηλή κυριότητα; Είναι επικαρπία; Είναι πλήρης κυριότητα;

Συχνά, πολίτες δήλωσαν την ιδιοκτησία τους νομότυπα. Και στο Κτηματολογικό Φύλλο αποκαλύφθηκε ότι η πρώτη εγγραφή εμφανίζει το ακίνητό τους ως αγνώστου ιδιοκτήτη. Μετά από πολλά χρόνια, ταλαιπωρούνται ακόμα και σήμερα πάρα πολλοί πολίτες ακριβώς γι’ αυτά τα λάθη των αναδόχων ή βρίσκονται ιδιοκτήτες, στους οποίους έχει αποδοθεί άλλο ακίνητο από το δηλωθέν. Και δεν οφειλόταν σε δικό τους λάθος. Εκείνοι ορθά δήλωσαν. Απλά οι ανάδοχοι που ανέλαβαν, τις περισσότερες φορές, τα έργα της κτηματογράφησης, με μεγάλες εκπτώσεις και φωτογραφικές ρυθμίσεις, απασχόλησαν προσωπικό, το οποίο δεν είχε καμία εξειδίκευση, καμία νομική κατάρτιση και το παραδοτέο τους δεν ελέγχθηκε επαρκώς. Αυτό είχε σαν συνέπεια άνθρωποι ανειδίκευτοι να επεξεργάζονται δημόσια έγγραφα και να καταχωρούν δηλώσεις πολιτών ως προς την ιδιοκτησία τους, οι οποίοι πολίτες μόχθησαν για να την αποκτήσουν, με τελείως εσφαλμένο τρόπο.

Αυτά τα παραδοτέα, των οποίων τα δείγματα ήταν ελάχιστα και με μεθοδεύσεις ακόμα να βλέπουν οι ανάδοχοι τη στιγμή του παραδοτέου τι ακριβώς επεξεργάζεται ο επόπτης και ο ελεγκτής, με πλάγιες μεθόδους, κρίθηκαν επαρκώς στοιχειοθετημένα και έγιναν αποδεκτά. Το αποτέλεσμα ήταν, ακόμα και στις περιπτώσεις που έχει ολοκληρωθεί η κτηματογράφηση, να βρίθει σφαλμάτων, λαθών που επισείουν δικαστικές διαμάχες πολλών ετών. Και, ειδικά στο θέμα της απονομής δικαιοσύνης, με τις αγωγές να εκδικάζονται ακόμα και 10 χρόνια μετά την κατάθεσή τους. Καταλαβαίνετε ότι υπάρχουν πάρα πολλά ζητήματα ανοιχτά στο ζήτημα της ιδιοκτησίας.

Αυτό που επιχειρεί η Κυβέρνηση, λοιπόν, είναι οι ανέλεγκτες και άκριτες προσωρινές κλιματολογικές εγγραφές να τραπούν, εν μία νυκτί, σε αυτό που ορίζεται στο Δίκαιο ως αρχικές πρώτες εγγραφές δικαιωμάτων ιδιοκτησίας, μετά την έκδοση Διαπιστωτικής Πράξης Περαίωσης της κτηματογράφησης, με εκκρεμείς δίκες, υποθέσεις που θα εκδικαστούν μετά από δέκα χρόνια, διεκδικήσεις από το ελληνικό δημόσιο και από την Υπηρεσία Δασών. Ανοικτά τα θέματα αντιρρήσεων επί του δασικού χαρακτήρα πολλών ιδιοκτησιών. Ανοιχτά τα θέματα των δηλώσεων του ελληνικού δημοσίου ακόμα και για τις παραμεθόριες περιοχές.

Στο στάδιο του Λειτουργούντος Κτηματολογίου, όμως, η διόρθωση των σφαλμάτων είναι μια πολύπλοκη, σύνθετη, χρονοβόρα και δαπανηρή διαδικασία των δικών σας σφαλμάτων πρακτικά, γιατί εσείς φέρετε την ευθύνη αν αποδέχεστε τα έργα των αναδόχων και τα παραδοτέα που βρίθουν λαθών. Η διαδικασία αυτή, λοιπόν, θα καθυστερήσει. Ο στόχος, που είναι η ορθή πραγματική νομική κατάσταση του ακινήτου, θα αργήσει πάρα πολύ να επιτευχθεί, με απίστευτες συνέπειες για τους πολίτες, διότι θα καθίστανται πάρα πολλά ακίνητα εκτός συναλλαγής. Γι’ αυτό και αυτό το νομοσχέδιο δεν έχει καμία ηθική και νομική βάση.

Το ζήτημα που θα έπρεπε να μας απασχολεί είναι όχι μόνο η χρονική επίσπευση ολοκλήρωσης του Κτηματολογίου, που το κάνετε για λόγους που αφορούν καθαρά όρους ανταγωνισμού, όρους χρηματοδότησης του Ταμείου Ανάκαμψης, αλλά η σύνταξη ενός ορθού Κτηματολογίου που θα προάγει το αίσθημα ασφάλειας στις συναλλαγές.

Καταρχάς, πού υπάρχει ομαλή μετάβαση από το προηγούμενο καθεστώς του Κτηματολογίου; Πώς διαφυλάσσεται το αίσθημα ασφάλειας στις συναλλαγές, με την επιλογή της διενέργειας της κτηματογράφησης, χωρίς το στάδιο της εκκαθάρισης των έννομων σχέσεων στο κτηματογραφούμενο ακίνητο, με την επιλογή του νομοθέτη να θεσπίσει τεκμήρια ακριβείας κατά τις πρώτες εγγραφές, πληθώρα των οποίων ήταν και είναι λανθασμένες σε βάρος των πραγματικών δικαιούχων;

Ενδεικτικό του μεγέθους των λαθών και αστοχιών είναι ότι, για παράδειγμα το νησί της Χίου - ένα από τα παραδείγματα - το Ελληνικό Κτηματολόγιο κήρυξε νομίμως επαναπροσδιορισμό της θέσης και των ορίων των γεωτεμαχίων οριοθετούμενης περιοχής, που υπάγεται στην αρμοδιότητα του πρώην Κτηματολογικού Γραφείου Καλλιμασιάς, Δήμοι Ανέμων, Ιωνίας, Νέου Μηνά, τα αποτελέσματα του οποίου δεν έχουν ακόμα εκδοθεί. Οι δε ιδιοκτήτες ακόμη αναμένουν την ανάρτηση των στοιχείων του επαναπροσδιορισμού μέχρι και σήμερα, ενώ λήγει σε 2μήνες προθεσμία διόρθωσης των κτηματολογικών εγγραφών. Και δεν προβλέπεται παράταση με το παρόν σχέδιο νόμου. Οι πολίτες ακόμα αναμένουν την εξωδικαστική λύση του προβλήματός τους, χωρίς να έχουν ευλόγως προετοιμαστεί και αναθέσει σε νομικό παραστάτη, δικηγόρο, τη δικαστική εκπροσώπησή τους για τη διασφάλιση της ιδιωτικής τους περιουσίας.

Λαμβάνοντας υπόψη το γεγονός ότι το ελληνικό δημόσιο δεν είχε επί μακρόν την υποχρέωση να δηλώσει τα ακίνητά του κατά το στάδιο της κτηματογράφησης, επί της ουσίας, μιλάμε για μια αυτόματη δήμευση της ιδιωτικής ακίνητης περιουσίας εκείνων που, για οποιοδήποτε λόγο, δεν συμμετείχαν σε μία διοικητική διαδικασία καταγραφής της. Ή, ακόμα χειρότερα, εκείνων που, ενώ συμμετείχαν, τα ακίνητά τους θεωρήθηκαν ως αγνώστου ιδιοκτήτη από σφάλματα της διαδικασίας κτηματογράφησης, γεγονός το οποίο έχει σαφέστατα αντισυνταγματικό χαρακτήρα.

Θα πρέπει να καταργηθεί, συνεπώς, το αμάχητο τεκμήριο υπέρ του ελληνικού δημοσίου για τα αγνώστου ιδιοκτήτη ακίνητα, για όσους ιδιοκτήτες επιθυμούν να διορθώσουν τις λανθασμένες αρχικές εγγραφές του αγνώστου ιδιοκτήτη μέσω της δικαστικής οδού. Άλλως, θα πρέπει να παραταθεί η προθεσμία διόρθωσης των αρχικών εγγραφών τουλάχιστον μέχρι τη συμπλήρωση 20ετίας από την έναρξη λειτουργίας κάθε Κτηματολογικού Γραφείου, ώστε να ευθυγραμμιστεί με τον Αστικό Κώδικα, ο οποίος προβλέπει απώλεια κυριότητας λόγω 20ετούς έκτακτης χρησικτησίας.

Έτερο θέμα, το οποίο θίγει το παρόν νομοσχέδιο και δεν επαρκεί ο χρόνος για να μπορέσει κανείς να ασχοληθεί με όσα θέματα θίγονται με έναν τρόπο απαράδεκτο, είναι το ψηφιοποιημένο αρχείο Υποθηκοφυλακείων που δύναται, με Απόφαση του Διοικητικού Συμβουλίου του Νομικού Προσώπου Δημοσίου Δικαίου «ΕΛΛΗΝΙΚΟ ΚΤΗΜΑΤΟΛΟΓΙΟ» να παραχωρείται κατά κυριότητα και να παραδίδεται στο δήμο της τοποθεσίας του ακινήτου.

Κατ’ αρχήν, όταν λέτε «ψηφιοποιημένο αρχείο», προφανώς δεν εννοείτε τη φωτογράφηση, το σκανάρισμα, που είναι το αποτέλεσμα της άντλησης αρχείων από Υποθηκοφυλακεία, της κοπής των ραχών του, του βίαιου αυτού αποχωρισμού της ράχης από τα δημόσια έγγραφα, τα οποία σε πάρα πολλές περιπτώσεις καταστράφηκαν. Αυτό, από φήμες που κυκλοφορούν και νομίζω ότι -αφού το ανέφερε και προηγούμενος ομιλητής- αυτές οι φήμες προέρχονται από ανθρώπους, οι οποίοι υπήρξαν μάρτυρες γεγονότων.

Αυτή η καλούμενη ψηφιοποίηση, λοιπόν, σαφώς δεν είναι η φωτογράφηση. Πού βρίσκεται, λοιπόν, σήμερα, η ψηφιοποίηση, όπως κατά νόμο εννοείται ψηφιοποίηση; Δηλαδή, δημιουργία βάσης δεδομένων, όπου όλα τα στοιχεία από τα δημόσια έγγραφα, που φωτογραφήθηκαν και με ασφάλεια επιστρέφουν στα αρχεία των Υποθηκοφυλακείων, θα βρεθούν μέσα σε μία ψηφιακή βάση δεδομένων ορθά. Και θα ελεγχθεί αυτό ότι έχει γίνει ορθά. Και θα μπορεί κανείς να εντοπίσει ποιος ιδιοκτήτης συνδέεται με ποιόν ΚΑΕΚ και θα εντοπίζεται το συγκεκριμένο ακίνητο εκεί που πράγματι είναι.

Αγνοείτε, προφανώς, το θέμα της παράδοσης των αρχείων στους δήμους. Αγνοείτε, προφανώς, ότι ένα Υποθηκοφυλακείο δεν καλύπτει τη γεωγραφική περιοχή μόνο ενός δήμου, αλλά περισσότερων. Η μεταφορά του αρχείου σε δήμο, όπου ανήκει το ακίνητο, προϋποθέτει μια ιδιαίτερα επαχθή και χρονοβόρα διαδικασία κατανομής ανά δήμο όλου του αρχείου που, ψηφιακά μεν, μπορεί να πραγματοποιηθεί, αλλά το έγχαρτο αρχείο - Τόμοι Μεταγραφής Υποθηκών, Κατασχέσεων, Διεκδικήσεων - δεν είναι δυνατόν να διασπαστεί, καθώς σε κάθε τόμο υπάρχουν συμβόλαια από όλες τις περιοχές.

Παράδειγμα: Υποθηκοφυλακείο Δήμου Λαυρεωτικής. Στη χωρική αρμοδιότητα αυτού του Υποθηκοφυλακείου υπάγονται ακίνητα που βρίσκονται στην Κοινότητα Παλαιάς Φώκαιας που ανήκει στο Δήμο Σαρωνικού. Με ποια λογική, λοιπόν, θα περιέλθουν στην κατοχή του Δήμου Λαυρεωτικής και πώς θα αποσπαστούν αυτά για να μπορούν να περιέλθουν στο Δήμο Σαρωνικού;

Να επισημάνω ότι υπάρχει, λοιπόν, εντονότατη φήμη στο νομικό κόσμο ότι Υποθηκοφυλακεία στα οποία εκκρεμεί η παραλαβή των αρχείων των οποίων την ψηφιοποίηση αναθέσατε σε εργολάβους, δεν είναι εφικτό να παραλάβουν, διότι, έχει διαπιστωθεί από εποπτική αρχή ότι οι ράχες των τόμων έχουν κοπεί και δεθεί σε άσχετους τόμους και έχουν απολεσθεί δημόσια έγγραφα συμβολαίων και αγνοείται, επίσης, πότε θα παύσει η αναστολή της δυνατότητας έρευνας από νομικούς σε αυτά τα Υποθηκοφυλακεία όπου εκκρεμεί η παράδοση και επιστροφή των αρχείων.

Η δε δυνατότητα ελέγχου στα Υποθηκοφυλακεία που καταργήσατε και κατά συνέπεια έπαψε η ενημέρωση των βιβλίων μεταγραφών πράξεων καθιστά τις συναλλαγές βραδυφλεγή βόμβα. Το σύστημα μεταγραφών και υποθηκών ως βάση ηλεκτρονική δεν επιτρέπει την πρόσβαση ούτε σε δικηγόρους, ούτε σε συμβολαιογράφους. Αν είναι κάποιος τυχερός, για παράδειγμα, και αγοράσει ακίνητο που περιήλθε στον πωλητή μετά την κατάργηση του Υποθηκοφυλακείου θα αποκτήσει δικαίωμα εφόσον το ακίνητο δεν έχει εκποιηθεί σε τρίτον νωρίτερα.

Ο σοβαρός νομικός έλεγχος, οι βαθιές νομικές γνώσεις που απαιτούνται από τους προϊσταμένους που κρίνουν τη νομιμότητα των υπό καταχώρηση πράξεων αποτέλεσαν περιεχόμενο έγγραφης διαμαρτυρίας τους προς το Υπουργείο σας ήδη από αρχές Σεπτεμβρίου του 2024 ως προς τις ποινικές τους ευθύνες για την καθυστέρηση καταχώρισης πράξεων πέραν των πέντε εργάσιμων ημερών. Γι’ αυτό και αποσύρατε το άρθρο 12 και πολύ πράξατε. Θα θέλαμε να καταθέσετε το υπόμνημα τους στα πρακτικά της Επιτροπής, διότι, ανάμεσα σε άλλα επιχειρήματα μιλούν για την απομείωση προσωπικού των Κτηματολογικών Γραφείων, αλλά και για τις νέες μη λειτουργικές πλατφόρμες και αυτό είναι κάτι για το οποίο μπορώ να σας εγγυηθώ ότι συμβαίνει, ως Συμβολαιογράφος και η ίδια, μιλώντας σε επιστημονικές ομάδες με πάρα πολλούς συναδέλφους μου.

Η πλατφόρμα «πέφτει», είναι ανενεργή. Ειδικά μετά το χακάρισμα του Κτηματολογίου το καλοκαίρι και αλήθεια, έχει παρέμβει Εισαγγελέας γι’ αυτό συνέβη; Ποιο είναι το πόρισμα για τα αίτια του χακαρίσματος; Ποιες οι συνέπειες από την επεξεργασία προσωπικών δεδομένων των πολιτών; Τι έχει συμβεί μετά από τότε και γιατί οι πλατφόρμες από τότε και μετά διαρκώς «πέφτουν» και δε λειτουργούν;

Ενώ αναγνωρίσατε την αντισυνταγματικότητα της διάταξης στο άρθρο 12 που αποσύρατε, δέχεστε από την Ένωση Δικαστών και Εισαγγελέων το αίτημα τροποποίησης της διάταξης του άρθρου 2 της με αριθμό 11306 Ε/Ξ 2021/15-4-2021 Κοινής Υπουργικής Απόφασης των Υπουργείων Δικαιοσύνης, Ψηφιακής Διακυβέρνησης και Επικρατείας, με αντικείμενο την προσθήκη παράγραφος στην οποία θα ορίζεται ότι «οι κτηματολογικοί δικαστές και εφέτες τακτικοί και αναπληρωτές για την άσκηση των δικαιοδοτικών τους καθηκόντων κατά την επίλυση των κτηματολογικών διαφορών έχουν δικαίωμα πρόσβασης και έρευνας στις κτηματολογικές εγγραφές και τα κτηματολογικά στοιχεία που αφορούν σε όλα τα εγγραπτέα δικαιώματα και τους εγγραπτέους περιορισμούς της εξουσίας διάθεσης τέτοιων δικαιωμάτων που έχουν συσταθεί και καταχωριστεί στα κτηματολογικά βιβλία, στην απεικόνιση του ακινήτου, στα κτηματολογικά διαγράμματα, καθώς και στα αντίστοιχα αρχεία του άρθρου 1».

Σας το ζητούν οι Δικαστές, η Ένωση Δικαστών, οι Συμβολαιογράφοι. Οι Δικηγόροι γιατί δεν έχουν πρόσβαση; Γιατί δεν έχουν θέαση στο σύστημα μεταγραφών και υποθηκών; Από τότε που σταμάτησαν τα βιβλία κατασχέσεων να ενημερώνονται με φυσικό τρόπο, αλλά τηρούνται δήθεν με ηλεκτρονικό, ενώ στην πραγματικότητα δεν τηρούνται ή δεν ξέρουμε πως τηρούνται και αν υπάρχει επόπτης για το αν τηρούνται ορθά, υπάρχει ένα κυνήγι μαγισσών, ένα ραντεβού στα τυφλά, με υπαλλήλους κτηματολογικών γραφείων για να μπορέσουν οι δικηγόροι που εκπροσωπούν αγοραστές να μπουν με κωδικούς υπαλλήλου στο ΣΜΥ για να δουν αν υπάρχει κάποια εκποίηση, στην «Ελλάδα 2.0».

Θα ήθελα, όμως, να μιλήσω για την τεχνητή νοημοσύνη που εισάγετε. Είναι μια επικίνδυνη διάταξη και πρέπει να την αποσύρετε. Αν δεν αποσύρετε όλο το νομοσχέδιο, αποσύρετε όλο το κεφάλαιο για την τεχνητή νοημοσύνη. Θα μιλήσω επικαλούμενη τον λόγο ενός σπουδαίου νομικού που υπήρξε και δικός μου Καθηγητής στο Πανεπιστήμιο της Αθήνας, του τέως Προέδρου της Δημοκρατίας, Ακαδημαϊκού, Επίτιμου Καθηγητή του ΕΚΠΑ, Προκόπη Παυλόπουλου.

Με έναν άρτιο και επιστημονικά τεκμηριωμένο λόγο, εξέφρασε τις ακατέργαστες αγωνίες των πολιτών για ένα μετανθρωπικό, μεταδικαιϊκο, δυστοπικό μέλλον που δομείται ερήμην τους. Αυτό το μέλλον που προοιωνίζεται με την τεχνητή νοημοσύνη.

Λέει, λοιπόν, ο Καθηγητής: «Τα σύγχρονα μέσα ηλεκτρονικής τεχνολογίας δεν είναι σε θέση να συνάψουν καθ’ ολοκληρία και να ερμηνεύσουν τις δικαιοπραξίες του ιδιωτικού δικαίου διασφαλίζοντας με ικανοποιητικό τρόπο την αναγκαία συμφωνία τους με τις αρχές της καλής πίστης και των χρηστών ηθών, να αξιοποιήσουν επαρκώς και καταλλήλως διδάγματα κοινής πείρας, να αναγνωρίσουν συναλλακτικά ήθη και να συμπεράνουν σε τι συνίσταται η εν τις ιδίοις επιμέλεια. Ούτε πολύ περισσότερο μπορούν κατά την ερμηνεία και εφαρμογή των κανόνων του δημοσίου δικαίου να κατανοήσουν επακριβώς τι σημαίνει δημοκρατική αρχή, αρχή της αναλογικότητας, ως προς τους θεσμικούς καθορισμένους περιορισμούς των δικαιωμάτων, χρηστή διοίκηση, προστατευόμενη εμπιστοσύνη του διοικουμένου ή και να ασκήσουν στο ακέραιο διακριτική ευχέρεια λαμβανομένου υπόψη ότι η τελευταία εκ φύσεως και εξ ορισμού συνεπάγεται μεταξύ άλλων και στάθμιση αόριστων αξιολογικών εννοιών. Άρα, in concreto, αξιολόγηση και αντίστοιχη στάθμιση για τη λήψη απόφασης. Είναι πρόδηλο ότι απέχουν πολύ από την πραγματικότητα του θεσμικού υπόβαθρου της αντιπροσωπευτικής δημοκρατίας της διάκρισης των εξουσιών και του κράτους δικαίου εκείνοι που διαβλέπουν στο χώρο της νομικής επιστήμης το ενδεχόμενο μιας τέτοιας χρήσης σύγχρονων μέσων ηλεκτρονικής τεχνολογίας, ώστε να υποκαθιστούν έστω και σε ορισμένες περιπτώσεις στην πράξη τα θεσμοθετημένα όργανα της νομοθετικής, της εκτελεστικής και της δικαστικής εξουσίας, είτε κατά την παραγωγή των κανόνων δικαίου, είτε κατά την ερμηνεία και εφαρμογή τους στην πράξη γενικώς. Όλως αντιθέτως η δήθεν αυτόματη παραγωγή κανόνων δικαίου και κατά κύριο λόγο η προσφυγή σε δήθεν αυτόματες διοικητικές πράξεις και δικαστικές αποφάσεις εκτός από ανεδαφική είναι άκρως επικίνδυνη για την ίδια την ουσία του κράτους δικαίου και της αρχής της νομιμότητας, επέκεινα δε για την ίδια την ουσία κρίσιμων θεσμών της Αντιπροσωπευτικής Δημοκρατίας.». Προκόπης Παυλόπουλος.

Υπό τις συνθήκες αυτές, μόνο ο άνθρωπος δρώντας κατά περίπτωση ως αρμόδιος προς τούτο δημόσιος λειτουργός κατά τους κανόνες δικαίου της έννομης τάξης είναι σε θέση αφενός να δημιουργεί τους κατάλληλους και σύμφωνους με τις αρχές της δημοκρατικής οργάνωσης κανόνες δικαίου και αφετέρου να εκδίδει διοικητικές πράξεις και να απονέμει δικαιοσύνη υφ’ οιανδήποτε εκδοχή της, ενώ τα σύγχρονα μέσα ηλεκτρονικής τεχνολογίας στερούμενα αναμφιβόλως τεχνητής συνείδησης αδυνατούν να επιτελέσουν στο ακέραιο μια τέτοια αποστολή τουλάχιστον κατά τον περιορισμό του κράτους δικαίου και της δικαιοσύνης σε ένα δημοκρατικώς οργανωμένο και διοικούμενο κοινωνικό σύνολο.

Ευχαριστώ πολύ για τον χρόνο. Δεν θα επεκταθώ περαιτέρω. Είχα πάρα πολλά να πω και να κρίνω. Θα περιοριστώ σε αυτά και στις επόμενες συνεδριάσεις, θα επιχειρήσω να αναλύσω.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Προεδρεύων της Επιτροπής):** Τον λόγο έχει ο κ. Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** 29 χρόνια μετά την εισαγωγή του δικαίου του Κτηματολογίου στη χώρα μας ακόμα και σήμερα δεν έχει ολοκληρωθεί η κτηματογράφηση. Δεν έχει ολοκληρωθεί όταν είμαστε η τελευταία χώρα στην Ευρωπαϊκή Ένωση, αφού ακόμα και η Βουλγαρία την έχει ολοκληρώσει από το 2009.

Αυτό, κατά την άποψή μας, δεν περιποιεί τιμή στο ελληνικό κράτος. Οι αιτίες φυσικά είναι πολλές. Έχουν μεγάλες ευθύνες και οι ανάδοχοι, πάρα πολύ μεγάλες καθυστερήσεις υποστελέχωση προσωπικού, έλλειψη εξειδίκευσης προσωπικού των αναδόχων με αποτέλεσμα να έχουμε πάρα πολλές ανακριβείς εγγραφές στα κτηματογραφικά φύλλα και στους πίνακες και πάρα πολλές και πολύχρονες δικαστικές διαμάχες των πολιτών με το Κτηματολόγιο.

Όλα αυτά εδώ συνετέλεσαν, ώστε ακόμα και σήμερα να μην έχει υπάρξει μια συνολική εικόνα κτηματογράφησης στη χώρα μας. Το παρόν νομοσχέδιο παρότι τιτλοφορείται «Ολοκλήρωση Κτηματογράφησης» στην πραγματικότητα κατ’ όνομα ολοκληρώνεται η εικονογράφηση. Τι πρόκειται να γίνει; Το 2025 και υπό την πίεση του Ταμείου Ανάκαμψης και των δεσμεύσεων που έχει αναλάβει η κυβέρνηση, ουσιαστικά θα αναρτηθούν στο λειτουργούν Κτηματολόγιο όλοι οι κτηματολογικοί πίνακες και τα φύλλα ανεξαρτήτως του εάν υπάρχουν εκκρεμότητες.

Διότι, ακόμα και σήμερα, σε πάρα πολλές περιοχές έχουμε πάρα πολλές εκκρεμότητες. Έχουμε διεκδικήσεις από τις Δασικές Υπηρεσίες που θέλουν να εντάξουν τα ακίνητα στο δασικό χάρτη. Έχουμε πάρα πολλές διεκδικήσεις πολιτών, έχουμε αναρτήσεις κτηματολογικών φύλλων που είναι πολλές φορές εσφαλμένα.

Όλα αυτά, λοιπόν, θα αναρτηθούν, θα θεωρηθούν όλες οι προσωρινές κτηματολογικές εγγραφές ως αρχικές εγγραφές, με όλες τις εκκρεμότητες και τα σφάλματα που υπάρχουν, ανεξαρτήτως του τρόπου και της ποιότητας σύνταξης των Κτηματολογικών Γραφείων. Αυτό, κατά την άποψή μας, δεν συνιστά ολοκλήρωση της κτηματογράφησης, αντιθέτως ουσιαστικά θα δημιουργήσει ένα συνεχή κύκλο δικαστικών διαμαχών και ένα συνεχή κύκλο αμφισβητήσεων από τους πολίτες των δεδομένων στα κτηματολογικά φύλλα και τα διαγράμματα, οι οποίοι ήταν και οι χρηματοδότες του Κτηματολογίου και πλέον θα επωμίζονται το κόστος των δικαστικών αγώνων, θα πληρώνουν δικηγόρους, μηχανικούς, δικαστικούς επιμελητές. Αυτό δεν συνιστά ολοκλήρωση της κτηματογράφησης. Δεν είναι ολοκλήρωση να ολοκληρώνουμε κάτι τυπικά και ουσιαστικά να υπάρχουν πάρα πολλές εκκρεμότητες. Αυτό είναι κάτι που θα δημιουργήσει περαιτέρω ανασφάλεια δικαίου, διότι ουσιαστικά η φιλοσοφία του Κτηματολογίου ήταν να κατοχυρώσει την ιδιοκτησία των πολιτών και όχι απλώς να αναρτήσουμε φύλλα και πίνακες τα οποία περιέχουν πάρα πολλά σφάλματα, πάρα πολλές ελλείψεις και, στη συνέχεια, ο πολίτης, όπως ειπώθηκε, με την πάροδο του χρόνου και με τη φυσική ροή των δικαιοπραξιών να τις ολοκληρώσει με δικό του, φυσικά, κόστος και με δική του ευθύνη, πράγμα το οποίο θα δημιουργήσει περαιτέρω ανασφάλεια δικαίου και όχι ασφάλεια. Θα ήθελα, μάλιστα, να τονίσω πως υπάρχουν πάρα πολλές περιοχές, ειπώθηκε πριν, όπως η Χαλκιδική, στις οποίες έχουμε πάρα πολλές ανώμαλες δικαιοπραξίες, στις οποίες πολύ φοβάμαι ότι θα επικρατήσει ένα χάος διότι πολλοί πολίτες θα πρέπει να καταφύγουν στις αρμόδιες δικαστικές αρχές για να δώσουν τα ήδη ελλιπή δεδομένα στο Κτηματολόγιο. Αυτό δεν αποτελεί ολοκλήρωση, αποτελεί περαιτέρω χάος, περαιτέρω σύγχυση των πολιτών, οι οποίοι πλέον θα νοιώθουν περαιτέρω ανασφάλεια δικαίου και όλα αυτά την ώρα που σε πολλές περιοχές δεν έχουν αναρτηθεί καν ούτε τα προσωρινά κτηματολογικά στοιχεία. Κατά την άποψή μας αυτό είναι εντελώς βεβιασμένο και θεωρώ πως δεν θα συμβάλει στην ασφάλεια δικαίου στη χώρα μας.

Ένα άλλο πρόβλημα που έχουμε είναι πως πλέον τα αρχεία των υποθηκοφυλακείων θα ανατίθενται, με απόφαση του Ελληνικού Κτηματολογίου, στους δήμους, παραβλέποντας ότι σε πολλές περιπτώσεις τα χωρικά όρια αρμοδιότητας των υποθηκοφυλακείων είναι τελείως διαφορετικά από τα όρια των δήμων. Αυτό είναι ένα μεγάλο πρόβλημα το οποίο δεν ξέρουμε πώς θα λυθεί. Είναι μια μεγάλη παράλειψη, κατά την άποψή μας, είναι κάτι άκρως βεβιασμένο.

Θέλω να πω, επίσης, πως για πρώτη φορά εισάγεται η χρήση της τεχνητής νοημοσύνης σε πάρα πολλές εισηγήσεις στο Ελληνικό Κτηματολόγιο. Εμείς είμαστε εναντίον στο να υποκατασταθεί ο άνθρωπος, ο νομικός, που εισηγείται από την τεχνητή νοημοσύνη, διότι το σύστημα τεχνητής νοημοσύνης δεν θεωρούμε πως είναι σε θέση να κατανοήσει τις σύνθετες νομικές έννοιες, όπως, για παράδειγμα, η χρηστή διοίκηση και το κράτος δικαίου, δεν έχει, κατά την άποψή μας, τα επαρκή δεδομένα για να κατανοήσει τα εμπράγματα δικαιώματα και την ασφάλεια δικαίου που δημιουργείται από ελλιπή κτηματογράφηση. Δεν θέλουμε, λοιπόν, εμείς να υποκατασταθεί ο άνθρωπος από ένα σύστημα τεχνικής νοημοσύνης, το οποίο σε αρκετές περιπτώσεις, κατά την άποψής μας, θα βγάζει εντελώς λάθος εισηγήσεις. Δεν θεωρούμε ότι θα έχει την επάρκεια και τα επαρκή δεδομένα, ώστε να καταλήξει σε μια ασφαλή εισήγηση υπέρ του πολίτη.

Ένα άλλο θέμα που θέλουμε να θίξουμε. Μιλάμε για ψηφιοποίηση, μιλάμε για τεχνητή νοημοσύνη, ξεχνάμε, όμως, το θέμα της κυβερνοασφάλειας. Το θέμα δεν είναι, ξέρετε, να αναρτήσουμε κάποια δεδομένα ψηφιακά και τα έχουμε εκεί αναρτημένα. Το θέμα είναι αυτά τα δεδομένα να είναι ασφαλή. Πριν από λίγους μήνες υπήρξε χακάρισμα του Ελληνικού Κτηματολογίου. Δεν μάθαμε ποτέ τι έγινε και τι δεδομένα υπεκλάπησαν. Αυτό είναι πάρα πολύ σημαντικό. Το θέμα δεν είναι μόνο να κάνουμε μια ψηφιοποίηση του Κτηματολογίου και στη συνέχεια τα δεδομένα να υπόκεινται στον κάθε κακόβουλο χάκερ ο οποίος μπορεί να υποκλέψει προσωπικά δεδομένα μέσα από τη βάση του Ελληνικού Κτηματολογίου. Πρέπει και να τα προστατεύσουμε. Περιμένουμε να δούμε τι θα μας πουν γι’ αυτό το θέμα και οι τεχνικοί της ασφάλειας. Είναι πάρα πολύ σοβαρό και πάρα πολύ σημαντικό ζήτημα.

Εν κατακλείδι, θα ήθελα να πω ότι με το παρόν νομοσχέδιο δεν ολοκληρώνεται το Κτηματολόγιο παρά μόνο ουσιαστικά θα αναρτήσουμε κτηματολογικά φύλλα και πίνακες με πάρα πολλές ελλείψεις και πάρα πολλές εκκρεμότητες. Ο μέσος Έλληνας πολίτης θα συνεχίσει να επωμίζεται το κόστος πάρα πολλών κτηματολογικών εγγραφών, θα συνεχίσει να πηγαίνει στα δικαστήρια διότι ακριβώς θα έχουμε πάρα πολλές εκκρεμότητες και πάρα πολλές δικαστικές διαμάχες. Άκρως προβληματικό, όπως είπαμε, θα είναι το γεγονός ότι πάρα πολλοί δήμοι δεν ξέρουμε εάν έχουν τη δυνατότητα να τηρήσουν τα αρχεία των υποθηκοφυλακείων και κατά την άποψή μας αυτό είναι λάθος και, επίσης, θα δώσουμε με το σύστημα της τεχνητής νοημοσύνης να κάνει νομικές εισηγήσεις χωρίς να έχει την ικανότητα κατά άποψή μας να επιλαμβάνεται πολύπλοκες και σύνθετες νομικές έννοιες, τις οποίες ένας νομικός μπορεί να τις αντιληφθεί. Δεν ξέρουμε κατά πόσο θα μπορέσει αυτό να προχωρήσει.

Εμείς, λοιπόν, επιφυλασσόμαστε επί της Ολομέλειας, θα τοποθετηθούμε πιο αναλυτικά στα άρθρα, όμως, θα θέλαμε να πούμε ότι, πραγματικά, μας προβληματίζει το γεγονός της βεβιασμένης «ολοκλήρωσης» της κτηματογράφησης την ώρα που υπάρχουν πάρα πολλές ελλείψεις και πάρα πολλές εκκρεμότητες. Αυτό δεν είναι ολοκλήρωση της κτηματογράφησης, είναι, ουσιαστικά, μία διαιώνιση των ελλείψεων στο Ελληνικό Κτηματολόγιο. Αυτό είναι πάρα πολύ σημαντικό και δεν πρέπει να νομοθετούμε υπό την πίεση του Ταμείου Ανάκαμψης και των δεσμεύσεων μόνο παραβλέποντας την ασφάλεια δικαίου η οποία προέχει για εμάς και πρέπει ο κάθε πολίτης να νιώθει κατοχυρωμένος αναφορικά με την ιδιοκτησία του.

Για τα υπόλοιπα, λοιπόν, θέματα θα τα πούμε στις υπόλοιπες συνεδριάσεις και στην Ολομέλεια.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Προεδρεύων της Επιτροπής)**: Τον λόγο έχει ο Υπουργός, κ. Παπαστεργίου.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης)**: Κύριε Υφυπουργέ, κυρίες και κύριοι Βουλευτές, λείπει ο κ. Καραμέρος, οπότε δεν θα απαντήσω στα ζητήματα της Διεθνούς Έκθεσης. Είμαι βέβαιος πως και εκείνοι, πριν το 2019, θα είχαν περίπτερο αλλά δύσκολα θα το γέμιζαν, εδώ που τα λέμε, με την ανεπάρκεια έργων ψηφιακής διακυβέρνησης την εποχή εκείνη.

Πάμε στο Κτηματολόγιο και στο πολύ σημαντικό νομοσχέδιο το οποίο ετοίμασε ο Υφυπουργός, αρμόδιος για το Κτηματολόγια, με την ομάδα του. Ξεκάθαρα είναι το μεγαλύτερο έργο πληροφορικής το οποίο τρέχει τα τελευταία χρόνια στην Ελλάδα και είναι ένα έργο πληροφορικής μαζί, φυσικά, με όλο το υπόλοιπο αντικείμενο το οποίο υπάρχει και τα ζητήματα τα οποία προκύπτουν και τα οποία είναι δυσεπίλυτα, πήραν δεκάδες χρόνια, αλλά πλέον βλέπουμε φως στο τούνελ , βαίνουμε προς το τέλος. Είναι ξεκάθαρα ένα πολύ δύσκολο έργο, γιατί, επιτέλους, θα καταλάβουμε τι έχουμε και πού το έχουμε. Θέλει να συνεχίσουμε την προσπάθεια, είμαστε πεπεισμένοι πως και με αφορμή το Ταμείο Ανάκαμψης αλλά, κυρίως, με αφορμή το γεγονός ότι η έλλειψη σωστής κτηματογράφησης δρα κόντρα στην ανάπτυξη, θα τα καταφέρουμε έως το τέλος του 2025. Βέβαια, δεν είναι μόνο το έργο της Κτηματογράφησης αλλά και το έργο της ψηφιοποίησης, που είναι εξίσου σημαντικό για να μπορέσουμε πλέον σε μια σύγχρονη χώρα, με σύγχρονους τρόπους και με ακρίβεια, να μπορούμε να αναζητήσουμε πληροφορίες που ανατρέχουν στους τίτλους και τα υπόλοιπα σημαντικά έγγραφα κτηματογράφησης.

Θα μιλήσω μόνο για τα τρία, γιατί για τα υπόλοιπα θα μιλήσει και θα δώσει απαντήσεις ο Υφυπουργός, Κώστας Κυρανάκης – άρθρα, 27, 28 και 29, τα οποία ξεφεύγουν από την φιλοσοφία του Κτηματολογίου, αλλά είναι εξίσου σημαντικά.

Στο άρθρο 27, κάνουμε κάτι το οποίο θεωρώ πάρα πολύ σημαντικό. Δεκάδες φορές πάρα πολλοί πολίτες ταλαιπωρήθηκαν διότι δεν μπορούσε το δημόσιο να τους ειδοποιήσει για διάφορα ζητήματα που είχαν. Αυτό το οποίο κάνουμε πλέον είναι πως ζητάμε από τους πολίτες να μας πουν, εάν έχουν σχέση με την ψηφιακή διακυβέρνηση, το κινητό τους τηλέφωνο ή το email τους για να μπορούν να ειδοποιηθούν, ενώ, εάν δεν έχουμε σχέση και δεν θέλουν να έχουν σχέση, τουλάχιστον τη μόνιμη κατοικία τους για να μπορεί το δημόσιο να τους ειδοποιεί για ζητήματα τα οποία τους αφορούν.

Στο άρθρο 28, σε συνέχεια του 27, είναι κάτι το οποίο αντιμετώπισα και με την προηγούμενη ιδιότητά μου αυτή του Δημάρχου ότι πάρα πολλές φορές δεν μπορούσαν να ειδοποιηθούν πολίτες για διάφορα κρίσιμα ζητήματα. Ένα πολύ τελευταίο που αφορά και την περίοδο που πέρασε είναι η ειδοποίηση για υποχρεώσεις, όπως οι καθαρισμοί οικοπέδων. Οι δήμοι τότε αναγκάζονταν να στείλουν συστημένες επιστολές σε διευθύνσεις που είχαν ή δεν είχαν. Οι συστημένες επιστολές σε ποσοστό λιγότερο από 15% πήγαιναν τελικά στον πραγματικό αποδέκτη, με αποτέλεσμα να μην ειδοποιούνταν ο πολίτης, να μη γνώριζε τις υποχρεώσεις του, να μη γνώριζε πιθανώς ότι συνέτρεχαν προθεσμίες και να έχανε τις προθεσμίες αυτές. Πλέον, όλη αυτή η διαδικασία θα μπορεί να γίνεται και ψηφιακά και θα μπορεί καταρχάς να γίνεται ψηφιακά μέσα από τη θυρίδα του πολίτη, κάτι πάρα πολύ σημαντικό το οποίο ζητά η αυτοδιοίκηση αλλά όχι μόνο αυτή.

Τέλος, σχετικά με το άρθρο 29. Σε μια εποχή που πλέον όλο και περισσότερες ψηφιακές υπηρεσίες δίνονται στους πολίτες, αντικειμενικά, ο τρόπος αυθεντικοποίησης με ένα μόνο κωδικό στην ουσία, με το username και το password, οι κωδικοί του taxis, εκ των πραγμάτων αρχίζουν να μην φαίνονται ως ο πλέον ασφαλής τρόπος. Με το άρθρο 29 πλέον έχουμε έτοιμο ένα νέο τρόπο αυθεντικοποίησης, αυτοί λέγονται διπλού παράγοντα, 2FA, ή και τριπλού παράγοντα εάν χρειαστεί, στην ουσία πλέον εισάγουμε το νέο τρόπο αυθεντικοποίησης στο ελληνικό δημόσιο, θα το συνδυάσουμε και με την απόκτηση των νέων ταυτοτήτων ή οποιαδήποτε άλλη στιγμή κάποιος πολίτης βρεθεί σε ΚΕΠ ή βρεθεί μπροστά σε ένα Αστυνομικό Τμήμα προκειμένου να αποκτήσει τη νέα του ταυτότητα, να νιώθουμε και να είμαστε όλοι πολύ πιο ασφαλείς χρησιμοποιώντας πλέον τους πιο κατάλληλους και πιο ασφαλείς τρόπους αυθεντικοποίησης για τις ψηφιακές υπηρεσίες του δημοσίου, αλλά και ιδιωτών καθώς πάρα πολλές φορές πλέον φορείς υγείας ή άλλοι φορείς μας ζητάνε να χρησιμοποιούμε αυτούς τους κωδικούς, να είναι αυτοί οι κωδικοί το κεντρικό κλειδί αυθεντικοποίησης των πολιτών στο ελληνικό αλλά και στο ψηφιακό ιδιωτικό κομμάτι των ψηφιακών υπηρεσιών.

Με αυτές τις παρατηρήσεις και όντας στη διάθεσή σας να λύσουμε οποιαδήποτε απορία σε σχέση με την κτηματολόγηση, θέλω να συγχαρώ την ομάδα του Υπουργείου και του Υφυπουργού για τη δουλειά που έκαναν.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Προεδρεύων της Επιτροπής):**  Τον λόγο έχει ο Υφυπουργός, κ. Κωνσταντίνος Κυρανάκης.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κατ’ αρχάς, να ευχαριστήσω τους συναδέλφους και όσους φορείς, αλλά και πολίτες ατομικά συμμετείχαν στη διαβούλευση τις τελευταίες εβδομάδες. Είναι ένα νομοσχέδιο το οποίο επεξεργαζόμαστε αρκετούς μήνες. Δεν είναι σε καμία περίπτωση πρόχειρο, όπως αδίκως νομίζω μας κατηγορήσατε κάποιοι, ούτε πάμε να τελειώσουμε μια διαδικασία όπως όπως και λυπάμαι αν προσπαθούν συνάδελφοι να δημιουργήσουν αυτές εντυπώσεις για λόγους που δεν γνωρίζω.

Προσέρχομαι σε αυτή τη συζήτηση πραγματικά με διάθεση συνεννόησης. Έχω ούτως η άλλως πει τους προηγούμενους μήνες, ότι οι ολοκλήρωση του κτηματολογίου είναι πραγματικότητα μια προσπάθεια του ελληνικού κράτους και του κάθε πολίτη ξεχωριστά να συνεννοηθούμε μεταξύ μας. Να συνεννοηθούμε μεταξύ μας για το τι είναι ποιανού, που αρχίζει και πού τελειώνει η περιουσία του καθενός, πού αρχίζει και πού τελειώνει η περιουσία του κράτους, τι είναι δασικό και τι δεν είναι, τι είναι αρχαιολογικό και ούτω καθεξής.

Θέλω σε αυτό το σημείο να συνειδητοποιήσουμε το εξής. Σε όλη αυτή την προσπάθεια που γίνεται εδώ και τρεις δεκαετίες και σωστά αναφέρετε όλοι ότι δεν μπορούμε να δεχθούμε ένα καθεστώς συνεχών παρατάσεων και συνεχών καθυστερήσεων γιατί είναι όντως ντροπή για την Ελλάδα να είμαστε η μοναδική χώρα χωρίς να κτηματολόγιο και για αυτό είμαστε αποφασισμένοι να το τελειώσουμε και να το ολοκληρώσουμε.

Θέλω να σταθούμε λίγο στο εξής. Κάθε νοητή γραμμή η οποία χαράσσεται πάνω στο έδαφος, πάνω στο χάρτη, η οποία οριοθετεί τη δική σας περιουσία από τη δική μου είναι μια πιθανή εστία σύγκρουσης, είναι μια πιθανή εστία διεκδίκησης, είναι μία πιθανή εστία κατάληξης στα ελληνικά δικαστήρια ή πάντως αντιμετωπίσεις διοικητικά από το Νομικό Πρόσωπο Δημοσίου Δικαίου πλέον Ελληνικό Κτηματολόγιο για το ποιος έχει δίκιο και το ποιος έχει άδικο. Άρα, είναι πάρα πολύ λογικό όλη αυτή η κατάσταση την οποία περιγράφετε και την αποδίδετε εξ ολοκλήρου σε εμάς με τις συνεχείς ας πούμε εκκρεμότητες δικαστικές ή μη, το χάος το οποίο περιγράφετε να εντοπίζεται στα βιώματα που έχει ο καθένας στην κάθε περιοχή, ειδικά στην ελληνική περιφέρεια. Ειδικά στην ελληνική επαρχία όπου τα πολεοδομικά όρια δεν είναι σαφή.

Νομίζω, καταλαβαίνουμε όλοι, όταν υπάρχουν αγροκτήματα των οποίων οι τίτλοι ή η αιτία κτήσης τους μπορεί να πηγαίνει πίσω στην οθωμανική αυτοκρατορία ή να πηγαίνει σε πράξεις του ελληνικού κράτους το 1880 και αυτά έρχονται και σκάνε σήμερα, όλες αυτές οι οριοθετήσεις, κάθε τοπογραφικό διάγραμμα, κάθε οριοθέτηση μιας περιουσίας είναι εστία πιθανών συγκρούσεων και διεκδικήσεων. Άρα, λοιπόν, αυτό αν δεν το συνειδητοποιήσει κανείς, δεν νομίζω ότι μπορεί να αντιληφθεί τι σημαίνει χαράσσω κτηματολόγιο στην Ελλάδα το 2024.

Θα περιμένω να επιστρέψει ο συνάδελφος από τον Συριζα για να απαντήσω στα σημεία τα οποία ανέφερε και θα ξεκινήσω από το ΠΑΣΟΚ που εκφράζει ελπίζω καλοπροαίρετα αυτήν την ανησυχία για το κατά πόσο η νέα διαδικασία θα αντικρούσει ας πούμε στις επιταγές του Ταμείου Ανάκαμψης.

Κατ’ αρχάς, να πω ότι με συγκινεί η προσπάθεια όλων σας να μας βάλετε σε σωστές ράγες και να είμαστε καλοί μαθητές απέναντι στο Ταμείο Ανάκαμψης. Μου κάνει εντύπωση από τη πλευρά της αντιπολίτευσης, μιας και κανείς από εσάς δεν συμμετείχε στην κατάρτιση του Ταμείου Ανάκαμψης, ούτε συμμετέχει στις συνομιλίες που γίνονται με αυτούς τους φορείς. Εν πάση περιπτώσει το προσπερνώ. Αυτό το οποίο κάνουμε συνάδελφε, δεν είναι κανένας αιφνίδιος θάνατος. Είναι στην πραγματικότητα η τήρηση, η αυστηρή τήρηση των ούτως ή άλλως εκτροχιασμένων διαγραμμάτων που δεν έχουν τηρήσει οι ανάδοχοι, με βάση τις συμβατικές τους υποχρεώσεις. Ερχόμαστε λοιπόν και στο τελευταίο στάδιο, στο τελευταίο κατοστάρι το οποίο θα μας οδηγήσει στην ολοκλήρωση στο τέλος του 2025, τελευταία περιοχή η οποία θα ενταχθεί στο Ελληνικό Κτηματολόγιο είναι η Ρόδος και η Κως. Προφανώς και να πω ότι δεν είμαστε στο 0% για να πάμε στο 100%, είμαστε αυτή τη στιγμή στο 52%. Τον Ιανουάριο θα είμαστε περίπου στο 75%, προς την άνοιξη θα πάμε στο 85%, το καλοκαίρι ή τον Σεπτέμβριο θα είμαστε πάνω από το 90% και θα φτάσουμε στο 100% τέλος του 2025.

Αυτές, λοιπόν, οι ρυθμίσεις δίνουν δυνατότητες στη συνεργασία κτηματολογίου και αναδόχων μελετητών κτηματογράφησης τους οποίους σωστά καλείτε στην αυριανή διαβούλευση, να κάνουμε τι στην πραγματικότητα; Όταν έχουμε μια περιοχή η οποία έχει μελετηθεί, έχει κτηματογραφηθεί, τι έχουμε; Κάθε σπιθαμή γης σε αυτή την περιοχή έχει αντιστοίχιση σε έναν κωδικό αριθμό ελληνικού κτηματολογίου, έναν ΚΑΕΚ. Άρα, ο στόχος λοιπόν μιας μελέτης ποιος είναι; Να οριοθετήσει τις περιουσίες και να μην υπάρχει ας πούμε ορφανή γη. Να μην ξέρουμε σε ποιον ανήκει. Αυτή είναι η βασική του ευθύνη. Η προ ανάρτηση την οποία αναφέρατε δεν προβλέπεται πουθενά νομοθετικά μέχρι τώρα. Πουθενά. Άρα, λοιπόν, όταν ερχόμαστε και λέμε, ότι σε κάποιες μελέτες από αυτές που έρχονται και έχουν καθυστερήσει γιατί για παράδειγμα στην Κρήτη που είναι πολύ προβληματική περίπτωση είχαμε έναρξη δηλώσεων το 2021 και 2022 και σε κάποιες περιπτώσεις 2018. Ειδικά σε περιοχές όπως η Κρήτη, που έχει έντονο επενδυτικό ενδιαφέρον, έχει πολλές συναλλαγές, έχει πολλές επιγενόμενες πράξεις στις συναλλαγές των ακινήτων, όταν αποτυπώνεις μια φωτογραφία της στιγμής πριν από 2,3,4 χρόνια, δεν μπορεί αυτό να αποτελεί ένα αξιόπιστο παραδοτέο κτηματογράφησης μετά από την πάροδο τόσων ετών και τόσων πολλών επιγενόμενων πράξεων.

Άρα, λοιπόν, η πρακτική των προηγούμενων δεκαετιών που έλεγε «Ξεκινάω μια μελέτη και βλέπουμε», «Να γίνει σωστά» λέγαμε. Δεν γίνεται σωστά κύριοι συνάδελφοι. Πρέπει να με πιστέψετε σε αυτό. Όταν έχουμε ανάρτηση, δηλαδή τη φωτογραφία της στιγμής, ότι στη τάδε περιοχή αυτό ανήκει σε αυτόν και έχουν περάσει από τότε σε κάποιες μελέτες από αυτές που επηρεάζονται από τις διατάξεις νομοσχεδίου πέντε χρόνια, αυτό δεν είναι ασφάλεια δικαίου σε καμία περίπτωση. Διότι, είχε ευθύνη ο ανάδοχος να περάσει και να περνάει καθημερινά τις επιγενόμενες πράξεις οι οποίες σε περιβάλλον δικαιϊκό πήγαιναν στο υποθηκοφυλακείο και τον υποχρέωνε τον Έλληνα πολίτη το υποθηκοφυλακείο να του πει «Α, θες να πουλάει το σπίτι σου; Δώσε μου και μια δήλωση κτηματογράφησης και πήγαινε σε δύο εκπροσώπους του ελληνικού κράτους, και τον ανάδοχο κτηματογράφησης και το υποθηκοφυλακείο για να μπορέσεις να ολοκληρώσεις». Και αυτές οι δύο καταστάσεις, οι παράλληλες, ερχόντουσαν μετά από χρόνια στο λειτουργούν και τι πιο σύνηθες; Είχαν λάθη. Είχαν λάθη και εκκρεμότητες όπως σωστά είπατε. Για ποιο λόγο λοιπόν αυξάνεται το ποσοστό λαθών; Διότι, περνούν πάρα πολλά χρόνια και χρόνος και πράξεις και η ζωή προχωρά σε περιοχές που αυτές οι μελέτες διαρκούν πολύ παραπάνω από το συμβατικό τους όριο καταρχάς, αλλά και πολύ παραπάνω το λογικό όριο. Άρα, λοιπόν, τι κάνουμε εδώ; Κάναμε σύντμηση κάποιων διαδικασιών στην προανάκριση και στην ανάρτηση, και κάναμε και σύντμηση παραδοτέων. Δηλαδή, θα σας μεταφέρω μια πρακτική που δεν υποχρεωμένοι να τη γνωρίζετε, αλλά για την αξία του επιχειρήματος θα σας μεταφέρω. Πολύ ανάδοχοι όταν φτάνει η ώρα της περαίωσης ή όταν φτάνει η ώρα του παραδοθέντος ανάρτησης, δίνουν ένα αρχείο· την κτηματολογική τους βάση. Είναι ένα ηλεκτρονικό αρχείο το οποίο περνά μέσα από ελέγχους, οι οποίοι σήμερα πριν έρθουμε εμείς δηλαδή στο Υπουργείο έχουν και χρήση τεχνητής νοημοσύνης. Πριν έρθουμε εμείς το επαναλαμβάνω. Και αυτοί οι έλεγχοι δείχνουν αν το παραβατέο έχει πάνω από ένα ποσοστό λαθών ή όχι.

Αυτή η διαδικασία σήμερα, πριν αλλάξει το οτιδήποτε. Αυτό, λοιπόν, το παραδοτέο, ακριβώς επειδή υπήρχε αυτή η χαλαρότητα στο πότε θα παραδώσω τη σύμβαση μου, δύο και τρεις και σε κάποιες περιπτώσεις και τέσσερις φορές, πηγαινοερχόταν. Και έτσι περνούσαν οι μήνες, τα χρόνια και στο ενδιάμεσο είχαμε επιγενννώμενες πράξεις με τρανό παράδειγμα περιπτώσεις όπως η Λέσβος, που λέτε και εσείς, που παρότι είχε ολοκληρωθεί μία κτηματογραφική διαδικασία στο παρελθόν, ακριβώς λόγω αυτού του πολύ μεγάλου χρονικού διαστήματος, έχει σήμερα – σωστά λέει η κυρία Κομνηνάκα - πάρα πολλά προβλήματα. Γι’ αυτό δεχτήκαμε και αύριο να παραστούν και οι μηχανικοί της Λέσβου για να μπορέσουμε να τους ακούσουμε και να δώσουμε λύση στο πρόβλημα.

Άρα, λοιπόν, θα σας παρακαλούσα να δείτε ξανά τις διατάξεις με αυτό το πνεύμα το οποίο καταθέτω σήμερα και αν όντως βλέπετε κάτι το οποίο σας γεννά ανασφάλεια ή να ακούσουμε και αύριο τους αναδόχους και θεωρείτε ότι γεννά ανασφάλεια, θα το ξαναδούμε. Θα δεχόμουν την κριτική σας αν σήμερα η κατάσταση ήταν αψεγάδιαστη. Δηλαδή, αν οι μελέτες, οι οποίες ξεκίνησαν επί προηγούμενων κυβερνήσεων και έχουν διαρκέσει έως και 10 χρόνια, κατέληξαν σε ένα παραδοτέο, το οποίο δεν έχει λάθη και πηγαίνει ο κόσμος στα κτηματολογικά γραφεία και λέει ότι όλα είναι τέλεια. Δεν έχει εκκρεμότητες, δεν έχει λάθη. Δεν είναι έτσι και το ξέρετε. Το βιώνετε, το ξέρετε και το ξέρουμε.

Εδώ, λοιπόν, τι κάνουμε στην πραγματικότητα; Το κράτος έρχεται να πάρει ξανά τον έλεγχο της σωστής κτηματογράφησης. Να παραδώσουν οι ανάδοχοι αυτά τα οποία έχουν κάνει. Να παραδώσουν με τις διαδικασίες τις οποίες βλέπουν και οι προηγούμενοι νόμοι και οι διατάξεις του πρώτου κεφαλαίου αυτού του νομοσχεδίου και θα έχει δυνατότητα πλέον ο πολίτης αντιμέτωπος με έναν μόνο φορέα και ένα σύστημα ενιαίων κανόνων, ό τι χρειάζεται να το δηλώσει και ό,τι χρειάζεται να το διορθώσει. Αυτός είναι ο στόχος μας. Ενιαίοι κανόνες για όλους το 2025. Για να σταματήσει η σύγχυση, να σταματήσει το «μπαλάκι» ευθυνών μεταξύ Γραφείων Κτηματογράφησης, Υποθηκοφυλακείων και Κτηματολογικών Γραφείων. Να υπάρχει ένας φορέας στον οποίο θα απευθύνεται ο πολίτης για να μπορέσει να δηλώσει και να διορθώσει.

Ανοίγω μία μικρή παρένθεση για την παρατήρηση που έκανε η συνάδελφος από τη «ΝΙΚΗ». Είπατε κάτι το οποίο συζητήσαμε και πέρσι για τους ενιαίους κανόνες νομικού ελέγχου σε κάθε κτηματολογικό γραφείο και μας ζητήσατε να κάνουμε κάτι το οποίο έχουμε κάνει ήδη. Μου κάνει εντύπωση που δεν το γνωρίζετε. Αν μπείτε σήμερα στο ktimatologio.gr, στην αρχική του σελίδα, είναι διαθέσιμο το εγχειρίδιο ενιαίων κανόνων νομικού ελέγχου, το οποίο κάθε δύο βδομάδες συνεδριάζει η αρμόδια επιτροπή, στην οποία συμμετέχουν συμβολαιογράφοι, δικηγόροι, προϊστάμενοι και συμφωνούν για κάθε «γκρίζο» ζήτημα πώς ρυθμίζεται. Αυτό, λοιπόν, είναι διαθέσιμο σήμερα. Μου κάνει εντύπωση που πριν κάνετε την κριτική σας απέναντι στον πολιτικό σας αντίπαλο, δεν το έχετε ψάξει καν. Να το ελέγξετε.

Συνάδελφε του ΠΑΣΟΚ, βεβαίως, εάν υπάρχουν και άλλα ζητήματα γιατί έχει και άλλα άρθρα το νομοσχέδιο, εδώ είμαστε να τα συζητήσουμε και επί των άρθρων.

Επανέρχομαι στις παρατηρήσεις του συναδέλφου του ΣΥΡΙΖΑ. Επαναλαμβάνω το πνεύμα με το οποίο προσέρχονται στη σημερινή συζήτηση και το οποίο είναι πνεύμα συνεννόησης, για να μπορέσουμε να βρούμε λύσεις μαζί. Όπως σωστά αναφέρθηκε νωρίτερα από τον κύριο Λοβέρδο, δεν έχει ιδεολογικό χαρακτήρα το νομοσχέδιο. Έχει έναν χαρακτήρα, το οποίο διαπερνά και ξεπερνά δεκαετίες πολλών κυβερνήσεων και διοικήσεων. Άρα, πρέπει να δούμε όλοι μαζί πώς θα καταλήξουμε σε κάτι το οποίο να είναι αποδεκτό.

Κύριε Καραμέρο, αναδίπλωση - θα ήθελα να μου το εξηγήστε αυτό - δεν υπάρχει. Η λέξη «περαίωση» κανονικά καταγράφεται και αναφέρεται μέσα στις διατάξεις του πρώτου κεφαλαίου του νομοσχεδίου. Σε περαίωση καταλήγει όλη αυτή η μέθοδος. Οι προηγούμενες νομοθετικές προσπάθειες δεν ήταν τρεις, όπως αναφέρετε. Άλλο ένα νομοσχέδιο είχε έρθει πέρσι το Δεκέμβριο και δύο διατάξεις σε ένα άλλο νομοσχέδιο του Υπουργείου Ψηφιακής Διακυβέρνησης. Το προηγούμενο νομοσχέδιο 5076 που ψηφίστηκε, ωστόσο, θέλω να τονίσω ότι αφορά κυρίως σε διαδικασίες του λειτουργούντος κτηματολογίου, τις μεταβιβάσεις ακινήτων, την απλοποίηση του νομικού ελέγχου, τον ψηφιακό φάκελο μεταβίβασης. Πράγματα τα οποία επειδή έχει σημασία να λογοδοτούμε κιόλας στους πολίτες, αλλά και στο Σώμα, θα ήθελα να αναφέρω ότι διπλασίασαν από τους ίδιους υπαλλήλους τον όγκο των αποφάσεων.

Οι ίδιοι οι προϊστάμενοι, οι ίδιοι οι δημόσιοι υπάλληλοι, οι οποίοι έχουν στα χέρια τους τα νομοθετικά, τα ψηφιακά και τα θεσμικά εργαλεία κατάφεραν από το διάστημα που μεσολάβησε - περίπου ένας χρόνος - να πάμε από τις 16.000 αποφάσεις μηνιαίως στις 32.000 αποφάσεις μηνιαίως. Και μάλιστα στην Αθήνα, που σωστά είχατε κάνει πολύ μεγάλη κριτική όλοι σας και συνεχίζει να έχει προβλήματα η Αθήνα, είχαμε εννιαπλασιασμό αποφάσεων. Πέρσι το Ιούλιο, Σεπτέμβριο - δεν βάζω τον Αύγουστο που είναι καλοκαιρινός μήνας - είχαμε περίπου 632, αν θυμάμαι καλά, αποφάσεις και φτάσαμε να έχουμε πάνω από 5500. Αυτά έγιναν και εγώ αναγνωρίζω την πολύ μεγάλη υπεράνθρωπη προσπάθεια των προϊσταμένων ακριβώς διότι τους δώσαμε δυνατότητες με το νόμο που ψηφίσαμε, τον 5076, ο οποίος απλοποίησε τις πολυπλοκότητες και τις γραφειοκρατικές αγκυλώσεις που υπήρχαν πριν και τους δώσαμε κάποια ψηφιακά εργαλεία.

Έρχομαι τώρα, λοιπόν, στην κριτική που μας κάνατε για το σύστημα τεχνητής νοημοσύνης. Δεν θέλω να έχετε στο μυαλό σας ότι εδώ υπάρχει κάτι φοβερά βαρύγδουπο και κάτι φοβερά θαυματουργό και προερχόμενο από το μέλλον. Η υπάρχουσα τεχνολογία, η οποία είναι διαθέσιμη εδώ και δύο χρόνια με τα μεγάλα γλωσσικά μοντέλα τα λεγόμενα LLM, τι δυνατότητες δίνει; Δίνει δυνατότητα σε ένα σε ένα πληροφοριακό σύστημα να διαβάσει σε φυσική γλώσσα. Μέχρι τώρα, οι υπολογιστές καταλάβαιναν δομημένη πληροφορία. Πράγματα τα οποία ήταν σε κελιά, σε κουτιά, σε στήλες του excel. Τα γλωσσικά μοντέλα τεχνητής νοημοσύνης, όπως αυτό που χρησιμοποιούμε εδώ, μπορούν και διαβάζουν ένα κείμενο σε φυσική γλώσσα, ένα οποιοδήποτε κείμενο και αντιλαμβάνονται τι πρέπει να καταχωρήσουν, σε ποιο πεδίο. Μετατρέπουν, δηλαδή, ένα άναρχο για πληροφοριακά δεδομένα σύνολο δεδομένων, ένα ελεύθερο κείμενο, σε μια καταχώριση εφόσον χρειαστεί. Άρα, λοιπόν, εδώ έχουμε μια απλή εφαρμογή, η οποία σε συνεργασία με την OpenAI - και μιας και μας έχετε ρωτήσει πληρώνεται από την πλαισιακή Σύμβαση που έχει το Ελληνικό Δημόσιο με τη Microsoft, διότι η Microsoft είναι βασικός μέτοχος της OpenAI. Διαβάζεται το κείμενο του συμβολαίου σε φυσική γλώσσα, αντιλαμβάνεται το σύστημα τι είδους πράξη αναφέρετε μέσα στο συμβόλαιο και μέσα από τους συγκεκριμένους 10, 15 νομικούς κανόνες αναλόγως το είδος πράξης, οι οποίοι πρέπει να εφαρμοστούν, δίνει μια εισήγηση για το κατά πόσο αυτός ο νομικός κανόνας, δηλαδή ένα τυπικό παράδειγμα, αν περιλαμβάνεται μέσα στο συμβόλαιο ο ΕΝΦΙΑ. Αυτό για να το συνειδητοποιήσουμε, μέχρι τώρα έπαιρνε ο προϊστάμενος σε χαρτί ένα πολυσέλιδο συμβόλαιο, έβγαζε τα μάτια του ο άνθρωπος, το διάβαζε πολλές ώρες, σημείωνε με το στυλό αυτά τα οποία θεωρούσε ότι έπρεπε να ελέγξει μετά. Έπαιρνε μετά ένα άλλο έγγραφο, το οποίο είναι συνυποβαλλόμενο, το έβλεπε με το μάτι κ.ο.κ.. Εδώ, έχουμε ένα σύστημα το οποίο απλά επιταχύνει και πολλαπλασιάζει τις δυνατότητες του προϊσταμένου. Δεν αποφασίζει η τεχνητή νοημοσύνη για κάτι. Δεν υποκαθιστά τον άνθρωπο. Ούτε ιδεολογικά είμαστε υπέρ αυτού, ούτε νομικά, ούτε τυπικά. Δίνουμε τη δυνατότητα σε έναν προϊστάμενο αντί να βγάζει τα μάτια του επί ώρες για να βρει την κατάλληλη πληροφορία μέσα σε ένα συμβόλαιο, να τη βρίσκει πολύ πιο γρήγορα, πολύ πιο εύκολα και να είναι συνεχώς αναζητήσιμη.

Σας καλώ να δείτε πώς δουλεύει αυτό το σύστημα. Να αιτηθείτε μία ακρόαση ή να αιτηθείτε μια προβολή του συστήματος. Να το δείτε με τα μάτια σας και να μας πείτε εάν όντως αυτό είναι κάτι το οποίο σας τρομάζει, σας δημιουργεί ανασφάλεια ή αν σε κάθε περίπτωση υποκαθιστά τον προϊστάμενο, ο οποίος έχει την τελική απόφαση στο όλο σύστημα.

Για την κυβερνοεπίθεση που αναφέρατε, σας το έχουμε απαντήσει ήδη, δεν υπήρξε κάποιο Ransomware. Δεν υπάρχει απειλή Ransomware, για λύτρα, δηλαδή, με λογισμικό πάνω σε δεδομένα ευαίσθητα ή μη του Ελληνικού Κτηματολογίου. Επαναλαμβάνω, υπήρξε απόπειρα από τους χάκερς να μπουν στη βάση δεδομένων ανεπιτυχής. Δεν κατάφεραν να αποκτήσουν πρόσβαση στη βάση δεδομένων και όλες οι αρμόδιες αρχές, δηλαδή, η δίωξη ηλεκτρονικού εγκλήματος, οι ειδικοί του Υπουργείου Αμύνης και φυσικά οι ανάδοχοι, οι οποίοι πρέπει να βγάλουν τις εκθέσεις τους είχαν την ευθύνη για την ασφαλή λειτουργία και την αντιμετώπιση κυβερνοεπιθέσεων στο Ελληνικό Κτηματολόγιο. Όλοι αυτοί έχουν την ευθύνη να ετοιμάσουν τις εκθέσεις τους.

Η Εθνική Αρχή Κυβερνοασφάλειας δεν έχει συσταθεί, δεν έχει στελεχωθεί, ώστε να μπορεί να λειτουργήσει όπως θα έπρεπε. Άρα, λοιπόν, εμείς καλέσαμε τις αρμόδιες αρχές οι οποίες έχουν επιχειρησιακή δυνατότητα. Ποιες είναι αυτές; Η Διεύθυνση Κυβερνοασφάλειας του Υπουργείου Αμύνης, και προφανώς έπαιξαν πολύ σημαντικό ρόλο και οι ανάδοχες εταιρείες οι οποίες έπρεπε να έχουν διασφαλίσει αυτά τα οποία ανέφερα ακριβώς πριν.

Πάγια τακτική για απευθείας αναθέσεις για την οποία με κατηγορήσατε, δεν υπάρχει, κ. Καραμέρο. Έχει κάνει και ερώτηση συνάδελφός σας. Είναι 0,90 του συνολικού εκτελεσθέντος έργου οι απευθείας αναθέσεις. Δεν είναι πάγια τακτική οι απευθείας αναθέσεις. Η συντριπτική πλειοψηφία των έργων εκτελείται με διαγωνισμό. Προσκλήσεις κλειστές σε διαγωνισμό, δεν υφίσταται κ. Καραμέρο. Είναι συκοφαντικό και ψευδές. Κλειστές προσκλήσεις σε διαγωνισμό δεν υπάρχουν. Αν κάτι από αυτά τα οποία έχουν ανατεθεί θεωρείτε ότι δεν έχει εκτελεστεί, να το πείτε ευθέως. Για το Κτηματολόγιο μιλάμε. Εγώ θέλω να απαντάω συγκεκριμένα. Ίσως η δική μου ηθική με κάποιον άλλο, κ. Καραμέρο, να διαφέρει.

**ΓΕΩΡΓΙΟΣ ΚΑΡΑΜΕΡΟΣ (Εισηγητής Μειοψηφίας):** Η τεχνητή νοημοσύνη μας λέτε εταιρεία από του βήματος και να μου πείτε ότι είναι συκοφαντικό;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Βεβαίως, με διαφάνεια. Έχουμε κάτι να κρύψουμε;

**ΓΕΩΡΓΙΟΣ ΚΑΡΑΜΕΡΟΣ (Εισηγητής Μειοψηφίας):** Επειδή το λέτε στο βήμα είναι διαφάνεια; Μια πρόσκληση για μια εταιρεία;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δεν υπάρχει πρόσκληση, κ. Καραμέρο. Η πλαισιακή Σύμβαση του ελληνικού κράτους με τη microsoft είναι από διαγωνισμό, ο οποίος προϋπάρχει της παρουσίας μου στο Υπουργείο Ψηφιακής Διακυβέρνησης. Διαγωνιστική διαδικασία διεθνούς διαγωνισμού. Για αυτό είστε συκοφάντης.

**ΓΕΩΡΓΙΟΣ ΚΑΡΑΜΕΡΟΣ (Εισηγητής Μειοψηφίας):** Κύριε Κυρανάκη, μη δυναμιτίζετε το κλίμα της Επιτροπής. Όταν σας κάνουν πολιτική κριτική, είναι γνωστό πως έχετε διαχειριστεί το δημόσιο χρήμα ως Κυβέρνηση, μας λέτε συκοφάντες. Συκοφάντης είναι και ο Σαλμάς; Εμένα δεν μπορείτε να με διαγράψετε, αλλά δεν θα με λέτε και συκοφάντη.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Στη «ΝΕΑ ΑΡΙΣΤΕΡΑ», θα απαντήσω όταν είναι παρούσα στην αίθουσα, διότι είχε και αυτή κάποιες στοχευμένες παρατηρήσεις. Στους «ΣΠΑΡΤΙΑΤΕΣ», να ξεκαθαρίσω, συνάδελφοι, ότι οι δήμοι για τους οποίους προβλέπεται μια διάταξη για τα αρχειοφυλακεία, είναι δήμοι οι οποίοι έχουν αιτηθεί οι ίδιοι να κρατήσουν το αρχείο στην περιοχή τους. Δεν υποχρεώνει το Κτηματολόγιο να πάρουν υποχρεωτικά το αρχείο οι δήμοι όλης της χώρας. Καμία σχέση με αυτό. Υπάρχουν όμως δήμοι, κυρίως νησιωτικοί, οι οποίοι επιθυμούν για λόγους ιστορικούς, για λόγους που έχουν να κάνουν με την τοπική κοινωνία να κρατήσουν ως ανενεργό το αρχείο, ως αρχειοφυλακείο και υπογράφουν μάλιστα και μία σχετική δέσμευση ότι θα το φροντίζουν, θα το φιλοξενήσουν και δεν θέλουν να φύγει από τη δική τους περιοχή, από το δικό τους νησί.

Εμείς, λοιπόν, δίνουμε τη δυνατότητα στους δήμους που το επιθυμούν να το κάνουν και μάλιστα χθες με τον δήμαρχο Ιθάκης είχαμε μία σχετική συνεννόηση και έχει βγάλει και σχετική ευχαριστήρια επιστολή. Το ίδιο έχει συμβεί στην Αμοργό , στα Κύθηρα και σε μια σειρά από άλλα νησιά. Δεν είναι μόνο νησιωτικές και για παράδειγμα ο δήμος Ιστιαίας, επίσης, επιμένει και θέλει. Το ξεκαθαρίζω είναι για τους δημάρχους και τους δήμους που το επιθυμούν, όχι για όλους.

Επίσης, σας επισημαίνω ότι το εργαλείο τεχνητής νοημοσύνης δεν καλείται να λύσει σύνθετα νομικά ζητήματα. Τυπικό έλεγχο συμβολαίων κάνει, δεν είναι σύνθετα νομικά ζητήματα. Το να δεις, αν τα προσαρτώμενα αναφέρονται μέσα στο συμβόλαιο και να έχεις ένα γρήγορο τρόπο αντιμετώπισης, δεν είναι κάτι σύνθετο. Προφανώς, ο άνθρωπος έχει την κύρια ευθύνη με βάση όλα αυτά τα οποία αναφέρονται.

Σε κάθε περίπτωση, θα ήθελα στην επόμενη συνεδρίαση να συζητήσουμε και τις διατάξεις οι οποίες διευκολύνουν τον κόσμο, οι οποίες επιστρέφουν περιουσία στον κόσμο όταν έχεις στα χέρια σου απόφαση από Επιτροπή αντιρρήσεων για τα βασικά, που επιτρέπουν σε έναν πολίτη ο οποίος έχει διαφορετική μέτρηση να μεταβιβάσει το ακίνητο του, ενώ, μέχρι τώρα έπρεπε όλοι οι ιδιοκτήτες μιας πολυκατοικίας να συμφωνήσουν, ένα παραλογισμό του ελληνικού κράτους και να συζητήσουμε για τη δυνατότητα που δίνουμε περαιτέρω για τα αγνώστου.

Συμφωνώ μαζί σας. Δεν πρέπει να καταλήξουμε σε αγνωστολόγιο, ακόμη και σε περίπτωση που οι προηγούμενες γενιές αμέλησαν να δηλώσουν την περιουσία τους. Δίνουμε στις τωρινές γενιές, στα παιδιά που κληρονόμησαν, ενδεχομένως, μια περιουσία και αν έχουν αυτή την αποδοχή κληρονομιάς, ή μετεγγραμμένο τίτλο στο Υποθηκοφυλακείο, το άγνωστου να το κάνουν γνωστού.

Εμείς το νομοθετήσαμε αυτό, δεν υπήρχε πριν. Είχαν κλείσει αυτές οι περιοχές. Άρα, λοιπόν, αυτές είναι ρυθμίσεις οι οποίες διευκολύνουν τον κόσμο και μας οδηγούν το 2025, σταδιακά στην ολοκλήρωση μετά από τριάντα χρόνια στην Ελλάδα. Ευχαριστώ πολύ.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Κυρίες και κύριοι συνάδελφοι, θα συνεχίσουμε την επεξεργασία του νομοσχεδίου με την ακρόαση των εξωκοινοβουλευτικών εκπροσώπων, αύριο Τετάρτη, 25 Σεπτέμβριου και ώρα 13.00΄στην Αίθουσα 223.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κωνσταντινίδης Ευστάθιος, Κωτσός Γεώργιος, Λαμπρόπουλος Ιωάννης, Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Πλεύρης Αθανάσιος (Θάνος), Υψηλάντης Βασίλειος – Νικόλαος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Ιλχάν Αχμέτ, Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Κτενά Αφροδίτη, Κανέλλη Γαρυφαλλιά (Λιάνα), Κομνηνάκα Μαρία, Μεταξάς Βασίλειος, Γραμμένος Βασίλειος, Πέρκα Θεοπίστη (Πέτη), Τζανακόπουλος Δημήτριος, Καραγεωργοπούλου Ελένη, Κωνσταντοπούλου Ζωή, Κόντης Ιωάννης, Βαλτογιάννης Διονύσιος και Μπαράν Μπουρχάν.

Τέλος και περί ώρα 13.05΄ λύθηκε η συνεδρίαση.

**Ο** **ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ**

**ΧΑΡΑΛΑΜΠΟΣ ΑΘΑΝΑΣΙΟΥ**